Brandthakaaeku gina resortakeh hulhuvumge maumatheegai\nބްރޭންޑްތަކާއެކު ގިނަ ރިސޯޓްތަކެއް ހުޅުވުމުގެ މަގުމަތީގައި\nއެމެރިކާގެ ހާޑްރޮކް އިން މާލެ ކައރި، އެނބޫދޫގައި ހަދަމުންދާ ރިސޯޓުގެ ކުރެހުމެއް: މި އަހަރު އާ ގިނަ ރިސޯޓުތަކެއް ހުޅުވާނެ-\nމި ދައުރުގައި 50 ރިސޯޓު ހުޅުވުމަކީ މި ސަރުކާރުގެ އަމާޒެކެވެ. އަދި މި އަހަރު އެކަނި 24 ރިސޯޓެއް ހުޅުވާނެ ކަމަށް ސަރުކާރުން ބުނެފައިވެ އެވެ. މި ރިސޯޓުތަކު ތެރޭގައި ދުނިޔޭގެ މަޝްހޫރު ބްރޭންޑްތަކުން ހިންގާ ރިސޯޓުތައް ހިމެނެ އެވެ.\nތިރީގައި އެވަނީ އެންމެ އަވަހަށް އޭގެތެރެއިން ހުޅުވާނެ ބައެއް ރިސޯޓުތަކެވެ.\nށ. ގާކޮށިބީގައި ތަރައްގީ ކޮށްފައިވާ "ސިއްރު ފެންފުށި" ރިސޯޓަކީ މަތީ ފަންތީގެ ރިސޯޓެކެވެ. ގާތްގަނޑަކަށް 100 މިލިއަން ޑޮލަރުގެ އަގު ބޮޑު މި ރިސޯޓު 120 ލަގްޒަރީ ވިލާގެ ތަރައްގީ ކޮށްފައިވާއިރު މި ރިސޯޓު މި އަހަރުގެ އެޕްރީލްމަހު ހުޅުވާނެ އެވެ، މިތަނުގައި ދުނިޔޭގެ ފުރަތަމަ ކަނޑު އަޑީގެ "ސްކަލްޕްޗާ" މިއުޒިމް ހުންނާނެ އެވެ.\nލަކްސް މާލެ އަތޮޅު\nލަކްސް މާލެ އަތޮޅުގައި ހުޅުވާ ރިސޯޓުގެ ރޯޔަލް ވިލާއެއް- ފޮޓޯ: ލަކްސް\nރާއްޖޭގައި މިހާރު ވެސް ރިސޯޓެއް ހިންގަމުން ގެންދާ "ލަކްސް" އިން ކ. އޮޅުވެލީގައި ތަރައްގީ ކުރާ ރިސޯޓުގައި 67 ޕެންޓް ހައުސް ހުރެ އެވެ. އަދި ރޫފްޓޮޕް ބާ އާއި ސުވިމިން ޕޫލް އަދި މިނޫން ވެސް ގިނަ ހިދުމަތް ހިމެނޭ މި ރިސޯޓް ވެގެންދާނީ ހިތް ގައިމު ރިސޯޓަކަށެވެ.\nފިލްމްތަކުން ފެންނަ ފަދަ "ހުވަފެނީ" ހޮޓަލެއް މޫދު އަޑީގައި ހަދާދައިވާ ށ. ކުރެދިވަރު ވެސް ވަނީ ހުޅުވަން ތައްޔާރުވެފަ އެވެ. ޕޮލެންޑުގެ ކުންފުންޏެއް ކަމަށްވާ ޑީޕްއޯޝަން ޓެކްލޮޖީސް އިން ރާއްޖޭގެ ޒެން ރިސޯޓު އެޓް ކުރެދިވަރުގައި ހަދާ ހޮޓަލަކީ މޫދު އަޑީގައި މި ގޮތަށް ދުނިޔޭގައި ވެސް ހަދާ ފުރަތަމަ ހޮޓަލަށްވާނެ އެވެ. މި ހޮޓަލުގެ އަގު އެކަނި ވެސް 50 މިލިއަން ޑޮލަރަށް އަރަ އެވެ. މި ރިސޯޓު ހިންގާނީ މަޝްހޫރު ހޮޓެލް ޗެއިން މޫންއެންޕިކް ހޮޓެލްއިންނެވެ.\nދ. އަތޮޅުގައި އިޓަލީގެ މަޝްހޫރު ޓޫރިޒަމް މަރުކާ ބަގްލިއޯނީ ހޮޓެލްސްއިން ހުޅުވާ ރިސޯޓުގެ ކުރެހުމެއް- ފޮޓޯ: އަބްސޮލިއުޓްލަކްސް\nދ. އަތޮޅުގައި އިޓަލީގެ މަޝްހޫރު ޓޫރިޒަމް މަރުކާ "ބަގްލިއޯނީ ހޮޓެލްސް" ގެ ފުރަތަމަ ރިސޯޓް ވެސް މި އަހަރު ހުޅުވާނެ އެވެ. ދ. މާގުގައި ތަރައްގީ ކުރަމުން ގެންދާ 99 ވިލާގެ މި ރިސޯޓުގައި މޫދު ކޮޓަރިތަކާއި ބީޗް ކޮޓަރިތައް ހުރެ އެވެ. މީގެ އިތުރުން މި ރިސޯޓު ފަރުމާކޮށްފައިވަނީ 870 ސްކެއާ މީޓަރުގެ ޕްރެޒިޑެންޓަސް ތިން ވިލާވެސް ހުންނާނެ އެވެ. ޕްރެޒިޑެންޓަލް ވިލާތައް ފަރުމާކޮށްފައިވަނީ ޕްރައިވެޓް ޕޫލާއި ޖަކޫޒީ ވެސް ހުންނަ ގޮތަށެވެ. މި ރިސޯޓުގައި ތިން ރަހައެއްގެ ރެސްޓޯރެންޓް ހުރެ އެވެ. މި ތަންތަނުން އިޓަލީގެ ހަރަތަކާއި އިންޓަނޭޝަނަލް ފުޑް އަދި ޖަޕާނުގެ ރަހަތައް ހިމެނެ އެވެ.\nކަޕެޑިއަމް ބީޗް ރިސޯޓް\nރ. ހުރުވަޅީގައި ތަރައްގީ ކުރާ، ކަޕެޑިއަމް ބީޗް ރިސޯޓް އެންޑް ސްޕާ ހުޅުވަން ހަމަޖެހިފައި އޮތީ މި އަހަރުގެ ޖޫން މަހު އެވެ. މަޝްހޫރު ވިޔަފާރިވެރިއެއް ކަމަށްވާ އާމިރު މަންސޫރުގެ ކުންފުންޏެއް ކަމަށްވާ ކަޕެޑިއަމް ކުންފުނިން ހުޅުވާ ކަޕެ ޑިއަމް ބީޗް ރިސޯޓަކީ 115 ޕޫލްވިލާއާ އެކު ހުޅުވާ ރިސޯޓެކެވެ. ކެޕެޑިއަމް ބީޗް ރިސޯޓު ތަރައްގީ ކޮށްފައިވަނީ ޔުނެސްކޯއިން ހިމާޔަތް ކޮށްފައިވާ ބ. އަތޮޅުން ފުރައިގެން ސްޕީޑް ލޯންޗެއްގައި 15 މިނެޓުން ދެވޭ ހިސާބުގަ އެވެ.\nކުޑަދޫ ޕްރައިވެޓް އައިލެންޑުގެ ރެސްޓޯރެންޓެއް--\nކުޑަދޫ މޯލްޑިވްސް ޕްރައިވެޓް އައިލެންޑް ބައި ހުރަވަޅި ފަނަރަ މޫދު ވިލާއާއެކު ހުޅުވުމުގެ މަސައްކަތް ފަށައިފި އެވެ. ޅ. އަތޮޅުގައި މޫދު އަޑީގެ ރެސްޓޯރެންޓަކާއެކު، ރިސޯޓު ހިންގަމުން ގެންދާ ހުރަވަޅި މޯލްޑިވްސްގެ، ކުޑަދޫ ޕްރައިވެޓް އައިލެންޑަކީ މިހާތަނަށް ރާއްޖޭގައި ތަރައްގީކުރާ އެންމެ ފެންވަރު މަތީ ޕްރައިވެޓް އައިލެންޑަށްވާނެ އެވެ. މި ރިސޯޓުވެސް މި އަހަރު ހުޅުވާނެ އެވެ. ރިސޯޓުގައި ހަދާފައިވާ މޫދު ވިލާތަކަކީ އެއް ކޮޓަރިއާއި ދެ ކޮޓަރީގެ ތަންތަނެވެ. މިތަން ނަގާ މީހުންނަށް ބަޑްލާ ސާވިސް ވެސް ލިބެ އެވެ. އަދި މި ވިލާތަކުގައި ޕްރައިވެޓް ޕޫލް ވެސް ހުރެ އެވެ.\nޕުލްމަން މާމުޓާގެ ކުރެހުމެއް- ފޮޓޯ: ސުޕައެޑްރިއަން\nސިންގަޕޫރުގެ ކިޔޮން ހޮންގް ކުންފުންޏާއި ޕްރެސްޓީޖް އިންވެސްޓްމަންޓް ގުޅިގެން އުފައްދާފައިވާ ކިޔޮން ހޮންގް ހޯލްޑިންގް ކުންފުނިން ތަރައްގީކުރާ ޕުލްމަން މޯލްޑިވްސް މާމުޓާވެސް މި އަހަރު ހުޅުވާނެ އެވެ. މާމުޓާ ރިސޯޓަކީ 120 ވިލާގެ ރިސޯޓެކެވެ.\nސެންޓާރާ ގްރޭންޑް މުތާފުށި\nތައިލެންޑުގެ އެންމެ ބޮޑު ހޮޓެލް ޗެއިން ސެންޓާރާއިން ހިންގާ ބ. މުތާފުށި ވެސް މި އަހަރު ހުޅުވާނެ އެވެ. މޫދު އަޑީގެ ރެސްޓޯރެންޓަކާއި ފްލޯޓިން ސިނަމާއެކާއެކު ހުޅުވާ މި ރިސޯޓުގައި 24 އެއްގަމު ވިލާ އާއި 77 މޫދު ވިލާ ހުންނާނެ އެވެ. އަދި މިތަނުގައި މޫދު އަޑީގެ ރެސްޓޯރެންޓެއްގެ އިތުރުން ފްލޯޓިން ސިނަމާއެއް ވެސް ހުންނާނެ އެވެ. މީގެ އިތުރުން ތައި ސްޕާ ސެންޓަރަކާއި ފިޓްނަސް ސެންޓަރެއް ވެސް ހިމެނެ އެވެ.\nޗަތްވަލް މާގާ މޯލްޑިވްސް\nއެމެރިކާގެ ކުންފުންޏެއް ކަމަށްވާ ޑްރީމް ހޮޓެލް އިން ރާއްޖޭގައި ހުޅުވާ ޗަތްވަލް މާގާ މޯލްޑިވްސްގައި 80 އަލްޓްރާ ލަގްޒަރީ ވިލާ އާއި ހަ ބީޗު ވިލާ އަދި ދެ ފްރެޒިޑެންޝަލް ވިލާ ހުންނާނެ އެވެ.\nހާޑްރޮކް ހޮޓެލް މޯލްޑިވްސް\nމާލެ އަތޮޅު އެނބޫދޫ ފަޅު ހިއްކައިގެން ތަރައްގީކުރާ ރިޒޯޓްތަކުގެ ތެރޭގައި ހިމެނޭ އެއް ރިޒޯޓްކަމަށްވާ ހާޑްރޮކް ހޮޓެލް މި އަހަރުގެ އޮކްޓޯބަރު މަހު ހުޅުވާނެ އެވެ. އެމެރިކާގެ "ހާޑްރޮކް އިންޓަނޭޝަނަލް" ހިންގާނެ މި ރިޒޯޓުގައި 178 ކޮޓަރި ހުންނާނެ އެވެ. މި ރިޒޯޓާއެކު މަޝްހޫރު ހާޑްރޮކް ކެފޭގެ ރާއްޖޭގެ ފުރަތަމަ އައުޓްލެޓް އެނބޫދޫ ފަޅުގައި ހުޅުވިގެންދާނެ އެވެ.\nގްރެން މޭލިއާ މޯލްޑިވްސް\nތ. އަތޮޅުގައި އަރަބް ހޮޓެލް އިންވެސްޓްމަންޓް ކޮންފަރެންސް (އޭއެޗްއައިސީ) ކުންފުނިން ތަރައްގީ ކޮށްފައިވާ ގްރެން މޭލިއާ މޯލްޑިވްސްގައި 95 ޕްރައިވެޓް ވިލާ އާއި ތިން ރެސްޓޯރެންޓް އަދި އެހެނިހެން ވަސީލަތްތައް ހުންނާނެ އެވެ.\nވާލްޑޮފް އެސްޓޯރިއާގެ ރިސޯޓް\nވާލްޑޮފް އެސްޓޯރިއާއިން ފަޅު ހިއްކައިގެން އިތާފުށީގައި ހަދާ ރިސޯޓް\nމަޝްހޫރު ހޮޓެލް ޗެއިން ހިލްޓަންގެ ވާލްޑޮފް އެސްޓޯރިއާ ހޮޓެލްސް އެންޑް ރިސޯޓު ބްރޭންޑްގެ ތިން ރަށް ހިމެނޭ، މި ރިސޯޓު ހުޅުވާނީ އަންނަ އަހަރުގެ ކުރީކޮޅު އެވެ. މާލެ އަތޮޅު އިތާފުށީގެ ފަޅުން ބައެއް ހިއްކައިގެން ހަދާ މީގެ ކޮންމެ ރިސޯޓެއްގައި 130 ކޮޓަރި އާއި 10 ރެސްޓޯރަންޓާއި ކެފޭ އަދި ބާތައް ހުންނާނެ އެވެ.


SunOnline: MNU aa IUM ge library hidhumai hissaa kuran ebbas vejje\nއެމްއެންޔޫއާއި އައިޔޫއެމްގެ ލައިބްރަރީ ހިދުމަތް ހިއްސާކުރަން އެއްބަސްވެއްޖެ\nއައިޝަތު ފަރީޙާ 14 Jan 2021, 12:47\nއެމްއެންޔޫ އާއި އައިޔޫއެމް އާއި ދެމެދު އެއްބަސްވުމުގައި ސޮއިކުރުން -- ސަން ފޮޓޯ: އިބްރާހިމް އިފާޒް\nދިވެރިރާއްޖޭގެ ގައުމީ ޔުނިވާސިޓީ (އެމްއެންޔޫ) އާއި ދިވެހިރާއްޖޭގެ އިސްލާމީ ޔުނިވާސިޓީ (އައިޔޫއެމް) އާ ދެމެދު ލައިބްރަރީ ލޯނު ހިދުމަތް ދިނުމަށް އެމްއޯޔޫ އެއްގައި ސޮއިކޮށްފިއެވެ.\nމި އެމްއޯޔޫގައި އެމްއެންޔޫގެ ފަރާތުން ސޮއިކުރެއްވީ ވައިސް ޗާންސެލާ ޑރ. މުހައްމަދު ޝަރީފް އަހުމަދެވެ. އައިޔޫއެމްގެ ފަރާތުން ސޮއިކުރެއްވީ އެ ޔުނިވާސިޓީގެ ވައިސް ޗާންސެލާ ޑރ. އިބްރާހިމް ޒަކަރިއްޔާ މޫސާ އެވެ.\nމި އެއްބަސްވުމުގެ ދަށުން ދެ ޔުނިވާސިޓީގެ ދަރިވަރުންނަށާއި މުވައްޒަފުންނަށް އެއް ޔުނިވާސިޓީގެ ލައިބްރަރީ އިންް ނުލިބޭ ހިދުމަތްތައް އަނެއް ލައިބްރަރީ އިން ހޯދޭނެއެވެ. އެގޮތުން އައިޔޫއެމްގެ ދަރިވަރުންނަށާއި މުވައްޒަފުންނަށް އެމްއެންޔޫގެ ލައިބްރަރީ އިން ދޭ ހިދުމަތްތައް އަދި އެމްއެންޔޫގެ ދަރިވަރުންނަށާއި މުވައްޒަފުންނަށް އައިޔޫއެމްގެ ލައިބްރަރީގެ ހިދުމަތްތައް ހޯދޭނެއެވެ.\nއެމްއޯޔޫގައި ސޮއިކުރުމަށް އެމްއެންޔޫގައި ބޭއްވި ރަސްމިއްޔާތުގައި ވަހަކަ ދައްކަވަމުން އެ ޔުނިވާސިޓީގެ ވައިސް ޗާންސެލާ ޑރ. މުހައްމަދު ޝަރީފް ވިދާޅުވީ އެމްއެންޔޫގެ ލައިބްރަރީއަކީ ވަސީލަތް ގިނަ، ގިނަ ދުވަސްވީ ލައިބްރަރީއެއް ކަމަށާއި އެތަނުގައި ހުރި ވަސީލަތްތައް އައިޔޫއެމް އާ ހިއްސާ ކުރުމަކީ މުހިއްމު ކަމެއް ކަމަށް ދެކިލައްވާ ކަމަށެވެ.\nއަދި އައިޔޫއެމްގެ ލައިބްރަރީ އަކީވެސް މުއްސަނދި ލައިބްރަރީ އަކަށް ވާއިރު އެތަން ބޭނުން ކުރުމުގެ ފުރުސަތު އެމްއެންޔޫގެ ދަރިވަރުންނަށް ލިބުމަކީ އެގެ ފައިދާ ކުރާނެ ކަމެއް ކަމަށް ވިދާޅުވިއެވެ.\nއައިޔޫއެމްގެ ވައިސް ޗާންސެލާ ޑރ. އިބްރާހިމް ޒަކަރިޔާ މޫސާ ވިދާޅުވީ ދެ ޔުނިވާސިޓީގެ ދެމެދު އޮންލައިން ޑޭޓާބޭސް ޝެއާކުރެވުމަކީ ކުރައްވާ އުއްމީދެއް ކަމަށެވެ.\nމިއަދު ސޮއިކުރެވުނު އެއްބަސްވުމާއެކު ލިބޭ ފަސޭހަތައް ބޭނުންކުރުމުގައި ދެ ލައިބްރަރީ އިން ގެންގުޅޭ އުސޫލުތަކަށް އަމަލުކުރުމަށް ދެބޭފުޅުންވެސް ވަނީ ދަރިވަރުންނަށާއި މުވައްޒަފުންނަށް އިލްތިމާސް ކުރައްވައިފައެވެ.\nދެ ޔުނިވާސިޓީގެ ލައިބްރަރީ ހިދުމަތް ހިއްސާކުރަނީ\nގައުމު ބިނާކުރަން އެމްއެންޔޫ އިން ހާއްސަ ސްކޮލާޝިޕްތަކެއް\nއެމްއެންޔޫ ކޯސްތަކަށް ކުރިމަތިލާން އިތުރު މުއްދަތެއް


August Mahu Mulhin Rangalhu Aammu Haalathakah Dhevidhaane - Ali Waheed - Vaguthu\nއޮގަސްޓް މަހު މުޅިން ރަނގަޅު އާއްމު ހާލަތަކަށް ދެވިދާނެ - އަލީ ވަހީދު\nމިހާރު ރާއްޖޭގެ ކޮވިޑް-19ގެ ހާލަތު ރަނގަޅަށް ހިނގައްޖެނަމަ، އޮގަސްޓް މަސް ތެރޭގައި ގާތްގަނޑަކަށް އާއްމު ހާލަތަކަށް މުޅިން ދެވި، ވަރަށް ރަނގަޅު ހާލަތަކަށް ދެވިދާނެ ކަމަށް ޓުއަރިޒަމް މިނިސްޓަރ އަލީ ވަހީދު ވިދާޅުވިއެވެ.\nކޮވިޑް-19ގެ ފުރަތަމަ ވޭދަނައެއް (ކޭސްއެއް) ރާއްޖެއިން ފެނިފައި ވަނީ މިދިޔަ މާރިޗް މަސް ތެރޭގައެވެ. ރާއްޖޭގެ ރިސޯޓްތަކުން ފުރަތަމަ މި ބަލި ފެނި، އޭޕްރިލް 15 ވަނަ ދުވަހު މާލެ ސިޓީން ބައްޔަށް މީހުން ފައްސިވާން ވަނީ ފަށާފައެވެ. އޭގެ ފަހުން ކޮންމެ ދުވަހެއް ކަހަލަ ގޮތަކަށް ރާއްޖެއިން މި ބަލި ޖެހޭ މީހުން ދަނީ ފެންނަމުންނެވެ.\nއަދި މިހާރު ރާއްޖޭގައި ބަލި ޖެހޭ މީހުންގެ އަދަދުތައް ނިސްބަތުން މަދު ނަމަވެސް، ބަލީގެ ނުރައްކާ އަދިވެސް ކުޑަވެފައެއް ނުވެއެވެ.\nމިހާރު ދަރުބާރުގޭގައި ކުރިއަށްދާ ނޫސްވެރިންގެ ބައްދަލުވުމުގައި ނޫސްވެރިއަކު ކުރި ސުވާލަަށް ޖަވާބުދެއްވަމުން އަލީ ވަހީދު ވިދާޅުވީ، ރާއްޖޭގެ ބޯޑަރު ހުޅުވަން ނިންމި ތާރީހް ފަސް ކުރީ، ރާއްޖޭގެ ބަލީގެ ހާލަތު ކަށަވަރު ކުރުމަށްޓަކައި ކަމަށެވެ. ކ\n"ރައީސްގެ މަސައްކަތް ފެށުނުއިރުވެސް ވިދާޅުވީ، މިކަމުގެ އިހު ބަހާއި ފަހު ބަސް ސަރުކާރުން އަޑު އަހާނީ ސިއްހީ މާހިރުންގެ ލަފަޔާށޭ، ގައިޑްލައިނަށްފަހުވެސް އަޅުގަނޑުމެން މަޑުކޮށްގެން ތިބީ ރާއްޖޭގައި މި ގެނައި އީސްތަކަށް ފަހު ނަތީޖާ ނުކުންނަމުންދިޔަ ގޮތަށް، މި ޑޭޓް އަޅުގަނޑުމެން ލަސްކުރީ ގަސްތުގައި". އަލީ ވަހީދު ވިދާޅުވިއެވެ.\nއޭނާ ވިދާޅުވީ، ކޮވިޑް-19 އާ ގުޅިިގެން ޖުލައި މަސް ތެރޭގައި އިތުރު ލުއިތައް ރައްޔިތުންނަށް ލިބިގެންދާނެ ކަމަށެވެ.\nއަލީ ވަހީދު ވާހަކާގައި އޭނާ ވަނީ، ރަނގަޅަށް ކަންކަން ގޮސްފިނަމަ އޮގަސްޓް މަސް ތެރޭގައި އާއްމު ހާލަތަކަށް ދެވޭނެ ކަމުގެ ޔަގީންކަން ދީފައެވެ. އެހެން ނަަމަވެސް ރައްޔިތުން ފަރުވާތެރިވުމަށް އޭނާ ވަނީ އިރުޝާދުދެއްވާފައެެވެ.\n"އަދި ރަނގަޅަށް ﷲ އިރާދަފުޅާއެކު ކަންކަން ހިނގައްޖެނަމަ އޮގަސްޓް މަހުގެތެރޭގައި ގާތްގަނޑަކަށް އަޅުގަނޑުމެން އާއްމު ހާލަތަކަށް މުޅިން ދެވޭ ވަރަށް ރަނގަޅު ހާލަތަކަށް ދެވިދާނެ". އަލީ ވަހީދު ވިދާޅުވިއެވެ.\nއަލީ ވަހީދު ވިދާޅުވީ، ލުއިތައް ދިނުމަކީ ފަސޭހައެއް ކަމަށް ބަލައިގެން ނުވާނެ ކަމަށާއި، ބަލި އެއްކޮށް ދުނިޔެއިން ގޮސްފައި ނުވާ ކަމަށެވެ. އަދި ކޮންމެހެން ދާން ޖެހޭ ތަންތަނަށް ނޫނީ ނުދިއުމާއި، ރައްކާތެރިކޮށް އުޅުމަކީ ބަލީގެ ރައްކާތެރިކަމުގެ ފިޔަވަޅު ކަމަށް އޭނާ ފާހަގަކުރެއްވޮއެވެ.\nކޮވިޑް-19 އާ ގުޅިގެން ރާއްޖޭގެ ބޯޑަރު ބަންދު ކުރީ މިދިޔަ މާޗް މަހުގެ 27 ވަނަ ދުވަހު އެވެ. އަންނަ ޖުލައި މަސް ފަތުރުވެރިކަން އަލުން ފަށަން މިހާރު ސަރުކާރުން ދަނީ މަސައްކަތް ކުރަމުންނެވެ.\nޖޫން 25, 2020 00:07\nމިއީ އަހަރެން ކައުންޓްކުރާ މީހެއް ނޫން. އެހެންވީމާ ދޫކޮއްލީ.\nޖޫން 25, 2020 05:00\nމިގޮލާ ފޮޓޯ އަކުން ފެނިލިޔަސް ހިތަށް އަރަނީ ބައްޕަ ބޯޓް ދަތުރުކޮށް ލިބުނު ފައިސާއިން މާލެއިން ގަނެލި 8 މިލިއަން ރުފިޔާގެ ގޯތި.. މިކަހަލަ ޒީރޯ ޓޮލެރަންސް... މިގޯތި ލިބުނުގޮތާއި ބެހޭ ތަހުގީގު ހިންގަންޖެހޭ...\nޖޫން 25, 2020 09:17\nހަމަ ރަނގަޅަށް ވެސް ކަރާ ފެޅުން ކަމަ ކީ....ކޮބާ ފްލޯޓިން ހޮސްޕިޓަލް...ހާދަ ބަނޑުބޮޑޭ\nޖޫން 25, 2020 10:27\nބަންގާޅިން ގުރޫޕް ހަދައިގެން ކަންކަންމަތީ ، ޕާކުތަކުގަ ، މިކަންކަން ކޮންޓްރޯލުކުރާނެ ބައެއްނެތް ، ޕޮލިހުން ބަލާލާފަ އެދަނީ ، ބަންގާޅިން ތަޅައިގެން ނަމަވެސް ކޮންޓްރޯލުކުރަންޖެހޭ ، ނޫނީ ދުވަހަކުވެސް ސަލާމަތެއްނެތް ، ސަރުކާރު ބަޑުތަނުން ފެއިލްވަމުން އެދަނީ ، ބަންގާޅީން މަދުކުރާނަމޭ ދިވެހިނަ ހިތްހަމަޖެހިގެން އުޅެވޭނެއޭ ކިޔާފަ ރައީސްކަމައް އެރީ، ވީ އެއްކަމެއްވެސްނެތް ، ދެރަވޭ މަގޭ ވޯޓުދެވުނީތީ!!\nޖޫން 25, 2020 11:34\n2021 އޯގަސްޓް ނުވަތަ ސެޕްޓެމްބަރ ގެ ކުރިން ލާހިކު ކުޅަދާނައެއްނޫން ހިންދެމިލާކަށް


ބަރުޒަޚުގެ ޙަޔާތް – 1 – DhiSalafiyyah\nފުރަތަމަ މަރުޙަލާއަކީ އިންސާނާ އޭނާގެ މައިމީހާ ބަނޑުގައި އޮންނަ މަރުޙަލާއެވެ. ދެވަނަ މަރުޙަލާއަކީ އިންސާނާ ދުނިޔޭގައި ވޭތުކުރާ މަރުޙަލާއެވެ. ތިންވަނަ މަރުޙަލާއަކީ ބަރުޒަޚުގެ މަރުޙަލާއެވެ. އަދި ހަތަރުވަނަ މަރުޙަލާއަކީ ޤިޔާމަތް ދުވަހެވެ. \nއިންސާނެއްގެ ޢުމުރާމެދު ވިސްނާލައިފިނަމަ، އޭނައަށް މި ދުނިޔޭގައި އުޅުމަށް ލިބިފައިވަނީ ވަރަށް ކުޑަ ވަގުތު ކޮޅެކެވެ. އެހެންކަމުން މި ޙަޔާތަކީ ހެޔޮ ގޮތުގައި ވޭތުކުރާ ޙަޔާތަކަށް ހެދުމަށް، އިންސާނާ ގަދައަޅައި މަސައްކަތް ކުރަންޖެހެއެވެ. އެހެނީ އިންސާނާގެ ނަތީޖާ ބިނާވެގެންދަނީ މި ޙަޔާތުގައި، އޭނާ ކުރި މަސައްކަތަކަށެވެ. ﷲ ތަޢާލާ އެންގެވި ގޮތަށް މި ޙަޔާތް ވޭތުކޮށްފިނަމަ ދެން ހުރި މަރުޙަލާތައް އެމީހަކަށް ފަސޭހަވެގެންދެއެވެ. އަދި ﷲ ތަޢާލާ ނުރުއްސަވާ ގޮތަށް މި ޙަޔާތް ވޭތުކޮށްފި ކަމުގައިވާނަމަ، އެ މީހަކަށް ދެން ހުރި މަރުޙަލާތައް އުދަނގޫވެގެންދެއެވެ. މި ދުނިޔޭގެ ޙަޔާތަށްފަހު، އިންސާނާ އެންމެ ފުރަތަމަ ކުރިމަތިލާން ޖެހޭ މަރުޙަލާއަކީ ބަރުޒަޚުގެ ޙަޔާތާއެވެ. އެހެންކަމުން ބަރުޒަޚުގެ (ކަށްވަޅުގެ) މަރުޙަލާއަކީ ވަރަށް މުހިއްމު މަރުޙަލާއެކެވެ. ބަރުޒަޚުގެ ޙަޔާތާއި ބެހޭ ގޮތުން ކޮންމެ މުސްލިމަކުވެސް، މަޢުލޫމާތު އިތުރުކުރުމަކީ މުހިއްމުކަމެކެވެ. ބަރުޒަޚުގެ ޙަޔާތަކީ އިންސާނާ މަރުވުމަށްފަހު ޤިޔާމަތާއި ހަމައަށް ވޭތުކުރަންޖެހޭ ޙަޔާތެވެ.\nޤަބުރެއްގެ ކައިރިއަށް ޢުޘްމާން رضي الله عنه ހުއްޓިވަޑައިގަންނަވާހިނދު، އެކަލޭގެފާނުގެ ތުނބުޅިފުޅު ތެމެންދެން ކީރިތި ކުރައްވައެވެ. އެކަލޭގެފާނަށް ދެންނެވުނެވެ. ކަލޭގެފާނު ސުވަރުގެއާއި ނަރަކަ ޛިކުރުކުރައްވާއިރު ކީރިތި ނުކުރައްވައެވެ. އަދި މިތަނުގައި ކީރިތި ކުރައްވަނީތޯއެވެ؟ ފަހެ، އެކަލޭގެފާނު ވިދާޅުވިއެވެ. ރަސޫލުﷲ صلى الله عليه وسلم ޙަދީޘްކުރެއްވިއެވެ.\n((إِنَّ الْقَبْرَ أَوَّلُ مَنْزِلٍ مِنْ مَنَازِلِ الْآخِرَةِ، فَإِنْ نَجَا مِنْهُ، فَمَا بَعْدَهُ أَيْسَرُ مِنْهُ، وَإِنْ لَمْ يَنْجُ مِنْهُ، فَمَا بَعْدَهُ أَشَدُّ مِنْهُ)) \nމާނައީ: “ހަމަކަށަވަރުން ކަށްވަޅަކީ އާޚިރަތުގެ މަންޒިލުތަކުގެ ތެރެއިން ފުރަތަމަ މަންޒިލެވެ. ފަހެ، އެއިން ސަމާލަތްވެއްޖެމީހާ ދަންނައެވެ. ފަހެ، އޭގެ ފަހަށް ހުރި ކަންތައްތައް އެއަށްވުރެ ފަސޭހަވެގެންވެއެވެ. އަދި އެއިން ސަލާމަތް ނުވިމީހާ ދަންނައެވެ. ފަހެ، އޭގެ ފަހަށް ހުރި ކަންތައްތައް އެއަށްވުރެ އުނދަގޫވެގެންވެއެވެ.”\nއަދި ވިދާޅުވިއެވެ. ރަސޫލުﷲ صلى الله عليه وسلم ޙަދީޘްކުރެއްވިއެވެ.\n((مَا رَأَيْتُ مَنْظَرًا قَطُّ إِلَّا وَالْقَبْرُ أَفْظَعُ مِنْهُ)) \nމާނައީ: “ކަށްވަޅަށް ވުރެ ބިރުވެރި ތަނެއް ތިމަންކަލޭގެފާނު ދެކެވަޑައިނުގަންނަވަމެވެ.”\n انظر: شرح الأربعين النووية للعثيمين (ص: 48)\n رواه الترمذي، رقم الحديث: (2308)، وحسنه الألباني\n رواه ابن ماجه، رقم الحديث: (4267)، وحسنه الألباني


މިއަހަރުގެ ފުރަތަމަ ހަމަސް ދުވަހު ފުލުހުންނަށް ހުށަހެޅުނު މައްސަލަތައް މަދު\nއާދިއްތަ ،16 ޖުލައި 2017 / 12:21\nފާއިތުވި 2016 ވަނަ އަހަރުގެ ފުރަތަމަ ހަމަސްދުވަހާ އަޅާބަލާއިރު މި އަހަރުގެ ފުރަތަމަ ހަމަސްދުވަހު ފުލުހުންނަށް ހުށަހެޅިފައިވާ މައްސަލަތަކުގެ ޢަދަދު މަދުވެއްޖެއެވެ.\nމިގޮތުން ވެތުވެދިޔަ 2016 ވަނަ އަހަރުގެ ޖޫން މަހުގެ ނިޔަލަށް 8615 މައްސަލައެއް ހުށަހެޅިފައިވާއިރު މި އަހަރުގެ ފުރަތަމަ ހަމަސްދުވަހު ހުށަހެޅިފައިވަނީ 7644 މައްސަލައެވެ. އަދި މި މުއްދަތުގެ ތެރޭގައި މި މައްސަލަތަކުގައި ވޭތުވެދިޔަ އަހަރު 2911 މީހުން ހައްޔަރު ކޮށްފައިވާއިރު މިއަހަރުގެ މި މުއްދަތުގައި 2314 މީހުން ހައްޔަރު ކުރެވިފައިވެއެވެ.\nވޭތުވެދިޔަ 2016 ވަނަ އަހަރު ޖޫން މަހުގެ ނިޔަލަށް އެންމެ ގިނައިން ހުށަހެޅިފައިވަނީ ވައްކަމުގެ މައްސަލަތަކެވެ. މިގޮތުން މިދިޔަ އަހަރުގެ ޖޫން މަހުގެ ނިޔަލަށް ވައްކަމުގެ 1994 މައްސަލައަކާ، މާރާމާރީގެ 429 މައްސަލައަކާ، ފޭރުމުގެ 376 މައްސަލައަކާ އަދި މަސްތުވާތަކެތީގެ 1239 މައްސަލައެއް ހުށަހެޅިފައިވެއެވެ. ނަމަވެސް މިއަހަރުގެ ޖޫން މަހުގެ ނިޔަލަށް ހުށަހެޅިފައިވަނީ ވައްކަމުގެ 1546 މައްސަލައަކާ، މާރާމާރީގެ 374 މައްސަލައަކާ، ފޭރުމުގެ 356 މައްސަލައަކާ އަދި މަސްތުވާތަކެތީގެ 1041 މައްސަލައެވެ. މީގެ އިތުރުން ޓްރެފިކް އެކްސިޑެންޓްގެ 1282 މައްސަލަ ވޭތުވެދިޔަ އަހަރު ޖޫން މަހުގެ ނިޔަލަށް ހުށަހަޅާފައިވާއިރު މިއަހަރުގެ އެ މުއްދަތުގައި ޓްރެފިކް އެކްސިޑެންޓްގެ 1107 މައްސަލަވަނީ ހުށަހަޅާފައެވެ.\nމިމުއްދަތުގެ ތެރޭގައި ހުށަހެޅިފައިވާ މައްސަލަތަކާ ގުޅިގެން ހައްޔަރު ކުރެވިފައިވާ މީހުންގެ ޢަދަދަށް ބަލާއިރު އެންމެ ގިނައިން މީހުން ހައްޔަރު ކޮށްފައިވަނީ މަސްތުވާތަކެތީގެ މައްސަލަތަކުގައެވެ. މިގޮތުން މަސްތުވާތަކެތީގެ މައްސަލަތަކުގައި 2016 ވަނަ އަހަރުގެ ޖޫންމަހުގެ ނިޔަލަށް 1419 މީހުން ހައްޔަރުކޮށްފައިވެއެވެ. މީގެއިތުރުން ވޭތުވެދިޔަ އަހަރުގެ ޖޫންމަހުގެ ނިޔަލަށް މާރާމާރީގެ މައްސަލަތަކުގައި 250 މީހުން، ވައްކަމުގެ މައްސަލަތަކުގައި 529 މީހުން، ފޭރުމުގެ މައްސަލަތަކުގައި 86 މީހުން ހައްޔަރުކޮށްފައިވެއެވެ. ނަމަވެސް މިއަހަރުގެ ޖޫންމަހުގެ ނިޔަލަށް މާރާމާރީގެ މައްސަލަތަކުގައި 1097 މީހުން، މާރާމާރީގެ މައްސަލަތަކުގައި 257 މީހުން، ވައްކަމުގެ މައްސަލަތަކުގައި 359 މީހުން، އަދި ފޭރުމުގެ މައްސަލަތަކުގައި 99 މީހުން ހައްޔަރުކޮށްފައިވެއެވެ.\nފާއިތުވި 2016 ވަނަ އަހަރުގެ ފުރަތަމަ ހަމަސްދުވަހާ އަޅާބަލާއިރު މި އަހަރުގެ ފުރަތަމަ ހަމަސްދުވަހު ފުލުހުންނަށް ހުށަހެޅިފައިވާ މައްސަލަތަކުގެ ތެރެއިން މުދަލަށް ގެއްލުންދިނުމާއި އަދި ޚިޔާނާތުގެ މައްސަލަތައް ހުށަހެޅިފައިވާ ޢަދަދު ވަނީ އިތުރުވެފައެވެ. އަދި މީގެ އިތުރުން މާރާމާރީ އަދި ފޭރުމުގެ މައްސަލަތަށް ހުށަހެޅިފައިވާ ޢަދަދު މަދު ނަމަވެސް މި މައްސަލަތަކުގައި ހައްޔަރުކޮށްފައިވާ މީހުންގެ ޢަދަދު ވަނީ އިތުރު ވެފައެވެ.


Manchester City thaavaluge ehvana ah araifi\nމެންޗެސްޓާ ސިޓީ ތާވަލުގެ އެއްވަނައަށް އަރައިފި\nއިނގިރޭސި ޕްރިމިއަރ ލީގުގައި ރޭ މެންޗެސްޓާ ސިޓީ އަދި އެވަޓަން ބައްދަލުކުރި މެޗް 2-0 ގެ ނަތީޖާއަކުން ކާމިޔާބުކޮށް ސިޓީ ތާވަލުގެ އެއްވަނައަށް އަރައިފިއެވެ.\nސިޓީ ތާވަލުގެ އެއްވަނައިގަ އޮތީ ލިވަޕޫލްއަށްވުރެ އެއް މެޗް އިތުރަށް ކުޅެގެން ފައިދާ ލަނޑުގެ ތަފާތާއެކީއެވެ. ސިޓީ އަދި ލިވަޕޫލްއަށްވެސް މިހާތަނަށް ކުޅެވުނު ހުރިހާ މެޗަކުން ލިބިފައިވަނީ 62 ޕޮއިންޓެވެ.\nރޭގެ މެޗުގައި އެވަޓަން ކޮޅަށް ޖެހި ގޯލްތައް ސިޓީއަށް ކާމިޔާބުކޮށްދިނީ އައިމެރިކް ލަޕޯޓް އަދި ގެބްރި ޖީސުސްއެވެ. ފުރަތަމަ ހާފުގެ ފުރިހަމަ ވަގުތު ހަމަވެގެން ދެއްކި އިތުރު ގަޑީގައި ޑާވިޑް ސިލްވާ، ހިލޭ ޖެހުމަކުން ފޮނުވާލި ހުރަހެއް ބޮލުން ގޯލަށް ވައްދާލައިގެން ސިޓީ ލީޑް ނެގިއިރު ޖީސުސް ޖެހި ލަނޑުވެސް ފެނުނީ ދެވަނަ ހާފުގެ ފުރިހަމަ ވަގުތު ހަމަވެގެން ދެއްކި އިތުރު ގަޑީގައެވެ.\nސިޓީވަނީ މި މެޗުގައި މޮޅު ކުޅުމެއް ދައްކާ ލަނޑު ޖަހާނެ ގިނަ ފުރުސަތުތަކެއް ތަނަވަސް ކޮށްފައެވެ. ނަމަވެސް އަގުއޭރޯ އަދި ސްޓާލިންގްއަށް ލިބުނު ފުރުސަތުތަކުގެ ބޭނުން އެންމެ ރަނގަޅު ގޮތުގައި ހިފިފައިނުވާކަން ފާހަގަކޮށްލެވެއެވެ.\nމި މެޗުން ނުކުތް ނަތީޖާއާއެކު 29 އަހަރުތެރޭ ފުރަތަމަ ފަހަރަށް ލީގު ތަށި ކާމިޔާބު ކުރުމަށް އަމާޒު ހިފާފައިވާ ލިވަޕޫލްއަށްވަނީ އިތުރު ގޮންޖެހުންތަކަކައި ކުރިމަތި ލާން ޖެހިފައެވެ. މިފަހުން މާ އެދެވޭ ކުޅުމެއް ދެއްކިފައިނުވާ ލިވަޕޫލް ކުރިއަށް އޮތް ލީގް މެޗުގައި ކުޅުމަށް ހަމަޖެހިފައިވަނީ ބޯންމައުތްއާ ދެކޮޅަށެވެ.\nމެޗައި ބެހޭ ގޮތުން ގާޑިއޯލާ ބުނީ ދުވަސް ކޮޅެއް ކުރިން ސިޓީ އޮތީ ލިވަޕޫލްއަށްވުރެ ހަތް ޕޮއިންޓް ފަހަތަގައި ކަމަށައި ނަމަވެސް މިވަގުތު އޮތީ އެއްވަނައިގަ ކަމަށެވެ. މީގެން ދަސްކުރަންވީ ފިލާވަޅަކީ ހިތްވަރު އެލުވާނުލާ ދޫނުދިން ކަމަށްވެސް އޭނާ ބުންޏެވެ. ފާއިތުވެގެން ދިޔަ ދެ އަހަރު ދުވަހުގެ ތެރޭގައި ސިޓީގެ ކުޅުންތެރިން ދައްކާފައިވާ ހިތްވަރައި ކުޅުމަށް ބަލާފަ އެ ކުޅުންތެރިންނާމެދު އިތުރު ސުވަލުތަކެއް ކުރެވެން ނޯންނާނެ ކަމުގައިވެސް ގާޑިއޯލާ ބުނެފައިވެއެވެ.\nލީގުގެ ކުރިއަށް އޮތް މެޗުގައި ސިޓީ ނުކުންނާނީ ޗެލްސީއައި ދެކޮޅަށެވެ. މި މެޗް ކުޅުމަށް ހަމަޖެހިފައިވަނީ ސިޓީގެ އަމިއްލަ ދަނޑުގައެވެ.


Bollywood aa gulhun huri masthuvaa thaketheege mahsalaigai fenmathivi fas nan – Iru\nއެކްޓަރު ސުޝާންތު ސިންގް ރާޖްޕުތުގެ މަރަށްފަހު ބާރު ދުވެލީގައި ކުރިއަށްދާ މަސްތުވާތަކެތީގެ ތަހުގީގަށް ބޮލީވުޑްގެ ފަސް ތަރިއެއްގެ ނަން ފެންމަތިވެއްޖެ ކަމަށް ‘ޓައިމްސް ނައު’ ނޫހުން ބުނެފިއެވެ.\nޑިލީޓު ކޮށްފައިވާ ޗެޓް ލޮގުތަކެއް އަލުން ރީޓްރީވް ކޮށްގެން ނާކޮޓިކްސް ކޮންޓްރޯލް ބިއުރޯ (އެންސީބީ) އިން ބެލި ބެލުމުގައި ފާހަގަކުރެވިފައިވާ ބޮލީވުޑްގެ5ތަރިއެއްގެ ނަމުގެ ފެށޭ އަކުރުތައް މިހާރު ވަނީ މީޑިއާއަށް ތިލަވެފައެވެ. އެގޮތުން އެ އަކުރުތަކަކީ “ކޭ، ޑީ، އެސް، އެން އަދި ޖޭ” ކަމަށް ‘ޓައިމްސް ނައު’ އިން ރިޕޯޓުކުރެއެވެ.\nއެ އަކުރުތައް ދޭހަކޮށްދޭ ނަންތައް ކަމަށް ލަފާކޮށް ގިނަ މީޑިއާތަކުން ބުނަނީ “ކޭ” އަކީ 90 ގެ އަހަރުތަކުގައި ބޮލީވުޑްގައި ވިދައިލި ތަރިއެއް ކަމަށާއި، އެއީ ފިލްމީ އާއިލާއަކަށް ނިސްބަތްވާ ތަރިއެއް ކަމަށެވެ. އަދި “ޑީ” އަކީ މަޝްހޫރު ބަތަލާ ދިޕިކާ ޕަޑުކޯން އެވެ.\n“އެސް” އަކުރަކީ ބަތަލާ ޝްރައްދާ ކަޕޫރަށް ނިސްބަތްވާ އަކުރު ކަމަށާއި، “އެން” އަކުރަކީ ވެސް 90 ގެ އަހަރުތަކުގައި ވިދައިލި ތަރިއެއްގެ ނަން ކަމަށް ވެއެވެ. މީގެ އިތުރުން “ޖޭ” އަކުރު ނިސްބަތްވަނީ ސުޝާންތުގެ ކުރީގެ ޓެލެންޓު މެނޭޖަރު ޖާޔާ ސާހާ އަށް ކަމަށްވެސް ބުނެވެއެވެ.\nޝޫޓިންގެ ތެރެއިން ޖޯންއަށް އަނިޔާވެއްޖެ\nމީޑިއާތަކުން ރިޕޯޓުކުރާ ގޮތުގައި، އެންސީބީ އިން މިހާރު އަންނަނީ އެ ހުރިހާ އެންމެންނާ ސުވާލުކުރަން ތައްޔާރުވަމުންނެވެ. އަދި މި މައްސަލައިގައި ހައްޔަރު ކުރެވިފައި ހުރި އެކްޓްރެސް ރިއާ ޗަކްރަބަތީ ދިން ބަޔާނުގައި މީގެކުރިން ވަނީ ބަތަލާ ސާރާ އަލީ ޚާނާއި ރަކޫލް ޕްރީތު ސިންގް އަދި ފެޝަން ޑިޒައިނަރު ސިމޯން ކަމްބަތާގެ ނަން ވެސް ހާމަކޮށްފައެވެ. އެހެންކަމުން އެންސީބީއިން ވަރަށް އަވަހަށް އެމީހުންނާވެސް ސުވާލު ކުރާނެ ކަމަށްވެއެވެ.


ކޯވިޑް19: އިއްޔެ ފެނުނީ އިތުރު 143 ވޭދަނަ! | Sandhaanu\nކޯވިޑް19: އިއްޔެ ފެނުނީ އިތުރު 143 ވޭދަނަ!\nރާއްޖެއިން ކޯވިޑް19 އަށް އިތުރު 143 މީހަކު އިއްޔެ ފައްސިވެއްޖެއެވެ. އިއްޔެ ފެނުނު ކޭސްތަކުގެ ތެރެއިން7މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ތަރައްޤީ ކުރަމުންދާ ރިސޯޓްތަކުން ވަނީ 24 މީހަކު ފައްސިވެފައެވެ. އަނެއް 112 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 15,390 އަށް ވަނީ އަރައިފައެވެ. އޭގެ ތެރޭގައި، 1,366އެކްޓިވް ކޭސް ހިމެނޭއިރު، 101 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 51 މީހަކުވަނީ މި ބަލީގައި މަރުވެފައެވެ. އަދި 13,966 މީހަކު ވަނީ މިބަލިން ރަނގަޅުވެފައެވެ.


Addu Flying School Ah Fiyavalhu Alhan Rozaina Govaalaifi - Vaguthu\nއައްޑޫ ފްލައިން ސްކޫލަށް ފިޔަވަޅު އަޅަން ރޮޒައިނާ ގޮވާލައިފި\nއައްޑޫ ސިޓީ ގަމުގައި ހިނގަމން އަންނަ އޭޝިއަން އެކަމަޑަމީ އޮފް އެރޮނޮޓިކްސް (އޭއޭއޭ) ފްލައިން ސްކޫލްގައިި ކިޔަވަމުންދާ ހަތަރު ދަރިވަރަކު ވަކިކުރި މައްސަލާގައި، ރައްޔިތުންގެ މަޖިލީހުގެ އައްޑޫ މީދޫ ދާއިރާގެ މެންބަރު ރޮޒައިނާ އާދަމް ނުރުހުން ފާާޅުކުރައްވައިފިއެވެ.\nއެ ފްލައިން ސްކޫލްގައި ކިޔަވަމުން އަންނަ ދަރިވަރުންގެ ކިޔެވުން ނުނިމި ދިގުލާ މައްސަލަ ބޮޑުވެގެން އެ ސްކޫލްގައި ކިޔަވާ 86 ދަރިވަރަކު ވަނީ ކަމާ ބެހޭ އިދާރާތަކަށް ޕެޓިޝަންއެއް ހުށަހަޅައިފައެވެ. ސްކޫލުން ވަކިކުރީ ޕެޓިިޝަންގައި ސޮއިކުރި ދަރިވަރުންގެ ތެރޭގައި ހިމެނޭ ހަތަރު ދަރިވަރެކެވެ.\nނަމަވެސް އޭއޭއޭ ފްލައިން ސްކޫލް އިން އެ ދަރިވަރުންނަށް ފަހުން ފޮނުވި ސިޓީއެއްގައި ވަނީ ދަރިވަރުން ވަކިކުރި މައްސަލަ މިހާރު މަޑުޖައްސާލާފައިވާ ކަމަށާއި ރިވިއު ކޮމިޓީއަކުން އެ މައްސަލަ ބަލަމުންދާ ކަމަށެވެ.\nމި މައްސަލައާ ގުޅިގެން ރޮޒައިނާ މިއަދު ކުރެއްވި ޓްވީޓެއްގައި ވިދާޅުވީ، ފްލައިން ސްކޫލް އިން ދަރިވަރުންނާ މެދު އަމަލު ކުރާ ގޮތާ މެދު ކަންބޮޑުވުން ފާޅުކޮށް ކަމާ ބެހޭ އިދާރާާތަކާ ހިއްސާކުރުމުން ދަރިވަރުންް ކަނޑާލަން ނޯޓިސް ފޮނުވި ފޮނުވުން ކުށްވެރި ކުރާ ކަމަށެވެ.\n"ޓްރާާންސްޕޯޓް މިނިސްޓްރީން ސްކޫލްއާ ދޭތެރޭ ފިޔަވަޅު އެޅުމަށް ގޮވާލަން. މި މީހުންގެެ ކަންތައް މާ މައްޗަށް ގޮސްފި،" ރޮޒައިނާގެ ޓްވީޓްގައި ލިޔުއްވާފައިވެއެވެ.\nދަރިވަރުން ވަކިކުރި ނިންމުން ބަދަލު ކުރަން ޓްރާންސްޕޯޓް މިނިސްޓްރީން ވެސް އެ ސްކޫލަށް އަންގާފައިވެއެވެ. ދަރިވަރުންގެ ޕެޓިޝަން ހުށަހެޅުމުން ހަޔާ އެޑިއުކޭޝަން މިނިސްޓްރީން ވެސް ބުނެފައިވަނީ މައްސަލާގައި އަޅަން ޖެހޭ ފިޔަވަޅު ސްކޫލާ މެދު އަޅަން ނިންމާފައިވާ ކަމަށެވެ.\nއޭއޭއޭއަކީ ހަޔާ އެޑިއުކޭޝަން މިނިސްޓްރީގައި ރަޖިސްޓްރީކޮށް ހިންގަމުން އަންނަ އެކަމަޑަކީއެވެ. އަދި ސިވިލް އޭވިއޭޝަން އޮތޯރިޓީގެ ދަށުން އޮޕަރޭޝަން ރެގިއުލޭޓް ކުރާ އެކަޑަމަކީއެކެވެ.\nފްލައިން ސްކޫލް ހިންގަން ޗެކް ރިޕަބްލިކްގެ ފްލައިން އެކަޑަމީއާ ހަވާލުކޮށްފި\nއޮކްޓޯބަރ 25, 2020 16:00\nހާދަ ރީިއްޖޭ އައްޑޫ ކުދިން.


Story - Nivemundhaa bahthi\n(އަންގާރަ ދުވަހުގެ އަދަދާ ގުޅޭ)\nނަވާލު: އަދިއެއް ނުދުރުވެ. ނޭނގެ ފަހުން ނުދުރު ވާނެ ކަމެއް މިއަދަށް ނިންމަން ޖެހޭ ފައިސާގެ މުޢާމަލާތެއް ވެސް އެބައޮތް. ސައުން ނުދުރު ވަންޏާ ވަރަށް އުނދަގޫ ވާނެ އާލިޔާ ގުޅާލަބަލަ ކޮން އިރަކުންތޯ ދުރުވަނީ ބަލާލަން.\nއާލިޔާ: ސާބަހޭ ނަވާލު އަދި އަންނަ ގަޑިއެއް ނުޖެހެއެއް ނޫންތަ؟ އެހެން ބުނި ތަނާ ސައުން އެ ކެބިން ހުރަސްކޮށް ދާތަން އާލިޔާއަށް ފެނުނެވެ. އިރުކޮޅެއް ނުވަނީސް އޮފީހުގެ އެހެން މުއައްޒަފަކު އައިސް ނަވާލު އަށް ސައުން ގޮވާ ވާހަކަ ބުނެފިއެވެ. އެންމެ ފަހުން ނަވާލު ސައުންގެ ކެބިންނަށް ވަނެވެ. ނަވާލު ފެނުމާ އެކު މިއަދު ނިންމަން ޖެހޭ ފައިސާގެ މުޢާމަލާތާއި ބެހޭ މަޢުލޫމާތު އެހުމަށް ފަހު އެކަން އަވަސްކުރާށޭ ބުނެ، އަވަސް އަވަހަށް ލިޔެކިޔުން ތަކެއް ނަގައި ނަވާލު އާއި ހަވާލު ކުރިއެވެ. ދަރިފުޅު މާބޮޑަށް ބަލިވެގެން ހޮސްޕިޓަލުގައި އެޑްމިޓް ކޮށްގެންނޭ ބުނުމަށްފަހު ލިޔެކިޔުން ތަކަށް ހަދަންވީ ގޮތުގެ އިރުޝާދުދިނުމަށް ފަހު، ސޮއި ކުރަން ހުރި ތަކެތީގައި ސޮއިކުރުމަށްފަހު އޮފީހުގެ ކަންތައްތައް ރަނގަޅަށް ބެލުމަށް ބުންޏެވެ. އަދި އާލިޔާ ދެން ނާންނެ ކަމާއި އާލިޔާ ކުރަމުން ދިޔަ މަސައްކަތްތައް ދެން މީގެ ފަހުން ކުރަން ވާނި ނަވާލު ކަމަށް ބުނަމުން އަވަސް އަވަހަށް އެނބުރި ދާން ހިނގައިގަތެވެ. ނަވާލު ބަލަން އިން ފައިލު ލައްޕާލުމަށްފަހު ސައުން އާލިޔާ.. އާލިޔާ.... އެނބުރި އޮފީހަށް އަތުވެއްޖެއޭ ބުނެ ބަލާލި އިރު ސައުން ފެންނަން ވެސް ނެތެވެ. ސައުން ހާސްވެފައި ހުރި މިންވަރު ފެނުމުން އިތުރަށް ދެން އެއްޗެކޭ ނުބުނެ އާލިޔާ އޮފީހަށް ނުކުތް ވާހަކަ ފަހުން ގުޅާފައި ބުނަށް ނިންމިއެވެ. ނަވާލު ނިންމަށް ހުރި މަސައްކަތްތައް ގިނަކަމާ އެކު އާލިޔާގެ ލަފަޔާއި އެހީތެރިކަން ބޭނުން ވާތީ އާލިޔާ ކައިރިއަށް އެނބުރި ދިޔައެވެ. ނަވާލު ފެނުމުން ސައުން ކޮބައިތޯ އާލިޔާ ސުވާލު ކުރިއެވެ.\nނަވާލު: ސައުން އެނބުރި ގެއަށް ދުރުވެއްޖެ\nއާލިޔާ : އެއީ ކހިނެތްވީ އެހާ އަވަހަށް...\nނަވާލު: ސައުންގެ ހަގުދަރިފުޅު ހުންއައިސްގެން ހޮސްޕިޓަލުގައި އެޑްމިޓް ކޮށްގެންނޭ ބުނުއްވީ.\nސައުން ކަންބޮޑު ވާނެ މިންވަރު ހިތަށް އަރާފައި އާލިޔާ ވަރަށް ދެރަވިއެވެ. އަދި ރޭގައި ސައުންނައީ އެހެންވެ ކަން އާލިޔާ އަށް ވިސްނުނެވެ. ނަވާލުއަށް މަސައްކަތް ކުރާނެ ގޮތުގެ އިރުޝާދު ދިނުމުން ފައިލުތަކާ ލިޔެކިޔުން ތައް ހިފައިގެން އެތަނުން ހިނގައްޖެއެވެ. އާލިޔާ ކުރަންފެށި މަސައްކަތް ކުރާ ހިތް ކެނޑި ސައުން އުޅޭނެ ގޮތާމެދު ވިސްނެއް ފެށުނެވެ. ސައުންނަށް ގުޅުމަށް ފޯނުގައި އަތްލުމަށް ފަހު ޚިޔާލު ބަދަލު ވެގެން އެކަން ހުއްޓާލިއެވެ. އޮފީހުގެ މަސައްކަތުގައި ހޭދަ ކުރުމަށްފަހު ނަވާލުއާއި ހަވާލުކޮށް ފައިވާ މަސައްކަތް ވެސް އެންމެފަހުން ނިންމީ އާލިޔާއެވެ. އެދުވަހުގެ މަސައްކަތް ނިންމާލުމަށްފަހު ގެއަށް ދާން ހިނގައިގަތް ތަނުން އޮފީސްގެ ފޯނު ތަކުރާރުކޮށް ރިންގުވާތި އެނބުރި އައިސް ފޯނު ނެގިއެވެ. އެކޮޅުން ވާހަކަ ދައްކަނީ ސައުންނެވެ. ޖަވާބު ނުދެވިގެން އުޅެނިކޮށް ނަވާލު އޮފީހުގައި އުޅޭތޯ ސުވާލު ކުރިއެވެ. އޭރު ނަވާލު ވެސް ގެއަށް ދިއުމަށް ޓަކައި ނުކުންނަމުން އާލިޔާ އަށް ގޮވަމުން އެތަނަށް އައިސް ވަންނަނީއެވެ. ސައުންނަށް ނަވާލު އާލިޔާ އަށް ގޮވާއަޑު އިވުމުން ފޯނު ނަގައިގެން ހުރީ ކާކުތޯ ބެލުމަށް ސުވާލު ކުރިއެވެ. އެ ސުވާލަށް ޖަވާބު ދިނުމުގެ ބަދަލުގައި އާލިޔާ ފޯނު ދިއްކޮށްލީ ނަވާލު އަށެވެ. ނަވާލު ހަލޯއޭ ބުނުމުން ފޯނު ނެގީ ކާކުހެއްޔޭ އެއްސެވެ، ނަވާލު އާލިޔާއޭ ބުނުމުން ސައުންނަށް ބުނަން ނޭނގޭ އުފަލެއް ލިބުނެވެ. އެހެންނަމަވެސް އެވަގުތު ގުޅީ ދަރިފުޅުގެ ބަލި ސީރިޔަސްކަމުން ކުއްލިއަކަށް ބޭރަށް ދާން ފުރާތި އޮފީހުގެ ކަންތައްތަކާއި ބެހޭގޮތުން ނަވާލު އަށް ބައެއް ކަހަލަ ވާހަކަތައް ދައްކާލަން ކަމަށެވެ. އެހެންނަމަވެސް އާލިޔާ އޮފީހަށް ނުކުތްކަން އެނގުމުން އެ ވިސްނުން ބަދަލުކޮށް ފުރާ ވާހަކަ ބުނުމަށް ފަހު އާލިޔާ އަތަށް ފޯނު ދިނުމަށް އެދުނެވެ. އާލިޔާ ފޯނުގައި ނުހިފަން ވަރަށް މަސައްކަތް ކުރިއެވެ. ނަމަވެސް ދަރިފުޅުގެ ހާލު ސީރިޔަސް ކަމުން ބޭރަށްދާން ފުރަން އުޅޭ ވާހަކަ ނަވާލު ބުނުމުން އެންމެފަހުން ފޯނުގައި ހިފިއެވެ. އާލިޔާ ހަލޯއޭ ބުނުމާ އެކު ސައުން ވަރަށް ބޮޑަށް ސޮރީ އޭ ބުނެ ވާހަކަ ދައްކަން ފެށިއެވެ. އާލިޔާ ކައިރީ ތައްޔާރު ވާން ބުނެފައި ގެއަށް އައި އިރު ދަރިފުޅު ބަލި އޮތް ކަން އެނގުމުން ދިޔައީ ހޮސްޕިޓަލަށް ކަމުގައި ބުންޏެވެ. ހޮސްޕިޓަލަށް ދިޔަ ގޮތަށް އޭރުން ސުރެން މިއުޅެނީ އެކަމުގައި ކަމަށް ބުނަމުން އަނެއްކާ ވެސް މަޢާފަށް އެދުނެވެ.\nއާލިޔާ: އެއީ މައާފަށް އެދެން ޖެހޭ ވަރުގެ ކަމެއް ނޫން. ދަރިފުޅުގެ ހާލު މިހާރު ކިހިނެއްތަ؟\nސައުން: އިންޝާ ﷲ ކުރިއަށް ވުރެ މިހާރު ރަނގަޅު އެހެން ނަމަވެސް ހިތުގެ ޓެސްޓެއް ހެދުމަށް ޑޮކުޓަރު ލަފާ ދޭތީ ލަސް ނުކޮށް މިރޭ އަށެއްގެ ފުލައިޓުން އިންޑިޔާއަށް ދާން ފުރަން މިއުޅެނީ. މި ދަނޑިވަޅުގައި އާލިޔާ ތިޔަ ދިން އެހީތެރި ކަމަށް ޓަކައި ވަރަށް ބޮޑަށް ތޭންކުސް. އޮފީހުގެ ކަންތައްތައް ރަނގަޅަށް ބަލަހައްޓައި ދިނުން އެދެން.\nއާލިޔާ: ކާކު އެކުގައި ދަނީ.\nސައުން: މިޝްކާ ދަރިފުޅާ އެކު ދާނެ. ދަރިފުޅުގެ ހިތް ހަމަޖެހުމަކީ އޭނަގެ މަންމަ ކަމަށް ވާތި އެކަމާ އިންކާރެއް ނުކުރަން. އަހަރެންނާއި މިޝްކާއާއި ދެމެދު ގާތް ގުޅުމެއް ނެތަސް ދަރިފުޅާއި މައިމީހާއާއި ދެމެދު ވާ ލޭގެ ގުޅުމަކީ އަހަރެންނަށް ކަނޑާލެވޭނެ ގުޅުމެއް ނޫން. އަހަރެންނަކި އެހާ ނާތަހުޒީބު ވިސްނުމެއްގެ މީހެއްނޫން. އާލިޔާ ވެސް އެ ގޮތަކަށް ތަރުޙީބެއް ނުދެމެއްނޫން. އެއަށް ވުރެ ބޮޑަށް އަންޑަސްޓޭންޑިން މީހެއް އާލިޔާއަކީ ވެސް ދޯ! މިހެންބުނެ އާލިޔާ ސައުންގެ ވާހަކައިގައި ބައިވެރި ކުރުވިއެވެ.\nއާލިޔާ: ތިޔަ ނިންމުމާ މެދު އަހަރެން ވަރަށް ހިތްހަމަ ޖެހިއްޖެ. އަދިވެސް އިތުރު ވިސްނުމަކަށް ގޮސް ކުދިންނަށް އެންމެ ފައިދާ ހުރި ގޮތަކި ކޮބައިތޯ ބަލައި ކަންތައްތައް ނިންމުމުގައި ހެޔޮ ވިސްނުން ދެއްވުމަށް އެދި ދުޢާކުރަން. އެނބުރި މަސައްކަތުގެ މާހައުލުން ބައްދަލު ވުން އެދެން. ދަރިފުޅަށް އަވަސް ޝިފާއެއް ދެއްވުން އެދި ދުޢާކުރަން. އެހެން ބުނުމަށްފަހު އާލިޔާ ފޯނު ބާއްވަން އުޅުނެވެ. އެވަގުތު ސައުން އަދި ތިން މިނެޓް މަޑުކޮށްލަދީ ފާނަންތޯ އެއްސެވެ. އާލިޔާއަށް ސައުންގެ ވާހަކައިގެ ރާގު ބަދަލު ވާހެން ހީވާތީ ހުރީ ކަންބޮޑު ވެފައެވެ. އަދި އިތުރަށް އާލިޔާއާއި ސައުންގެ ގުޅުން ތަރައްޤި ކުރުމަށް ކުޑަވެސް މަގެއް ހުޅެވި ދިއުމަކީ އާލިޔާ އެންމެ އެދޭގޮތް ކަމަށް ނުވާތީ އަވަހަށް ވާހަކަ ކުރުކޮށް ލުމަށްފަހު ފޯނު ބާއްވަން ބޭނުންވީއެވެ. އެހެންނަމަވެސް ސައުންގެ ވިސްނުންހުރި އެގޮތަކަށް ނޫނެވެ. އާލިޔާއާއި ވާހަކަ ދައްކާލުމުންވެސް އެތައް ހިތާމައެއް ހިތުން ފިލާ ދާކަހަލަ އިހުސާސްއެއް ވެއެވެ. ލޮލަށްނުފެނި ވަކިވެ ދާން ޖެހޭތި ސައުން ހުރީ ނުހަނު ދެރަވެފައެވެ. ނަމަވެސް ހާލަތު އެގޮތަށް ތަން ނުދޭތި މަޖުބޫރުވީ ހަމައެކަނި ފޯނުން ހިތުގެ އިހުސާސް ހިއްޞާކުރާށެވެ. ހިތުގައި އަނދަމުންދާ ލޯބީގެ ވޭނާ ކެކުޅުމަށް ފިނިކަމެއް ލިބެން އޮތީ އާލިޔާގެ އާބަސް ލިބުމުން ކަމަށް ވާތީއެވަގުތަކަށްސައުން ކުރަމުންދަނި ފޮނި އިންތިޒާރެކެވެ. އާލިޔާއަށް ސައުން ލޯބިވާ މިންވަރާ އެކަމުގެ ސަބަބުން އެހިތުގައި އަޅާ ވޭން ހާމަކޮށްދޭނީ ކޮން މޭރުމަކުންތޯ އަބަދުވެސް ދިޔައި ވިސްނަމުންނެވެ. އާލިޔާގެ ހިތް ވަގުފުކޮށް އެހިތުގައި ސައުންނަށް ޓަކައި ލޯތްބާއި ކުލުނާއެކު އިތުބާރު ގާއިމު ކުރެވޭނެ ދުވަހަކަށް ސައުން އެދަނީ އިންތިޒާރު ކުރަމުންނެވެ. އެހެންކަމުން މިވަގުތަކީވެސް ސައުންނަށް އާލިޔާގެ ހިތުގައި އިތުބާރާއި ޔަޤީންކަށް އުފެއްދުމަށް ލިބިގެން ދިޔަ ރަނުގެ ފުރުޞަތެއްގެ ގޮތުގައި ބަލައި ގަނެ، ވަގުތުގެ ބޭނުން ފައިދާ ހުރި ގޮތުގައި ހިފުމަށް ވިސްނާ އަނެއްކާ ވެސް ވާހަކަ ދައްކަން ފެށިއެވެ.\nސައުން: ދަރިފުޅު މިދަނޑި ވަޅުގައި ބަލި ވުމުގެ ސަބަބުން މިޝްކާއާއި އެކު ވަގުތު ހޭދަކުރަން ޖެހުނު ނަމަވެސް އަހަރެންގެ ވިސްނުން މިޝްކާއާއި އެކު ދިރިއުޅު މަކަށް ބޭނުމެއް ނުވޭ! އަދި އާލިޔާއަށް ހުށައެޅި ހުށައެޅު މައިގެން ކުރިއަށް ދާން ބޭނުންވޭ. އަހަރެންނަށް އާލިޔާއާއި ނުލައި ދެން ދިރިއުޅުމަކީ އެހާ ފަސޭހަ ކަމަކަށް ނުވާނެ. ހަޤީޤީ ލޯބި ކިރިޔާ މިވެވެނީ އާލިޔާ ދެކެ. ކުރިން އެވެވުނީ ލޯބިކަމަކަށް މިހާރު އަހަރެން ނަކަށް ގަބޫލެއް ނުކުރެވޭ!\nއާލިޔާ: ސައުން މިދަނޑި ވަޅުގައި މުހިންމު ވާނީ ދަރިފުޅުގެ ބައްޔަށް އަވަސް ޝިފާއެއް ހޯދުން. އަވަހަށް ދަ ތުރުގެ ކަންތައްތައް ރެޑީ ކުރައްވާ! އަދި އެކުދިންގެ ކުރިމަތީގައި އެކުދިންގެ މަންމަ ބާކީ ކޮށް އެކަހެރި ނުކުރޭ! އޭރުން އެކުދިންގެ ހިތަށް މާ ވޭން ލިބޭނެ. ދެމީހުން ވެސް ވާހަކަ ދައްކައިގެން ދަރިފުޅުގެ ބައްޔަށް ފަރުވާ ކުރެވޭތޯ ވިސްނާ! އިންސާނުންނަށް ކުށް ކުރެވޭނެ. ސައުންނަށް މިޝްކާ ބޭވަފާތެރި ވިޔަސް ދަރިންނަށް ޓަކައި އެހިތުގައި މައިވަންތަ ކަމުގެ ކުލުނާ އެކު ވިންދު ޖަހަމުން ދާނެ. ދަރިން ބަލިވުމުން މައިންގެ ލޮލުން އެއޮހޭ ކަރުނައަކީ ދަރިންނަށް ޓަކައި އަގުބޮޑު މުތީތަކެއް ކަމުގައި ވެދާނެ. ވީމާ އެކުށުގެ ސަޒާ އަކަށް ދަރިންގެ ލޯތްބާ ކުލުނުން މިޝްކާ މަހުރޫމް ކޮށްގެން ނުވާނެ. އަދި އެކަމުގެ ސަބަބުން އަދަބު ލިބޭ ބަޔަކަށް ދަރިން ވެގެން ނުވާނެ. މިޝްކާއަށް ކަމޭހިތައި އަޅާލާތީ. އެއީ ކުދިންގެ މަންމަ އެ މަންމައަށް ލިބޭ ކޮންމެ ނިކަމެތި ކަމަކީ ކުދިންނަށް ވެސް ލިބޭނެ ނިކަމެތި ކަމެއް ކަމަށް ސައުން ދެކެން ވާނެ. މިޝްކާ ނުރުހިފައި ހުރީމަ ހޮސްޕިޓަލަށް ދާކަށް ނުކެރޭނެ. އެކަމަކު ވަރަށް ދެކިލާހިތްވޭ. އަހަރެންގެ ހެޔޮ ދުޢާ ދަރިފުޅާ އެކު ވާނެ . ސައުންގެ ވިޔަފާރިއަށް އަދި ސައުންނަށް ދެރަވާ ގޮތަކަށް އެއްވެސް ނިންމުމެއް ނުނިންމާނަށް. މާބޮޑަށް ކަންތައްތަކުގައި ހާސްވެ ކަންބޮޑު ނުވާތި. އޭރުން ދަރިފުޅަށް އޭނަގެ ބަލިހާލު މާބޮޑަށް އިހުސާސް ކުރެވި ދެރަވެދާނެ. ހިތްވަރު ކުރާތީ! އަބަދުވެސް ރަނގަޅަށް ވިސްނާތި.\nމިހެން އާލިޔާ ބުނީ ދަނޑި ވަޅުގެ ނާޒުކު ކަމަށް ވިސްނާ ސައުންގެ ވާހަކަތައް ހުއްޓުވުމުގެ ނިޔަތުގައެވެ. ވަކިވުމުގެ ހިތި ސަލާމަކާއި އެކު ފޯނު ބޭއްވީ އާލިޔާއެވެ. ސައުންނަށް އެންމެފަހުން އާލިޔާ ބުނި ބަސްކޮޅުން ކަންފަތަށް އިވެމުންދިޔަ އިރު ބަޔާން ކުރަން ދަތި އުފަލެއް ހިތަށް ލިބެމުން ދިޔައެވެ. މިލާފައިވާ މޫނު މައްޗަށް ހިނިތުންވުން ވެރިވެގެން ދިޔައެވެ. " ސައުންނަށް ދެރަވާ ގޮތަކަށް އެއްވެސް ނިންމުމެއް ނުނިންމާނަށް." އެއިބާރާތް ސައުންނަށް ތަކުރާރު ކޮށްލެވުނެވެ. އެތައް މެސެޖެއް އެ ވާހަކަތަކުން ސައުންނަށް ލިބިގެން ދިޔައެވެ. ނިވެމުންދާ ހަޔާތުގެ ބައްތީގެ ކަނިވަމުން ދިޔަ ހުޅުކޮޅު އަލުން ދިރުނު ކަހަލައެވެ. ބަނަވަމުން ދިޔަ ވިލާތަކުގެ މެދުން ހުޅެވި ހަނދެއްގެ އަލިކަން ފާޅުވުމުން އެލިބޭ ހިތްގައިމުކަން ހިތާއި ސިކުނޑިއަށް ލިބެމުން ދިޔައެވެ. ފޮނި އިންތިޒާރަކާ އެކު ދަރިފުޅު ގޮވައިގެން ބޭރަށް ދާން ސައުން ފުރީ އުއްމީދި ހިތަކާ އެކުގައެވެ. (ނުނިމޭ)\nއަންގާރަ ދުވަހުގެ ބައި


Kangana ge film censor board in nukuthee A faahakaa eku - vNews.mv\nކަންގަނާގެ ފިލްމު ސެންސަރު ބޯޑުން ނުކުތީ އޭ ފާހަކާއެކު\nމަރިޔަމް ޝާހިދާ 18 May 2022, 23:19\nމިމަހުގެ 20 ވަނަ ދުވަހު ރިލީޒްކުރުމަށް ތައްޔާރުވަމުން އަންނަ ފިލްމު "ދާކަދް" ގެ ވާހަކަ މީޑިއާގައި ދެކެވެމުން އަންނަތާ ދުވަސްކޮޅެއް ވެއްޖެއެވެ.\nފިލްމާ ބެހޭގޮތުން އެންމެ ފަހުން ލިބިފައިވާ ޚަބަރަކީ ފިލްމުގެ ފިލްމުގެ މުޅި ޕްރޮޑަކްޝަން ޓީމްގެ އިތުރުން ކާސްޓުންނަށް ލިބުނު ވަރަށް ބޮޑު އުފާވެރި ޚަބަރެކެވެ.\nވަރުގަދަ އެކްޝަން ސީންތަކެއް އެކުލެވޭ ފިލްމު މިވަނީ އިންޑިއާގެ ސެންސަރު ބޯޑުން އޭ ފާހަކާއެކު ފާސްކޮށްފައެވެ. މާނައީ ފިލްމު ރިލީޒްކުރަން އިތުރު އެއްވެސް ހުރަހެއް މިހާރަކު ނެތެވެ.\nދާދިފަހުން ފިލްމުގެ2ވަނަ ޓްރެއިލަރ ރިލީޒްކުރުމާއެކުވެސް ބަތަލާ ކަންގަނާ ފިލްމުގައި ފެންނަގޮތް އަންދާޒާކޮށްލެވުނު ފަރާތްތަކުންދަނީ އޭނާއަށް ތައުރީފު ކުރަމުންނެވެ. ޚާއްސަކޮށް ބަތަލާއަކު އެހާ ވަރުގަދަ އެކްޝަން ސީންތަކެއް ކުޅެފައިވާ ފިލްމަކަށް ފިލްމު "ދާކަދް" ވެފައިވުމުން ގިނަ ބަޔަކު ބުނަމުން އަންނަނީ މިއީ މިހާތަނަށް ހިންދީ ސިނަމާއިން ފެނިގެންދާނެ އެންމެ ވަރުގަދަ އެކްޝަން ފިލްމަށްވުން ގާތްކަމަށެވެ.\nރަޒްނީޝް ގާއީ ޑައިރެކްޓްކޮށްފައިވާ މިފިލްމުން ބަތަލާ ކަންގަނާއާއެކު ދެން ފެނިގެންދާނީ އެކްޓަރު އަރުޖުން ކަޕޫރް އަދި ބަތަލާ ދިވްޔާ ދައްތާއެވެ.\nމިފަހަކަށްއައިސް ބަތަލާ ކަންގަނާއަށް ގިނަ ބައެއްގެ ނުރުހުމާއި ފާޑުކިޔުންތައް އަމާޒުވެފައިވީނަމަވެސް އޭނާ މިފިލްމުގައި ފެންނަ ކެރެކްޓާއަށް ކޮށްފައިވާ ބުރަ މަސައްކަތް ފެނުމާއެކު ގިނަ ބަޔަކުވަނީ އޭނާއަށް ތައުރީފު ކޮށްފައެވެ. އަދި ކަންގަނާއަކީ އަބަދުވެސް އޭނާ ބުނަ ބަހުގައި ސާބިތުކަންމަތީ ހުންނަ ބަތަލާއެއްކަމަށް ގިނަބަޔަކުވަނީ އެއްބަސްވެފައެވެ.\nއިންޑިއާގެ ޤައުމީ އެވޯޑް4ފަހަރެއްގެ މަތީން ހާސިލްކޮށްފައިވާ ބަތަލާއަކީ މިހާތަނަށް ވަރަށް ކާމިޔާބު އަދި އެހާމެ ވަރުގަދަ ރޯލްތައް ފިލްމުތަކުގައި ކުޅެފައިވާ ބަތަލާއެކެވެ.\nމިފިލްމުގެ އިތުރުން އޭނާގެ ކުރިޔަށްހުރި ފިލްމުތަކުގެތެރޭގައި ރޮނީ ސްކޫރުވާލާގެ ފިލްމު ކުންފުނި އާރް.އެސް.ވީ.ޕީ އިން އުފައްދާ ފިލްމު "ތޭޖަސް" ބަތަލާ އަމިއްލައަށް ޕްރޮޑިއުސްކުރާ ފިލްމު "ޓީކޫ ވެޑްސް ޝޭރޫ" ހިމެނެއެވެ.


11 aharuge kujjaa ge fuppaamey thereyga oi burga pin nagaifi - vNews.mv\n11 އަހަރުގެ އަންހެން ކުއްޖާގެ ފުއްޕާމޭ ތެރެއިން ނެގި ބުރުގާޕިން:\n11 އަހަރުގެ ކުއްޖާގެ ފުއްޕާމޭތެރޭގައި އޮތް ބުރުގާޕިން ކާމިޔާބުކަމާއެކު ނަގައިފި\nސައިފް އަޒްހަރު 01 July 2020, 00:35\nއުމުރުން 11 އަހަރުގެ ދިވެހި އަންހެން ކުއްޖެގެ ފުއްޕާމޭ ތެރޭގައޮތް ދަގަނޑު ބުރުގާޕިނެއް ކާމިޔާބު ކަމާއެކު ނަގައިފިއެވެ.\nއަންހެން ކުއްޖާގެ ފުއްޕާމޭގައި ތާށިވެފައިއޮތް ބުރުގާޕިން ނެގުމަށްޓަކައި އައިޖީއެމްއެޗްގެ ނޭޝަނަލް ސެންޓަރ ފޮރ ރެސްޕިރޭޓަރީ މެޑިސިންގެ ޕަލްމޮނޮލޮޖީ ޓީމުން އޮޕަރޭޝަން ކޮށްފައިވަނީ އަންގާރަ ދުވަހުއެވެ.\nއޮޕަރޭޝަނަށްފަހު އައިޖީއެމްއެޗުން ކުރި ޓްވީޓެއްގައި ބުނެފައިވަނީ، އޮޕަރޭޝަން ކާމިޔާބު ކަމަށާއި، އަދި އެ ކުއްޖާގެ ހާލުވެސް ރަނގަޅު ކަމަށެވެ.\nޓްވީޓްގައި ބުނެފައިވަނީ، ބުރުގާޕިން އޮތީ އަންހެން ކުއްޖާގެ ވާތްފަރާތު ޕުއްޕާމޭތެރޭގައި ކަމަށެވެ.\nބުރުގާޕިން އެ ކުއްޖާގެ ފުއްޕާމޭގެ ތެރެއަށް ދިޔައީ ކޮން ގޮތަކަށް ކަމެއް ސާފެއް ނުވެއެވެ.\nއެހެން ނަމަވެސް، މިއީ، ބުުރުގާއަޅާއިރު ބުރުގާގައި ޕިން ޖެހުމަށްޓަކައި ބައެއް ފަހަރު އަނގަޔަށް ލައިގެން އުޅުމުގެތެރޭގައި ކުއްލިއަކަށް ދިމާވާގޮތަކުން ދިރުވާލެވިގެން ހިނގާ ކަމެކެވެ.\nމީގެކުރިންވެސް ރާއްޖޭގައި މިފަދަ އެތައް ހާދިސާއެއް ހިނގާފައި ވެއެވެ.\nއަންގާރަ ދުވަހު ކުރެވުނު އޮޕަރޭޝަނާ ގުޅިގެން ނޭޝަނަލް ސެންޓަރ ފޮރ ރެސްޕިރޭޓަރީ މެޑިސިންގެ ފިޒިޝަން ޑރ. މުހަންމަދު އަލީ ވިދާޅުވެފައިވަނީ، ފުއްޕާމޭގެ ތެރެއިން އެގޮތަށް ޕިން ނެގުމަކީ އުނދަގޫކަމެއް ކަމަށާއި އަދި އެކަމަކީ ފުއްޕާމޭ ހަލާކުވެދާނެ ކަހަލަ ކަމެއް ކަމަށެވެ.\n"އަނެއްކާވެސް ބުރުގާޕިނެއް ފުއްޕާމޭގެތެރެއިން ނަގަންޖެހިއްޖެ. އަނެއްކާވެސް ތަކުރާރުކޮށް ހަނދާންއައުކޮށްދެން އަނގައަށް ޕިންކަހަލައެއްޗިހިނުލާ، މިމަޢުލޫމާތު މުޅިރާއްޖޭގެ އުތުރާއި ދެކުނަށް ފަތުރާލަދީ. ނަގަންއުނދަގޫ، ފުއްޕާމޭ ހަލާކުވެދާނެކަހަލަކަމެއް" ޑރ. މުހަންމަދު އަލީ\nބުރުގާގައި ޖަހާ ޕިން ދިރުވާލެވިގެން ގިނަބަޔަކު އައިޖީއެމްއެޗަށް ދާއިރު މިއީ ނުރައްކާތެރި ކަމެއްކަން ފާހަގަކޮށް މިކަމަށް ސަމާލުވުމަށް އެ ހޮސްޕިޓަލުން ދޭތެރެ ދޭތެރެއިން ގެންދަނީ އިލްތިމާސް ކުރަމުންނެވެ.\nމިދިޔަ އަހަރުގެ ނޮވެންބަރު މަސްތެރޭ އެކަނިވެސް3މީހަކަށް ޕިން ދިރުވާލެވިގެން އައިޖީއެމްއެޗްގައި އޮޕަރޭޝަންކޮށް ޕިންތައް ނަގާފައި ވެއެވެ.\nމި އޮޕަރޭޝަންތަކުގައި 10 އަހަރުގެ ކުޑަ އަންހެން ކުއްޖެއްގެ ނޭވާހޮޅިން ބުރުގާޕިނެއް ނަގާފައިވާއިރު 19 އަހަރުގެ ޒުވާނެއްގެ ބަނޑުންވެސް ބުރުގާޕިނެއް ނަގާފައި ވެއެވެ. މީގެއިތުރުން ތުއްތުކުއްޖެއްގެ ޕުއްޕާމެއިންވެސް ބުރުގާޕިނެއް ވަނީ ނަގާފައެވެ.\nފާއިތުވެދިޔަ ހަތަރުވަރަކަށް އަހަރުގެ ތެރޭގައި ބުރުގާޕިން ދިރުވާލެވިގެން 15 ހާދިސާއެއް ރިޕޯޓްކޮށްފައި ވާކަމަށް އައިޖީއެމްއެޗުން ބުނެފައި ވެއެވެ.\nޓެކްނޮލޮޖީގެ އެހީގައި ރާއްޖޭގައި މިފަދަ އޮޕަރޭޝަންތައް މިހާރު ކުރެވޭގޮތަށް ހުރިކަމުގައިވިޔަސް މިއީ އާދައިގެ ކަމެއްގެގޮތުގައި ދުށުމަކީ ފުރާނަ ގެއްލިގެން ހިނގައިދާނެފަދަ ކަމެއް ކަމަށާއި، މިކަމަށް ސަމާލުވެ ބުރުގާޕިން އަނގަޔަށް ނުލުމަށް ޑޮކްޓަރުން ގެންދަވަނީ ތަކުރާރުކޮށް އިލްތިމާސް ކުރައްވަމުންނެވެ.\nހާދަ ޕިނެކޭ މި ކުދިން މިކަނީ


Amananayitheri kamaeku, ayi dhabas genaee bidheysee eh!\nއަމާނާތްތެރިކަމާއެކު އަތްދަބަސް ރައްދުކޮށްދިނީ ބިދޭސީއެއް!\nޝިފާނާއަށް ފެރީގައި ބާއްވާފައި ދެވުނު އަތްދަބަސް\nމަރިޔަމް ޝިފާނާ ހުސެއިން ދިރި އުޅެނީ ހުޅުމާލޭގަ އެވެ. އެހެން ދުވަހެކޭ އެއްގޮތަށް އޭނާގެ މަސައްކަތަށް މާލެ އައުމަށް ބަހުގެ އިންތިޒާރުގައި މަޑުކޮށްލައިގެން ހުއްޓެވެ. އެ ދުވަހު ބަސް އަންނަލެއް ލަސް ވެގެން އެންމެ ފަހުން ފެރީގައި މާލޭ އައުމަށް ޝިފާނާ ނިންމި އެވެ.\nއެއީ ބަހާ ހުރެ މަސައްކަތަކަށް ދާން އިތުރަށް ލަސްވިޔަ ނުދިނުމަށެވެ. އެކަމަކު އެއީ އޭނާގެ އާއްމު ރޫޓިން އެއް ނޫނެވެ. އެހެންވެ އޭޓީއެމުން ފައިސާ ނަގައިގެން ފެރީއަށް ޓިކެޓްގެ ފައިސާ ހަމަކޮށްލި އެވެ.\nޝިފާނާއަކީ ނަރުހެކެވެ. އޭނާގެ ރަސްމީ ވަޒީފާއަކީ އިސްކަންދަރު ސްކޫލްގެ ސީނިއާ ސްކޫލް ހެލްތު އޮފިސަރެވެ. ކޮވިޑް-19 ލައްވާލުމުން ސުކޫލް ބަންދުވުމާއެކު ޝިފާނާ މަސައްކަތް އޮންނަނީ ރެޕިޑް ރެސްޕޮންސް ޓީމާއެކު ސާމްޕަލް ނެގުމުގަ އެވެ.\nޝިފާނާ: ކޮވިޑް-19 އިގެ ރެޕިޑް ރެސްޕޮންސް ޓީމްގައި މައްސައްކަތް ކުރާ ނަރުހެއް\nހެނދުނު 7:00 ގެ ފެރީން މާލެ އައިސް މަސައްކަތުގައި ބިޒީކޮށް އުޅުނު އިރު ފޯނު ވެސް އޮތީ ނިވިފަ އެވެ. އެރޭގެ އިރާކޮޅު އެމްބުލަންސް ކުރީގައި އޭނާގެ ޓީމާއެކު ދުއްވަމުން ދިޔައީ ކޮވިޑް ސާމްޕަލް ނެގުމުގެ މަސައްކަތުގަ އެވެ. އޭނާ ފޯނު އޮން ކުރި ވަގުތު ނުދަންނަ ނަމްބަރަކުން އޭނާގެ ފޯނަށް ގިނަ ކޯލް އައިސް މިސްޑްކޯލް އެލާޓްތަކެއް ވެސް އަންނަން ފެށިއެވެ. އަދި ފޯނު އޮން ކުރުމާއެކު އެ ނަމްބަރުން އަލުން ގުޅި އެވެ.\nޝިފާނާ ބުނިގޮތުގައި އެ ފޯން ކޯލްގައި "މަރިޔަމް ކޮންތާކު ތިހިރީ؟ ކޮންތާކަށްހޭ މިއަދު ދިޔައީ؟" އެކަހަލަ ވާހަކަތަކާއި ސުވާލުތަކެއް އަހަން ފެށި އެވެ.\n"ނުދަންނަ މީހަކު ގުޅާފައި މިކަހަލަ ސުވާލުތަކެއް ކުރުމުން ވަރަށް ރުންކުރުކޮށް އަޅުގަނޑަށް ވެސް ޖަވާބު ދެވުނު... އޭގެ ފަހުން ދެން އެހީ އެއްޗެއް ގެއްލިގެން ހެއްޔޭ ތިއުޅެނީ؟ އަހަރެން ބުނިން ނޭނގެއޭ ކޯންޗެއްހޭ؟ އެ ހިސާބުން ފެރީގައި އަޅުގަނޑުގެ ދަބަސް ބާއްވާފައި އޮތީ ކަމަށް ބުނި... އެހިސާބުން ދެން މި އެނގުނީ ދަބަސް ނެތްކަން!" ޝިފާނާ ބުންޏެވެ.\nއޭނާ ބުނި ގޮތުގައި ފެރީގައި ވެސް އިށީނދެ ތިބެން ޖެހެނީ ގައިދުރުވުމަށް ދުރުދުރުގަ އެވެ. އެ ދަތުރުގައި ވޮލެޓް ގޮތަށް އޭނާ ގެންގުޅޭ ދަބަސް ފެރީގައި ހެނދުނު ބޭއްވުނު ކަމެއްވެސް އޭނާގެ ހަނދާނަކު ނެތެވެ.\nޝިފާނާ ބުނި ގޮތުގައި އޭނާއަށް ގުޅީ ބިދޭސީއެކެވެ. އެ ބިދޭސީ މީހާ ބަހަށް ވަރަށް ނުފަރިތަ އެވެ. ނަމަވެސް ދިވެހިން ވާހަކަ ދައްކަމުން އެމީހާ އޮޅިންފިލުވަން ބޭނުންވީ އޭނާއަށް ފޯނު ކުރެވުނީ ވޮލެޓްގެ ވެރިފަރާތަށްތޯ އެވެ.\n"ވަރަށް ހައިރާންވެފައި އަހަރެން އެހިން ނަމްބަރު ހޯދީ ކިހިނެއްތޯ؟ އެހުމުން އެ ބިދޭސީ މީހާ ބުނީ 'ކާޑު ހުންނަނީ ނަމްބަރު' އެހެން!" ޝިފާނާ ބުންޏެވެ.\nޝިފާނާއަކީ 10 އަހަރުން ދަށުގެ ތިން ކުދިންގެ މަންމައެކެވެ. އަދި އޭނާގެ އަތްދަބަހުގައި އެކުދިންގެ އައިޑީ ކާޑު އޮތުމުން އެ ކާޑުތަކުގައި ކުދިންގެ އިމަޖެންސީ ކޮންޓެކްޓްގެ ގޮތުގައި އޭނާގެ ނަމްބަރު އޮތުމާއެކު ބިދޭސީ އެ މީހާއަށް އޭނާގެ ނަމްބަރު ލިބުނީ އެވެ. ހުރިހާ އެއްމެންގެ އައިޑީ އާއި ކޭޝް ކާޑާއި އޭޓީއެމުން ނެގި ފައިސާ ވެސް އޭނާގެ އެ ދަބަހުގައި ހުއްޓެވެ.\nއަތްދަބަސް އަމާނަތްތެރިކަމާއި އެކު ރައްދުކޮށްދިން ބިދޭސީ މީހާ\nމިދިޔަ ބުދަ ދުވަހުގެ ރޭގަނޑު ވެހުނު ބޯވަރޭގައި އޭނާ ދަބަސް ބަލާ ދިޔައިރު ވާރޭ ތެރޭގައި ކުޑައެއް ނަގައިން ހެވިފައި ހުރި ބިދޭސީ މީހަކު އޭނާގެ އެތަށް ދަބަސް ދިއްކޮށްލި އެވެ. ޝިފާނާ އޭނާއަށް ޝުކުރު އަދާކޮށް ފައިސާ ދޭން އުޅުމުން އެެވެސް ނުހިފި އެވެ. ހަމައެކަނި އަމާނާތްތެރިކަމާއެކު ޝިފާނާގެ އަތްދަބަސް ރައްދު ކޮށްދިނީ އެވެ.\n"އަހަރެން ރުންކުރު ވެގެން ވާހަކަ ދެއްކިއިރު ވެސް އެމީހާ އޯގާތެރިކަމާއެކު ބޭނުންވީ އަހަރެންގެ ދަބަސް ރައްދުކުރަން. އަދި ބޯކޮށް ވެހުނު ވާރޭގަނޑެއްގެ ތެރޭގައި އޭނާ ދަބަސް ރައްދުކޮށް ދިނުމުން ވަރަށް އުފާވި. އަހަރެން ފައިސާ އާއި އެހެން ހުރިހާ ތަކެއްޗެއް ވެސް އަނބުރާ ލިބުނު. އަދި ވަގުތުތަކެއް ސަލާމާތްވި! އަލުން ކާޑުތައް ހެއްދުމުގެ ތަކުލީފުން ސަލަމާތްވި، އެތައް ކަމެއް ލުއިވި. އެ މީހާއަކީ އޯގާތެރިކަމުގެ ރީތި ނަމޫނާއެއް! އެމީހާގެ އޯގާތެރިކަމުން އަހަންނަށް ވެސް އެހެން މީހުންނަށް އޯގާތެރިކޮށް ހިތުމަށް ހަނދާންކޮށްދިން ކަހަލަ"


ޔުވެންޓަސްގެ ކޯޗު ޕިރްލޯ ކޯޗިން ލައިސަންސް ނަގައިފި\nޓިއުރިން (ސެޕްޓެމްބަރު 17) - އިޓާލިއަން ލީީގުގެ އާ ސީޒަން މި ހަފްތާ ބަންދުގައި ފެށުމުގެ ކުރިން ޔުވެންޓަސްގެ ކޯޗު އަަންދްރެއާ ޕިރްލޯ ކޯޗިން ލައިސަންސް ނަގައިފި އެވެ.\nކުޅުން ހުއްޓާލި ފަހުން އުމުރުން 41 އަހަރުގެ ޕިރްލޯގެ ކިބައިގައި ކޯޗިންގެ އެއްވެސް ތަޖުރިބާއެއް ނެތެވެ. އޭނާގެ ރަސްމީ ފުރަތަމަ ކޯޗިން ވަޒީފާ ކަމަށްވާ ޔުވެންޓަސްގެ 23 އަހަރުން ދަށުގެ ޓީމުގެ ކޯޗުކަން ހަވާލުކުރިތާ 10 ވަރަކަށް ދުވަސް ފަހުން ސީނިއާ ޓީމުގެ ވަޒީފާ ހަވާލުކުރީ މިދިޔަ ސީޒަނުގައި ޔުވެންޓަސް އަށް އިރުޝާދުދިން ކޯޗު މައުރީޒިއޯ ސާރީ ވަކިކުރުމުންނެވެ.\nޕިރްލޯއާ އެކު ޔުއެފާ ޕްރޯ ލައިސަންސް ހާސިލްކުރި އަނެއް ކުޅުންތެރިއަކީ ޕީއެސްޖީ އާއި ބާސެލޯނާ އަދި އިންޓަ މިލާންގެ ކުރީގެ މިޑްފީލްޑަރު ތިއާގޯ މޮޓާ އެވެ. މޮޓާ ވަނީ މިދިޔަ ސީޒަނުގައި ޖެނޯއާ އަށް ކޯޗުކޮށްދީފަ އެވެ. ދެން ކޯޗިން ލައިސަންސް ހާސިލްކުރި މަޝްހޫރު ކުޅުންތެރިއަކީ 2006 ވަނަ އަހަރުގެ ވޯލްޑް ކަޕްގައި އިޓަލީ އަށް ކުޅުނު ކުރީގެ ފޯވާޑް ލޫކާ ޓޯނީ އެވެ.\nޕްރޯ ލައިސަންސް ހާސިލްކުރުމުގެ ގޮތުން ޔުއެފާ އަށް ތީސިސްއެއް ހުށަހަޅަން ޖެހެ އެވެ. ޕިރްލޯގެ 30 ސޮފުހާގެ ތީސިސް އަށް 110 އަކުން 107 މާކްސް ވަނީ ލިބިފަ އެވެ. ޕިރްލޯ ލިޔުނު ތީސިސް އަށް ނަން ދީފައިވަނީ "ދި ފުޓްބޯލް އައި ވުޑް ލައިކް" މިހެނެވެ. ތިން ބަޔަކަށް ބަހާލައިގެން ލިޔެފައިވާ މި ތީސިސްގައި ހިމެނެނީ ޑިފެންސިވް ފޭސް، އޮފެންސިވް ފޭސް އަދި ޓްރާންސިޝަން އެވެ. މި ތީސިސް ފުރިހަަމަކަމުގެ އިޓަލީގެ ފުޓްބޯޅަ ފެޑެރޭޝަނުގެ ވެބްސައިޓުގައި ވަނީ ހިމަނައިފަ އެވެ.\nއެ ތީސިސްގައި ހިމަނާފައިވާ އެންމެ ފާހަގަކޮށްލެވޭ އެއް ބަޔަކީ ޕިރްލޯ ގަޔާވާ އެކި ކޯޗުންގެ ޓީމުތަކުގެ ވާހަކަ އެވެ. އެ ގޮތުން އޭނާ ވަނީ ވަރަށް ތަފްސީލީ ގޮތަކަށް ބާސެލޯނާ ޔޯހަން ކްރައިފްގެ ޒަމާނާއި ޕެޕް ގާޑިއޯލާގެ ޒަމާނުގައި ކުޅުނު ގޮތާއި ލުއީ ވެން ހާލްގެ އަޔަކްސް ޓީމު ކުުޅުނު ގޮތާއި ކާލޯ އަންޗެލޮޓީގެ އޭސީ މިލާން ކުޅުނު ގޮތުގެ އިތުރުން އެންޓީނިއޯ ކޮންޓޭގެ ޔުވެންޓަސް ކުޅުނު ގޮތް ތީސިސްގައި ހިމަނައިފަ އެވެ.\nއިންޓަ މިލާނުން ފާހަގަވި ޕިރްލޯ އެންމެ މޮޅަށް ކުޅުނީ 2001-2011 އަށް އޭސީ މިލާނުގަ އެވެ. އެ ޓީމާ އެކު ޗެމްޕިއަންސް ލީގު ދެ ފަހަރު ކާމިޔާބުކުރި އެވެ. ފަހުން ޔުވެންޓަސް އަށް ބަދަލުވެ އެ ޓީމާ އެކު ހަތަރު ފަހަރު އިޓާލިއަން ލީގު ކާމިޔާބުކުރި އެވެ. އޭނާ އަކީ ޔުވެންޓަސްގެ ކުރީގެ ކުޅުންތެރިޔާ ކޮންޓޭގެ ކޯޗުކަމުގައި ޔުވެންޓަސް އިން މިހާރުގެ ކާމިޔާބީގެ ސިލްސިލާ ފެށިއިރު އެންމެ މުހިއްމު ދައުރެއް އަދާކުރި އެއް ކުޅުންތެރިޔާ އެވެ.\nޔުވެންޓަސްއާ ހަވާލުވެ ޕިރްލޯ އަށް އޮތީ ބުރަ މަސައްކަތެކެވެ. އެއީ ކުރިއަށް އޮތް ސީޒަނުގެ އިޓާލިއަން ލީގު ހާސިލްކޮށް ޖެހިޖެހިގެން 10 ވަނަ ލީގު ތަށި ހޯދުމުގެ އިތުރުން 25 އަހަރު ތެރޭ ފުރަތަމަ ޗެމްޕިއަންސް ލީގު ކާމިޔާބުކުރުމެވެ.\n"މިއީ ޔުވެންޓަސް. މި ކްލަބްގައި މޮޅުވުން ނޫން ގޮތެއް ނެތް. އެއީ ކުޅުންތެރިއެއްގެ ގޮތުގައި ވެސް އަހަރެންގެ ވިސްނުން. އެއީ ކޯޗެއްގެ ގޮތުގައި ވެސް އަހަރެން ގެންގުޅޭނެ ވިސްނުން،" ޕިރްލޯ ބުންޏެވެ.\nއިޓާލިއަން ލީގުގެ އާ ސީޒަނުގައި ޔުވެންޓަސް ކުޅޭ ފުރަތަމަ މެޗުގައި އަންނަ އާދިއްތަ ދުވަހު ކުޅޭނީ ސަމްޕްޑޯރިއާއާ ދެކޮޅަށެވެ.\nއަރުޝީފަށް ނެގީ 17/09/2020 10:46\nއެންމެފަހުން އަޕްޑޭޓްކުރީ 17/09/2020 10:46


King Salman miskithuge design akee copy eh kamah bune massala jassaifi! | Mihaaru\nޚަބަރު / ކިންގް ސަލްމާން މިސްކިތް\nސަލްމާން މިސްކިތުގެ ޑިޒައިނަކީ ކޮޕީއެއް ކަމަށް ބުނެ މައްސަލަ ޖައްސައިފި\nމެލޭޝިއާގެ ކުންފުންޏެއް ކަމަށްވާ އެންއާރްވައި އާކިޓެކްސް އިން ބުނަނީ އެ މީހުން ދިން ކުރެހުން ކޮޕީކޮށް އެހެން ކުންފުންޏެއް ލައްވާ ޑިޒައިނެއް ހެދީ ކަމަށް\nމެލޭޝިއާގެ ކުންފުންޏަކުން ކުރަހާފައިވާ ކިންގް ސަލްމާން މިސްކިތުގެ ޑިޒައިން--\n08 އެޕްރީލް 2021 - 12:21\nމާލޭ ބޮޑުތަކުރުފާނު މަގުގެ އިރުމަތީ ފަރާތުގައި އިމާރާތްކޮށްފައިވާ ކިންގް ސަލްމާން މިސްކިތުގެ ކުރެހުމާ ގުޅޭ ކޮޕީރައިޓްސް މައްސަލައެއް ފެންމަތިވެއްޖެ އެވެ.\nސައޫދީ ރަސްގެފާނުގެ އެހީގައި އިމާރާތްކޮށްފައިވާ މި މިސްކިތުގެ މަސައްކަތް ކުރަން ހަވާލުކޮށްފައި ވަނީ ތުރުކީގެ ޓާމެކްސް ކުންފުންޏާ އެވެ. އެ ކުންފުންޏާ އެކު ކުރީ ސަރުކާރުން އެއްބަސްވުމުގައި ސޮއިކުރީ ފެބްރުއަރީ 28، 2017 ގައެވެ.\nނަމަވެސް ތުރުކީ ކުންފުންޏަށް ހަވާލުކޮށްގެން، ކުރީ ސަރުކާރުން މިސްކިތް އިމާރާތްކޮށްފައި ވަނީ މެލޭޝިއާގެ ކުންފުންޏެއް ކަމަށްވާ އެންއާރްވައި އާކިޓެކްސް އިން ހުށަހެޅި ޑިޒައިނަށް ކަމަށް ބުނެ އެ ކުންފުނިން ވަނީ ސަރުކާރަށް ސިޓީއެއް ފޮނުވައިފަ އެވެ.\nމިސްކިތުގެ ކުރެހުމާ ގުޅޭ ޝަކުވާއެއް ލިބިފައިވާކަން ކަށަވަރު ކޮށްދެއްވައި ރައީސް އޮފީހުގެ ތަރުޖަމާން މަބްރޫކް އަޒީޒް "މިހާރު" އަށް ވިދާޅުވީ ސަލްމާން މިސްކިތް ހަދަން ކުރީ ސަރުކާރަށް ހުށަހެޅި ކުރެހުން ކޮޕީކޮށް، އެހެން ކުންފުންޏަކާ ހަވާލުކޮށްގެން އެ މަސައްކަތް ކޮށްފައިވާ ކަމަށް އެ ސިޓީގައި ބުނެފައިވާ ކަމަށެވެ.\n"[އެންއާރްވައި އާކިޓެކްސް] އިން ކޮށްފައިވާ ތުހުމަތަކީ ކޮޕީރައިޓާ ގުޅޭ ތުހުމަތެއް،" މަބްރޫކް ވިދާޅުވި އެވެ.\nއެންއާރްވައި އާކިޓެކްސްގެ ވެބްސައިޓުގައި ސަލްމާން މިސްކިތުގެ ކުރެހުންތައް އެބަހުއްޓެވެ. މިހާރު މިސްކިތް އަޅާފައިހުރީ އެ ވެބްސައިޓުގައި ހުރި ކުރެހުންތަކާ ވަރަށް ބޮޑަށް ދިމާވާ ގޮތަށެވެ. ބޮޑަށް ފާހަގަވަނީ އެ ކުރެހުމުގައި ހުރި ބައެއް ބައިތައް މިހާރު އަޅާފައި ހުރި މިސްކިތުގައި ނެތްކަމެވެ.\nOur strength in the architectural industry is demonstrated by the diversity of our portfolio which ranges from small private projects to large-scale developments that can be identified in several categories such as mixed-use, commercial, residential, institutional, transportation, hotel & resort and...\nކިންގް ސަލްމާން މިސްކިތުގައި ހިމެނޭނެ ބައެއް ތަންތަން:\n- މަލްޓި ޕާޕަސް ހޯލެއް ހުންނާނެ\n- އޮޑިޓޯރިއަމެއް ހުންނާނެ\n- ގުރުއާނާ ބެހޭ މަރުކަޒު މިސްކިތަށް ބަދަލުކުރެވޭނެ\n- ދުނިޔޭގެ ފެންވަރުގެ ލައިބްރެރީއެއް ހުންނާނެ\n- ސެމިނާތަކާއި ކްލާސްރޫމްތައް ހުންނާނެ\nސަލްމާން މިސްކިތުގެ މަސައްކަތް މިދިޔަ އަހަރު ކުރީ ކޮޅު ނިންމައި ސަރުކާރާ ހަވާލު ކުރި ނަމަވެސް އަދިވެސް އެ މިސްކިތެއް ނުހުޅުވަ އެވެ. މި ރޯދަ މަހު ވަގުތީ ގޮތުން ވިޔަސް މިސްކިތް ހުޅުވަން މަސައްކަތްކުރި އެވެ. ނަމަވެސް ފަހުން ބުނެފައިވަނީ ރޯދަ އަށް ވެސް ތަން ހުޅުވެން ނެތް ކަމަށެވެ.\nހައުސިން މިނިސްޓްރީ ކިންގް ސަލްމާން މިސްކިތް\n80 ކޮމެންޓް, 36 ރިއެކްޝަންސް\nކޮންމެ ކުރެހުމެއްވެސް ކުރެހުމައްފަހު އެޔަށްބަދަކު ގެނެވޭނެ! މީދެން ކޮންފަދަ ބޮޑު ޖޯކެއް.\nމާލޭގަހުރި އިސްލާމީ މަރުކަޒާ ވަރަށް ވައްތަރު މިސްކިތެއް އަހަރެން ދުށިން މެލޭޝިޔާގެ ބަންގުސާއިން. މިސްކިތުގެ ނަމަކީ މަސްޖިދު ސައްޔިދުނާ އަބުބަކުރު ސިއްދީގް. އަޅެ ނިކަން ގޫގުލްގަ ސާޗް ކޮށްލަބަލަ.\nއިސްލާމީ މަރުކަޒު ފަރުމާ ކުރީ މެލޭސިޔާގެ އާކިޓެކްޓެއް.\nކޮޕީއެއްވިއްޔާ އެހުރީ ކޮޕީކުރަން މާ ރަގަޅަށް ނޭނގޭ ބަޔަކު އެކަންކޮށްފަ. ބަލާބެލުމަށް ވަރަށް ގިނަ ތަފާތު ފެންނަން އެބަހުރި. އެތަފާތުތައް ފާހަގަކުރަން މުބާރާތެއް ބޭއްވިއަސް ފުދޭވަރަކަށް އެކަން ފާހަގަވެގެންދާނެ. ކޮންމެއަކަސް ތިޔަ މިސްކިތެއް މިމީހުންނެއް ނުހުޅުވާނެ. ކޮންމެވެސް ބަހަނާއެއް އަބަދުވެސް ދައްކާނެ. މާލޭގެ ގިނަ ގޭގެވެސް ހުންނަނީ މުޅިން އެއް ސްޓައިލަކަށް. އެކަމު ކޮޕީރައިޓް މައްސަލައަކަށް ނުވޭ.\nކޮބާމައްސަލައަކީ ރީތަންތަން ބަލައިގެން އެހެންމީހުންންވެސް ކަންތައް ކުރަނީ\nވައްކަން ކޮށްފާ ނުކުރާނެ އެއް ކަމެއްވެސް ނެތް.. މި ވައްކަމުގެ ސަބަބުން އަހަރުން ރައްޔިތުންނަށް އެ ގެއްލުނީ ދުނިޔޭގެ ފެންވަރުގެ ރީތި މިސްކިތެއް.. ލިބުނީ ފުށް ގުދަނެއް...\nގިނަ މިސްކިތް ތަކުގައި އެއްގޮތް ކަންތައްތަކެއް ހުންނާނެ. މާނައަކީ ގުއްބާއި، މުންނާރާއި، ނަމާދު ކުރާ ހޯލާއި މިފަދަ ތަންތަނުގައި އެއްގޮތް ކަންތަން ވަރަށް ގިނަވާނެ. މިމިސްކިތާއި ވައްތަރު މިސްކިތްތަކެއް ދިނިޔޭގެ އެހެން ސަރަހައްދުތަކުގައި ހުރުން އެކަށީވެގެންވޭ. އަދި ކޮޕީ އަކަށް ވިނަމަވެސް ނަމާދު ކުރެވޭނެ ތިތަން ހުޅުވާފަ ދިނީމަ..\nއެހެރަ ރީތި ޑިޒައިނުގެ މިސްކިތް އަޅާ ނިމުނު އިރު މިހުރީ އަލީ އެކްސް ޕްރެސްއިން ގެނައި އޯޑަރެއްހެން ވެފަ.. މިހާރު މިސްކިތް ވައްތަރީ އެސްޓީއޯ ފުށް ގުދަނާ...\nވައްކަން ކުރުމަކީ އިސްލާމް ދީނުގައި ހަރާމް ކުރައްވާފައިވާކަމެއް\nއޭގެ ވެރިފަރާތުން ދައުވާ ކުރުމުން އެކަން ކަޑަވާނެ ދިވެހިންނަށް. އޭނަގެ ޑިޒައިނެއް ކޮޕީކުރީމަ ދިވެހިންނަށް ނުވާނެ ހަޑި ކަމަކަށް. ޙިންދީ ފިލްމުތަކާއި ލަވަތައް މިހާރު ޓިކްޓޮކް ކޮޕީކޮށްކޮށް ދޮވެހިންނަށް ކައިބޮއި ހެދުންވެސް މިވަނީ ކޮޕީއަށްވެފަ.\nމިދެން މުސްލިމުން ދައްކަންޖެހޭ ވާހަކައެއް ނޫން. އެއީ މާތް ﷲ އަށް އަޅުކަންކުރަން ހަދާތަނެއް. އަދި އެތަންތަން . ރަނގަޅު ޑިޒައިންތައް އެހީމަ ކޮޕީކުރުން ރަނގަޅީވެސް. މިއުޅެނީ ގެފުޅު ގޮތަށް ތަނެއް ހަދާފަ މިތަނަށް ހައްޖުވެވޭނެތޭ ބުނާކަށް ނޫން.\nނޫން އެއީ ރަނގަޅު ދަޢުވާ އެއް. މީހެއްގެ ފިކުރީ މުދަލެއް އެމީހެއްގެ އިޒުނަނެތި ބޭނުންކުރެވިގެން ނުވާނެ އެއީ މިސްކިތެއްކްމުގައި ވިޔަސް. ކޮޕީކުރުން އެއީ ރައްޖޭގަ މާބޮޑުކަމަކަށް ނުވިޔަސް ދުނިޔޭގެ ކުރިއަރާފައިވާ ގައުމުތަކުގަ މީސްތްކުންގެ ފިކުރީމުދާ ރައްކާތެރިކުރުމަށް ވަރަށް ވަރުގަދަ ގާނޫނުތައް ހެދިފައި ހުރޭ. ޢަދި ވަރަށް ރަނގަޅަށް އަމަލުކުރެވެމުންދޭ. އޭގެތެރޭގައި ހިމެނޭ ގައުމެެއް މެލޭއަކީ.\nމި މިސްކިތުން ކަޓުވާލި ލާރި ގަނޑު އަދިވެސް ނުފެނިގެން އެއުޅެނީ...


SunOnline:6court akah magistrate in ayyankoffi\nހަ ކޯޓަކަށް މެޖިސްޓްރޭޓުން އައްޔަންކޮށްފި\n26 Nov 2020, 17:47\nކޯޓުތަކަށް މެޖިސްޓްރޭޓުން އައްޔަންކުރުން -- ފޮޓޯ/ ޖޭއެސްސީ\nހަ މެޖިސްޓްރޭޓު ކޯޓަކަށް އައްޔަންކުރަން ފެންނަ ކަމަށް ޖުޑީޝަލް ސާވިސް ކޮމިޝަނުން ނިންމި ފަނޑިޔާރުން މިއަދު މަގާމުގެ ހުވާކުރައްވައިފިއެވެ.\nފަނޑިޔާރުން ހުވާކުރުމުގެ ރަސްމިއްޔާތު ބާއްވާފައި ވަނީ މިއަދު ޖޭއެސްސީގެ އިދާރާގައެވެ.\nމިއަދު ފަނޑިޔާރުން އައްޔަންކޮށްފައި ވަނީ ހދ. ކުޅުދުއްފުށި، ށ. ފުނަދޫ، ނ. މަނަދޫ، ގދ. ތިނަދޫ، ރ. މަޑުއްވަރި އަދި ސ. ފޭދޫ މެޖިސްޓްރޭޓް ކޯޓަށެވެ.\nކުޅުދުއްފުށި މެޖިސްޓްރޭޓް ކޯޓުގެ މެޖިސްޓްރޭޓް ކަމަށް އައްޔަންކޮށްފައި ވަނީ އެރަށު ނޫރަންގެ، މުހައްމަދު އިސްމާއީލް އެވެ. މުހައްމަދު އިސްމާއީލް ވަނީ ރާއްޖޭގެ ގައުމީ ޔުނިވާސިޓީން ބެޗެލާސް އޮފް ޝަރީއާ އެންޑް ލޯ ހާސިލްކުރައްވައިފައެވެ. އޭނާ ކުރިން ހުންނެވީ ސިވިލް ކޯޓުގެ ލީގަލް އޮފިސަރެއްގެ ގޮތުގައެވެ.\nފުނަދޫ ކޯޓުގެ މެޖިސްޓްރޭޓް ކަމަށް އައްޔަންކޮށްފައި ވަނީ މާލެ، ގ. ނޫމަރާވިލާ، ޝީރީން ނާހިދާ ލަތީފް އެވެ. ޝީރީން ނާހިދާ ލަތީފަކީ ޝަރީއަތާއި ގާނޫނުގެ ދާއިރާއިން ޑިޕްލޮމާ ހާސިލްކުރައްވާފައި ވަނީ މައުހަދުއް ދިރާސާތިލް އިސްލާމިއްޔާއިންނެވެ. އަދި ފަނޑިޔާރުކަމުގައި ތިން އަހަރު ތަޖުރިބާ ލިބިވަޑައިގެންފައިވެއެވެ.\nމަނަދޫ މެޖިސްޓްރޭޓް ކޯޓުގެ މެޖިސްޓްރޭޓްކަމަށް އައްޔަންކޮށްފައި ވަނީ ށ. މަގޫދޫ، ހަވީރީނާޒު، އާދަމް ސަލީމް އެވެ. އާދަމް ސަލީމް ބެޗްލާ އޮފް ޝަރީއާ އެންޑް ލޯ ހާސިލްކުރައްވާފައި ވަނީ ކުއްލިޔަތުއް ދިރާސާތިލް އިސްލާމިއްޔާއިންނެވެ. އޭނާ މީގެ ކުރިން ހުންނެވީ މަނަދޫ މެޖިސްޓްރޭޓް ކޯޓުގެ އެސިސްޓެންޓް ލީގަލް އޮފިސަރުގެ މަގާމުގައެވެ.\nތިނަދޫ މެޖިސްޓްރޭޓް ކޯޓުގެ މެޖިސްޓްރޭޓްކަމަށް އައްޔަންކުރީ ގއ. ގެމަނަފުށީ، އެތުމާގެ އަހްމަދު އާދަމް އެވެ. ރާއްޖޭގެ ގައުމީ ޔުނިވާސިޓީން ބެޗެލާސް އޮފް ޝަރީއާ އެންޑް ލޯ (އޮނާޒް ހާސިލްކުރައްވާފައިވާ އަހްމަދު އާދަމް ވަނީ ޕްރޮސެކިއުޓާ ޖެނެރަލްގެ އޮފީހުގައި ޕަބްލިކް ޕްރޮސެކިއުޓަރެއްގެ ގޮތުގައި ދެ އަހަރު މަސައްކަތް ކުރައްވައިފައެވެ.\nރ. މަޑުއްވަރީ މެޖިސްޓްރޭޓް ކޯޓުގެ އިސް މެޖިސްޓްރޭޓް ކަމަށް އައްޔަންކުރީ ކޮޅުމަޑުލު މަޑިފުށި، ސިގްނަލްގެ، އަކްރަމް ރަފީއު އެވެ. ރާއްޖޭގެ ގައުމީ ޔުނިވާސިޓީން ބެޗެލާސް އޮފް ޝަރީއާ އެންޑް ލޯ ހާސިލްކުރައްވާފައިވާ އަކްރަމް ރަފީއު މީގެކުރިން ހުންނެވީ ހައުސިން ޑިވެލޮޕްމަންޓް ކޯޕަރޭޝަންގެ ލީގަލް ކައުންސެލްގެ މަގާމުގައެވެ.\nއައްޑޫ ފޭދޫ މެޖިސްޓްރޭޓް ކޯޓުގެ އިސް މެޖިސްޓްރޭޓްކަމަށް އައްޔަންކުރީ ސ. މަރަދޫފޭދޫ މެރީވިލާ، މުހައްމަދު އަފީފް އެވެ. މުހައްމަދު އަފީފަކީ އިސްލާމިކް ޔުނިވާސިޓީ އޮފް މަދީނާ އިން އިސްލާމިކް ލޯ އިން ބެޗްލާސް ޑިގްރީ ހާސިލްކުރައްވައިފައެވެ. މުހައްމަދު އަފީފް ކުރިން ހުންނީ ފެކަލްޓީ އޮފް ޝަރީއާ އެންޑް ލޯ ހިތަދޫ ކެމްޕަސްގެ ލެކްޗަރާއެއްގެ މަގާމުގައެވެ.\nދެ ގާޒީއެއްގެ މައްސަލަ ޖޭއެސްސީއިން ބަލަނީ\nފަނޑިޔާރުންނަށް އާއިލީ މީހުންނާ އެއް ކޯޓެއްގައި ނޫޅެވޭނެ


vnews - Breaking: Masveri kamah nikume ulhunu dhoanyehgai alifaan roavejje\nމަސްވެރިކަމަށް ނިކުމެ އުޅުނު ދޯންޏެއްގައި އަލިފާން ރޯވެއްޖެ\nއެމްއެންޑީއެފްގެ ކޯސްޓްގާޑު އުޅަނދެއް -- ފޮޓޯ: އެމްއެންޑީއެފް\nލޯންގް ލައިން މަސްވެރިކަމަށް ނިކުމެ އުޅުނު ދޯންޏެއްގައި އަލިފާން ރޯވެއްޖެ އެވެ.\nވީނިއުސްއަށް މައުލޫމާތު ދެއްވަމުން އެމްއެންޑީއެފް އިން ބުނީ އަލިފާން ރޯވެފައިވަނީ މާކޯ ޕޯލޯ2 ނަމަކަށް ކިޔާ މަސް ދޯންޏެއްގައި ކަމަށެވެ. އަދި އަލިފާން ރޯވި އިރު އެ ދޯނި އޮތީ ގދ. ތިނަދޫ އާއި 323 ނޯޓިކަލް މޭލު ބޭރުގައި ކަމަށްވެސް އެމްއެންޑީއެފް އިން ބުނެ އެވެ.\nއަލިފާނުގެ ހާދިސާ ހިނގުމާއެކު އެސަރަހައްދުގައި މަސްވެރިކަމަށް ނިކުމެ އުޅުނު ދޯންޏެއް ވަނީ އެ ދޯނި ކައިރިއއަށް ގޮސްފައެވެ. ނަމަވެސް އެދޯނީގައި އެއްވެސް ބަޔަކު ނޫޅެއެވެ. އަދި ދޯނި ކައިރިންވެސް އެއްވެސް ބަޔަކު ފެންނަން ނެތް ކަމަށް މައުލޫމާތު ލިބެ އެވެ.\nމި ދޯނީގައި ބަޔަކު ތިބި ކަމެއް އަދި ތިބީ ކިތައް މީހުން ކަމެއްވެސް އަދި ވަނީ ސާފްވާ ގޮތް ނުވެފައެވެ. އަދި އަލިފާން ރޯވި ދޯނީގެ އެއްބައި އަޑިއަށް ގޮސްފައިވާ ކަމަށް ވެސް އެމްްއެންޑީއެފް އިން މައުލޫމާތު ދެއެވެ.\nމީހުން ހޯދުމުގެ މަސައްކަތް އެމްއެންޑީއެފްގެ ކޯސްޓް ގާޑް އެފްއައިސީ އާއި ގާޒީ ގެ އިތުރުން ވައިގެ މަގުން މޯލްޑިވިއަންގެ އެއާ ކްރާފްޓެއް ހަރަކާތްތެރިވަމުންދާ ާކަަމަށްވެސް އެމްއެންޑީއެފް އިން ބުނެ އެވެ.\nރާއްޖޭގެ ކަނޑުގެ ސަރަހައްދުން ބޭރުގެ މަސްބޯޓެއް ފެނިއްޖެ


Portugal Dhevana Burah, Iran Hiydhathi Gothakah Mubaaraathun Kataifi - Vaguthu\nޕޯޗުގަލް ދެވަނަ ބުރަށް، އީރާން ހިތްދަތި ގޮތަކަށް މުބާރާތުން ކަޓައިފި\nޕޯޗުގަލް އާއި އީރާން ބަައްދަލުކުރި މެޗުގެ ތެރެއިން - ފޮޓޯ: އޭއެފްޕީ\nއީރާން އާއި 1-1 އިން އެއްވަރުކޮށް މުބާރާތުގެ ދެވަނަ ބުރަށް ޕޯޗުގަލް ދަތުރުކޮށްފިއެވެ.\nމިރޭގެ މެޗު އެއްވަރުވުމުން ޕޯޗުގަލް ގްރޫޕް ސްޓޭޖު ނިންމާލީ ފަސް ޕޮއިންޓާއެކު ދެވަނައިގައި އޮވެއެވެ. މި ގްރޫޕްގެ އެއްވަނަ ހޯދި ސްޕެއިން އަށް ވެސް ހަމަ މި އަދަދަށް ޕޮއިންޓު ލިބިފައިވާއިރު އެޓީމަށް ގްރޫޕްގެ އެއްވަނަ ލިބުނީ ގޯލުގެ ތަފާތުންނެވެ. ގްރޫޕްގެ ތިންވަނަ ހަތަރު ޕޮއިންޓާއެކު އީރާން އަށް ލިބުނުއިރު ގްރޫޕްގެ ފުލަށްދިޔަ މޮރޮކޯ އަށް ލިބުނީ އެންމެ ޕޮއިންޓެކެވެ.\nދެ ޓީމުގެ ފަރާތުން ވެސް ފޯރިގަދަ ކުޅުމެއް ފެނިގެންދިޔަ މި މެޗުގެ ފުރަތަމަ ހާފްގައި މާގިނަ ފުރުސަތުތަކެއް ދެ ޓީމަށް ތަނަވަސްނުކުރެވުނު ނަމަވެސް އެ ހާފްގެ ފަހު މިނެޓްގައި ޕޯޗުގަލް އިން ވަނީ ލީޑު ނަގާފައެވެ. މި ގޯލު ޕޯޗުގަލް އަށް ކާމިޔާބުކޮށްދިނީ ރިކާޑޯ ކުއެރެސްމާ ކަމަށްވާއިރު އޭނާ މި ގޯލު ކާމިޔާބުކުރީ އީރާންގެ ޕެނަލްޓީއޭރިއާގެ ބޭރުގައި ހުރެ ފޮނުވާލި ހަމަލާއަކުންނެވެ.\nގޯލަށްފަހު ކުއަރެސްމާ އުފާފާޅުކުރަނީ - ފޮޓޯ: އޭއެފްޕީ\nޕޯޗުގަލް ލީޑުގައި އޮވެ ފުރަތަމަ ހާފް ނިމުނުއިރު ދެވަނަ ހާފްގެ ކުރީކޮޅު އެޓީމަށް ވަނީ ލީޑު ފުޅާކޮށްލަން ޕެނަލްޓީއެއް ލިބިފައެވެ. މި ޕެނަލްޓީ ލިބުނީ އީރާންގެ ކުޅުންތެރިއަކު ޕޯޗުގަލްގެ ކެޕްޓަން ކްރިސްޓިއާނޯ ރޮނާލްޑޯ އަށް ކުރި ފައުލަކާއި ގުޅިގެން ކަމަށްވާއިރު ރޮނާލްޑޯ ފޮނުވާލި އެ ޕެނަލްޓީ އީރާންގެ ކީޕަރު ސައީދު އިއްޒަތުއްﷲ ވަނީ މަތަކޮށްފައެވެ.\nއެހެން މެޗުތަކެކޭ އެއްގޮތަށް މިރޭގެ މެޗުގައި ވެސް އީރާންގެ ފަރާތުން ޑިފެންސިވް ކުޅުމެއް ފެނިގެންދިޔައިރު މެޗުގެ އިތުރު ވަގުތުގެ ތެރޭގައި ލިބުނު ޕެނަލްޓީ އަކުން އެޓީމުން ވަނީ ނަތީޖާ އެއްވަރުކޮށްފައެވެ. މި ޕެނަލްޓީ އީރާން އަށް ލިބުނީ ޕޯޯޗުގަލްގެ ޕެނަލްޓީއޭރިއާ ތެރެއިން އެޓީމުގެ ކުޅުންތެރިއެއްގެ އަތުގައި ބޯޅަ ޖެހުމުން ކަމަށްވާއިރު މި ޕެނަލްޓީ އީރާނަށް ކާމިޔާބުކޮށްދިނީ ކަރީމް އަންސަރިފާދްއެވެ.\nމި ގޯލާއެކު ޕޯޗުގަލް ކަޓުވާލުމަށްފަހު ދެވަނަ ބުރަށް ދިޔުމަށް އީރާން އަށް ދެން ބޭނުންވެފައި އޮތީ އެންމެ ގޯލެކެވެ. އެގޮތުން އެ ގޯލު ކާމިޔާބުކުރުމަށް މެޗުގެ ފަހު މިނެޓްގައި އީރާންގެ މެހްދީ ތަރީމީ އަށް ވަނީ ރަނުގެ ފުރުސަތެއް ލިބިގެން ގޮސްފައެވެ. ނަމަވެސް ޕޯޗުގަލްގެ ޕެނަލްޓީއޭރިއާ ތެރޭ ހުރެ އޭނާ ފޮނުވާލި އެ ހަމަލާ ދިޔައީ ގޯލާ އަމާޒުނުވެ ބޭރަށެވެ.\nއީރާނުގެ ޕެނަލްޓީ ކަރީމް އަންސާރީ ކާމިޔާބުކޮށްދެނީ - ފޮޓޯ: އޭއެފްޕީ\nމި މެޗު އެއްވަރުކޮށް ޕޯޗުގަލް ދެވަނަ ބުރަށް ދަތުރުކުރިއިރު، ދެވަނަ ބުރުގައި އެޓީމު ބައްދަލުކުރާނީ ގްރޫޕް އޭގެ އެއްވަނަ ހޯދި އުރުގުއޭއާއެވެ. އެ މެޗު އޮންނާނީ މި މަހުގެ 30 ވަނަ ދުވަހުއެވެ.\nމިއީ މުބާރާތުގެ ދެވަނަ ބުރަށް ޕޯޗުގަލް ދަތުރުކުރި ހަތަރުވަނަ ފަހަރެވެ. އަނެއްކޮޅުން މިއީ މުބާރާތުގެ ގްރޫޕް ސްޓޭޖުން އީރާން ކެޓި ފަސްވަނަ ފަހަރުކަން ފާހަގަކޮށްލެވެއެވެ.\nޖޫން 26, 2018 01:32\nޜޮނާލުޑޯއަކަށްވެސް ޕެނެލްޓީއެއް ނުޖެހުުނު.\nޖޫން 26, 2018 06:44\nމެސީ އަބަދު ނަންވާނީ.ރޮނާލްޑޯ މިކުރީ ކީއްބާ\nޖޫން 26, 2018 07:26\nޖޫން 26, 2018 12:17\nއަހަ....މިއޮތީ ކިހިނެއް ވެފަ......ރޮނާލްޑޯވެސް ވަކި ނޫނޭ މޮޅެއް\nޖޫން 26, 2018 17:45\nޝަޓް އަޕް ލެޔާ ތިކުޅެނީ


22 ޖުލައި 2020 - 08:57 13 comments\nއެކުވެރިއެއްގެ ހައިސިއްޔަތުން ގާޒީއަށް ފެންނަ ލަފާ ގާޒީ ދިނެވެ. އެއީ، ދެ މީހުން ހަމަޖެހިލައިގެން ރަނގަޅަށް ވިސްނުމެވެ.\n"ފަށްކެނޑުމުގެ ނިޔަތަކު ކައިވެންޏެއް ނުކުރާނެ. ކައިވެނިކުރާނީ އެކީގަ ދިރިއުޅެން،" ގާޒީ ވިސްނައިދިނެވެ. "އެކަމަކު އަހަންނަށް އެނގޭ ފަށްކެނޑުމަކީ މިހާރު ވިޔަފާރިއެއްކަން."\nޒާހިރުގެ ނަސީބު ޒާހިރު ބެހެއްޓީ ދެ ކަފި މަގެއްގެ އަނގޮޅި މަތީގައެވެ. ހަގީގަތުގައި އެއީ ދެ ކަފި މަގެއް ވެސް ނޫނެވެ. ޒާހިރަށް އޮތީ ހަމަ އެންމެ ގޮތެކެވެ. އެއީ ރިފާ އެހެން މީހަކާ ދެވުމެވެ. ހިރާސް ކިތަންމެ ބޮޑަސް ޒާހިރަށް ރިފާ ލިބޭނެ އެހެން ގޮތެއް ނެތެވެ. ވަރިޔަށް އެދުމަކީ ރިފާގެ ކުށެއް ނޫނެވެ. ވަރިކުރުމަކީ ޒާހިރުގެ ކުށެއް ނޫނެވެ. ޒިންމާވާން ޖެހޭނީ ހާލަތެވެ. އެންމެ ބޮޑު ހިތްދަތިކަމަކީ އެއީއެވެ.\nކޮންމެ ގޮތެއް ވިޔަސް ވަރި ސާބިތުކުރަން ޖެހެއެވެ. އެހެންވެ އެ ކަން ކުރިއެވެ. އެ ހިސާބުން ތިންފަށް ވީއެވެ. ދެން ރިފާ އިންނާނީ ކާކާ ހެއްޔެވެ؟ އެހެން މީހަކާ އިންނާކަށް ރިފާ ބޭނުމެއް ނޫނެވެ. ޒާހިރު ވެސް ބޭނުމެއް ނޫނެވެ. ރިފާ އެހެން ކައިވެންޏެއް ނުކުރާ ނަމަ، ދެން އޮތް ގޮތަކީ ރިފާއާ ޒާހިރު ވަކިވުމެވެ. ނުވަތަ ހިލޭ ދެ މީހުން ގޮތުގައި އެއް ފުރާޅެއް ދަށުގައި އުޅުމެވެ. ކިހާ ދުވަހަކު ހެއްޔެވެ؟ އެޔެއް ވެސް ނޭނގެއެވެ.\nނުކުރާ ކުށަކަށް ޒާހިރަށް އަދަބު ދޭން ރިފާ ފަސްޖެހުނެވެ. ޒާހިރު ބެހެއްޓީ ރިފާގެ ގޭގައެވެ. ރިފާ ނިދަނީ މަންމަ ކޮޓަރީގައެވެ. ނަޝްފާ ވެސް ގެންނަން ޖެހުނީ މަންމަ ކޮޓަރިއަށެވެ. އަޒީޒާގެ ކޮޓަރީގައި ދެ މީހުންގެ ޖާގަ ވެސް ނެތެވެ. އެހެންނަމަވެސް ބޮޑު އަންހެން ދަރިއަކާއި ބައްޕަ، އެއް ގޮދަޑިއެއްގައި ނިދާކަށް އެކަކު ވެސް ހިތްހަމައެއްނުޖެހުނެވެ. ކޮޓަރިން ބޭރަކު ވެސް މީހަކު ނިދާނެ ޖާގައެއް ނެތެވެ. ހަޔާތުގެ ފަރުދާގައި ތަމްސީލު ވަމުންދިޔަ މަންޒަރު ބަދަލުވީ އަނދިރި ފޮޓޯއަކަށެވެ.\nދިރިއުޅުމުގެ އާ ވައްޓަފާޅިއަކަށް މަރުހަބާ ކިޔަމުން ދުވަސްތައް ގުނަން ފެށިއެވެ. އެތަކެއް އުނދަގުލަކާ އެކުގައެވެ. ޒާހިރު އެކަނިމާ އެކަނި ކޮޓަރީގައި އަރާމުގައި ނިދަން ޒާހިރަށް ވަރަށް އުނދަގޫވިއެވެ. މާމަގެ ކޮޓަރީގައި ނަޝްފާ އަކަށް ނުނިދެއެވެ. ގައިގަ ރިއްސަން ފެށިއެވެ. ނަޝްފާގެ ޔުނީފޯމާއި ރީތިވާ ސާމާނު ހުންނަނީ ޒާހިރު އޮންނަ ކޮޓަރީގައެވެ. ރިފާގެ އަންނައުނު ވެސް ބަހައްޓަން ޖެހުނީ ޒާހިރު ކޮޓަރީގައެވެ. އެންމެންގެ ބޭނުންތައް އޮމާންކޮށް ނިއުޅުވޭނެ މަގު ފަހިކުރުމަށް ޓަކައި، ވަރުގަދަ ތާވަލެއް ތައްޔާރުކުރަން ޖެހުނެވެ. ހައްލަކީ ކޮބައިކަން އެންމެނަށް އެނގެއެވެ. ރިފާ އެހެން މީހަކާ އިނދެފައި ވަރިވެގެން އައިސް ޒާހިރާ ކައިވެނިކުރުމެވެ. އެ ވާހަކަ ދައްކާކަށް އެކަކު ވެސް ބޭނުމެއް ނޫނެވެ. ހީވާ ކަހަލައެވެ. ގަޔާ ދިމާއަށް ތީރެއް އަންނަ ވަގުތު ލޯމަރައިލުމުން ތީރު ގަޔަކަށް ނެހެރޭނެއެވެ.\nގޭގެ ހަތަރު ފާރުން އެތެރޭގައި ބަންދުކުރި ބޮޑުސިއްރު ދޮރުގެ ތަޅުވަޅާއި، ގޭގެ ކުޑަދޮރުން މަޑުމަޑުން ނުކުމެ ފެތުރެން ފެށިއެވެ. ރިފާއަށް ހިތްވަރުދޭން ރިފާގެ ބޭބެއާއި ޒުލްފާ ވެސް އާދެއެވެ. ޒުލްފާ ހިތުން ޒުލްފާގެ ކެހިވެރިކަން ބޭޒާރެއް ނުވެއެވެ. ވީމާ، ނީނދެ އެއްކޮށް އުޅުމުގެ ހުތުރުކަން، ކޮންމެ ދުވަހަކު ވެސް ރިފާއަށް ވިސްނައިދެއެވެ. ފޮނި ކާއެއްޗެއްސާއި ގޮތް ނޭނގޭ އެއްޗެހި ވެސް ރިފާއަށް ގެނެސްދެއެވެ. މަސްލަހަތަށް ބަލައިފައި އެކައްޗަކަށް ވެސް ރިފާ ނޫނެކޭ ނުބުނެއެވެ. ފަހުން އުކާލަނީއެވެ. ޒުލްފާ ގެންނަ އެއްވެސް އެއްޗެއް ރިފާ ދެނެއް ނުކާނެއެވެ.\nލޮލު ކޮޅަށް އޮބާ ހިސާބުގައި ވެސް ހައްލު ފެންނަން ނެތް މައްސަލަޔާ މެދު ވިސްނަން، އިސްޖަހައިލައިގެން ޒާހިރު އިނެވެ. އެ ވަގުތު ފިހާރައިގައި އެއްވެސް މީހަކު ނެތެވެ. ޒާހިރު ހީކުރީ އެހެންނެވެ. އެކަމަކު ޒާހިރު ކުރިމަތީގައި މިހާދު ހުންނަތާ އިރުކޮޅެއް ވެއްޖެއެވެ. މިހާދަކީ ރާއްޖޭގެ ގިނަ ބަޔަކު ދަންނަ މަހުޖަނެކެވެ. ވިޔަފާރިވެރިއެކެވެ. ހާނިމްގެ ގާތް އެކުވެރިއެއް މެއެވެ. ހާނިމަކީ ޒާހިރު ސޭޓެއްގެ ވަޒީފާ އަދާކުރާ ފިހާރައިގެ ވެރިމީހާއެވެ. ހާނިމް އެންމެ ގިނައިން މުދާ ގެންނަނީ މިހާދުގެ ފިހާރައިންނެވެ. ވީމާ، މިހާދާއި ޒާހިރުގެ ދެމެދުގައި ވެސް އެކުވެރިކަން އޮވެއެވެ. ޒާހިރާ އަޅައިބަލާ އިރު މިހާދު ވަރަށް ދޮށްޓެވެ. ލޯމައްޗަށް އެ ތަފާތު ނުފެންނަނީ މިހާދު ހެދުންއަޅާލެއް ނަލަކަމާއި، ސިއްހަތަށް ބަލައިގެން އުޅޭލެއް ބޮޑުކަމުންނެވެ. ގެއިން ނުކުންނަންޏާ މިހާދު އަބަދު ވެސް ހުންނަނީ ގަމީސް ދަށަށް ޖަހައި، ބޫޓަށް އަރައިގެންނެވެ. ތުނބުޅިމަތިމަސް ބާލައި، ރީތިކޮށް ފުނާއަޅައި، ސެންޓު ޖަހައިގެންނެވެ. އާދައިގެ ސެންޓެއް ނޫނެވެ. އަގު ބޮޑު ސެންޓެވެ. މީރުވަސް ދުވާ، ދުރަށް ވަސް ފެތުރޭ، މަޝްހޫރު ސެންޓެވެ.\n"ނޫނޭވާ ސާބަސް!" އެންމެ ފަހުން މިހާދު ބުންޏެވެ.\nޒާހިރު ސިއްސައިގެން ގޮސްފައި ބަލައިލިއެވެ. މިހާދަށް ހިނިތުންވެލިއެވެ.\n"ކޮން އިރަކު މިހާދު އައީ؟" ޒާހިރު ސުވާލުކުރިއެވެ. "ނުވެސް ދެކެން."\n"ނުފެންނާނެ!" މިހާދު ސަމާސާ ކޮށްލިއެވެ. "އެނގުނަސް އެނގޭ ކަމަކަށް ނުވެސް ހަދާނެ. އެހެން ނޫން ނަމަ މިހާރު އަހަންނަށް އުފަންދުވަހުގެ ތަހުނިޔާ ކިޔައިފީހެއްނު!"\n"އެހެންތަ؟" ހިނިތުންވެލައިފައި ޒާހިރު ވެސް ސަމާސާކޮށްލިއެވެ. "ހެޕި ބާތުޑޭ އައީތަ؟ އަދިވެސް އަހަންނަކަށް ނޭނގޭ. ބަނޑަށް އެނގުނީމަ އަހަންނަށް އެނގޭނީ."\nމިހާދު ގަޔާވެލައިފައި ގޮނޑިއެއް ކައިރިކޮށްލިއެވެ. ރަނގަޅަށް ހަމަޖެހިލިއެވެ.\n"ކުރީ ފަހަރު ވެސް ތިހެން ކިޔާފަ އެންމެ ފަހުން ކެންސަލުވީ،" މިހާދު ބުންޏެވެ. "ހިނގާބަލަ ކުޑަ ކަމެއް ބާއްވަމާ! އެއްކަލަ ތަނަށް ގޮސް ސީފުޑް ކާލަމާ! މި ރޭ ނުވައެއް ޖަހާ އިރު ސަޅިވާނެ. އަންހެނުން ވެސް ގޮވައިގެން އަންނާތި! އަނބި ގޮއްޔަޔާ ދިމާނުވާތާ ލައްކަ ދުވަސް ވެއްޖެ!"\nރިފާ ހުރީ ވަރިކޮށްފައިކަން މިހާދަށް އެނގެއެވެ. އެނގޭ ކަމަށް ނެހެދީއެވެ. ރިފާއަކީ މިހާދުގެ ރާޑަރަށް އަރައިފައިވާ އަންހެނެކެވެ. އެއީ ވެސް ސިއްރެކެވެ. މިހާދަށް ނޭނގެނީ އެންމެ ކަމެކެވެ. ޒާހިރާއި ރިފާ ކައިވެނި ނުކުރަނީ ކީއްވެގެން ހެއްޔެވެ؟ ވަރިވެފައި އެއް ގޭގައި އުޅެނީ ކީއްވެގެން ހެއްޔެވެ؟ ހަގީގަތުގައި މިހާދުގެ އުފަންދުވަސް އަންނަން ކައިރި ވެސް ނުވެއެވެ. މިހާދު ބޭނުންވަނީ ރިފާ ހުސްހަށިބަޔަށް ހުންނަ ސަބަބު އޮޅުންފިލުވާށެވެ.\nރިފާއަކީ ރީތި އަންހެނެކެވެ. އެކަކު ވެސް އެ ކަމާ ދެބަހެއް ނުވާނެއެވެ. ފިރިހެނެއްގެ ހިތަށް ހަރާލާ ތީރު ބުރަކަށިން ފޫދުއްވައިލުމަށް ޓަކައި ރިފާގެ ތޫނު ކަޅިރަވަ އެކަނި ވެސް ފުދެއެވެ. ފަތްމިންޏެއްގެ ސިފަ ލިބުނަސް ތަނަވަސްކަމުގެ ރަހަ ރިފާ އަކަށް ނުލިބުނެވެ. ރެސްޓޯރަންޓުތަކުގެ މީރު ކާނާތަކާއި، ދުނިޔޭގެ ރީތި މަންޒަރުތައް ރިފާއަށް ބީރައްޓެއްސެވެ. އެ ކަމާ ރިފާ ޝަކުވާއެއް ނުކުރެއެވެ. ކުރަނީ ޝުކުރެވެ. މުއްސަނދި ދިރިއުޅުމަކަށް ވުރެ ރިފާއަށް މުހިންމީ އޯގާތެރި ފިރިއެކެވެ. ޒާހިރު ކަހަލަ ބައިވެރިއެކެވެ. ޒާހިރު އެދޭ ކޮންމެ ކަމެއް ކިޔަމަންތެރިކަމާ އެކުގައި ރިފާ ގަބޫލުކުރެއެވެ. މިހާދުގެ ދައުވަތު ގަބޫލުކުރީ ވެސް އެ އުސޫލުންނެވެ.\nފިހާރައިގެ ދަންފަޅި ނިންމައިލައިފައި ޒާހިރު ގެއަށް އައި އިރު، އިރުއޮއްސިއްޖެއެވެ. ރޭގަނޑު އަށެއްޖެހި އިރު ޒާހިރު ހުރީ ކެއުމަށް ދިޔުމަށް ޓަކައި ފެންވަރައި ތައްޔާރުވެގެންނެވެ. ފޯނު ރަނގަބީލުވިއެވެ. ގުޅީ ހާނިމެވެ.\n"ކޭޝް ވަތްގަނޑުގެ ތަޅުދަނޑި އެތެރެއަށް ބިނދިގެން އެބަ އުޅޭ،" ހާނިމް ގުޅައިފައި ބުންޏެވެ. "ގޮސް ބަލައިލަބަލަ!"\nފިހާރައިގެ ފައިސާ ވަތްގަނޑުގެ ތަޅު ހުންނަނީ މައްސަލަޖެހިފައެވެ. ބައެއް ފަހަރު ތަޅުދަނޑި ތާށިވެއެވެ. އާ ތަޅެއް އޮތީ ލިބިފައެވެ. ހަރުކުރަންކުރަން ހުއްޓައި އެންމެ ނުބައި ދަނޑިވަޅުގައި ތަޅުދަނޑި ބިންދައިގެން ދިޔައީއެވެ. ކަމުގެ ބާވަތުން ޒާހިރު ނުގޮހެއް ނުވިއެވެ.\nއަމިއްލަ ނަފުސަށް ކުދި ކިޔަމުން ޒާހިރު ފިހާރައަށް ދިޔައެވެ. ބައި ގަޑިއެއްހާ އިރު ތެރޭގައި ތަޅު ނައްޓައި އާ ތަޅު ހަރުކުރިއެވެ. ކުއްލިއަކަށް ވާރޭ ވެހިގަތެވެ. ވަރަށް ބޯކޮށެވެ. ޒާހިރު ބޭރު ބަލައިލިއެވެ. ވެހޭލެއް ބޯކަމުން ޒާހިރު ހީކުރީ އިރުކޮޅަކުން ވާރޭ ހުއްޓާނެކަމަށެވެ.\nފިހާރަ ދޮރުމަތީގައި ޒާހިރު ހުއްޓައި ނުވައެއް ޖެހިއެވެ. މިހާދު ފޯނުކުރިއެވެ.\n"ކޮބާ ނުކުމޭ!" މިހާދު އެދުނެވެ. "ދޮރުމަތީގަ މިއޮތީ! ބަރުގޮނު އަޅާ އަޑެއް ނީވޭތަ؟"\nޒާހިރަށް އަންގައިނުލައި މިހާދު ކާރުގައި ބަލައި އަންނާނެ ކަމަކަށް ޒާހިރު ހިޔެއް ނުކުރެއެވެ.\n"އަހަނ! ގުޅާ ވެސް ނުލާ ތި އައީ؟" ޒާހިރަށް ބުނެވުނެވެ. "އަހަރެން މިހިރީ ފިހާރައިގަ ތާށިވެފައޭ. އިމަޖެންސީއެއް ދިމާވެގެން އަންނަން ޖެހުނީ. ރިފާ ނަގައިގެން އާދޭ މި ކޮޅަށް. މަ މި ގުޅަނީ ރިފާއަށް."\nޒާހިރު ފޯނު ކަނޑައިލުމުން މިހާދު ވިސްނައިލިއެވެ. ލަވަޖަހާ އެތީގައި ހުރި ލަވަތައް ހާވައިލިއެވެ. ފުރަތަމަ ޖެހީ އިނގެރޭސި ލަވައެކެވެ. ދެން އެ ލަވަ ބަދަލުކުރީ ހިންދީ ލަވަޔަކަށެވެ. އެއީ "ދީރޭދީރޭސޭ މެރި ޒިންދަގީމޭ އާނާ" ގެ ފަހުގެ ލަވައެވެ. އެ ލަވަޔާ މެދުގައި ވެސް ހިތްހަމަނުޖެހިގެން ދެން ޖެހީ ދިވެހި ލަވައެކެވެ. މިހާދަށް އެންމެ ރީތި ދިވެހި ލަވައެވެ. "މޫނޭ ތިއީ ހިތްއެދޭ" އެވެ. ލަވައިގެ މިޔުޒިކަށް ހުންގާނުގައި ބެރުޖަހައިލަ ޖަހައިލާ މިހާދު އިންދައި ރިފާ ނުކުތެވެ. ރިފާ ފެނުމާ އެކު މިހާދުގެ ހިތުގެ އެއް ވިންދު ނުޖަހައި ދޫކޮށްލި ކަހަލައެވެ. ރިފާ އެހާ ރީތިކޮށް ހުއްޓައި މިހާދު ދުވަހަކު ވެސް ނުދެކެއެވެ. ކާރުގެ ކުރީ ސީޓަށް ރިފާ އަރަން އަޑުގައި ނެތް ތަނަށް، ސިއްރުން މިހާދު ގޮވަގޮވައި އިންދައި ރިފާ އެރީ ފަހަތަށެވެ. މިހާދަކީ ރިފާ ވެސް ދަންނަ މީހެކެވެ. މަދުމަދުން ގެއަށް އަންނާތީއެވެ. ކާރު ދުއްވައިލިއެވެ. ރިފާ ހަމަޖެހިލިއެވެ. ވާރޭ ހައްތަހާ ބޯކުރިއެވެ. ސިއްރެއް ބުނަންހޭ މަށަށް ހާދަ ރީއްޗޭ ލަވައިގައި ބުނި އިރު، ހަގީގަތުގައި ރިފާ ރަކިވެގެން ލޯމަރައިލިއެވެ. ކާރުގެ ފިންޏާއި، މިހާދު ގައިން ދުވި ސަފާރީ ސެންޓުގެ ތާޒާ ވަސް، ރިފާގެ ހިއްސުތަކަށް ނުފޫޒު ފޯރުވިއެވެ. ބޭއިހުތިޔާރުގައި ރިފާ ފުން ނޭވައެއް އެތެރެއަށް ދަމައިލިއެވެ. އެ ވަގުތު ކާރުގެ އިންޖީނު ހުއްޓުނެވެ.


Heropanti2In Fennaanee Tiger Shroff - Vaguthu\nބައެއް ގައުމުތަކުގެ ހާލަތު ރަނގަޅު ވެދާނެ ކަމުގެ އުއްމީދު އާވިއިރު އެމެރިކާގެ ހާލަތު އިތުރަށް ގޯސް - 1 ގަޑިއިރު ކުރިން\nހީރޯޕަންތީ2އިން ފެންނާނީ ޓައިގާ ޝްރޮފް\n1 މަސް ކުރިން ( ފެބުރުއަރީ 18, 2020 )\nބޮލީވުޑްގެ މަޝްހޫރު އަދި ގިނަ އަންހެންކުދިންގެ ހިތުގައި ރަސްކަން ކުރަމުންދާ ޓައިގާ ޝްރޮފްގެ "ހީރޯޕަންތީ 2" އަކުން ފެނިގެން ދާނެކަމުގެ އަޑުތަކެއް އިންޑިއާގެ ނޫސްތަކުން ފަތުރަން ފަށައިފިއެވެ.\nބޮލީވުޑްގެ މަޝްހޫރު ޑައިރެކްޓަރ ޝައްބީރު ޚާން ޑައިރެކްޓްކޮށް 2014 ވަނަ އަހަރު ނެރުނު "ހީރޯޕަންތީ" ގެ ދެވަނަ ބައެއް ހަދަން އުޅޭކަމުގެ އަޑުތަކެއް ވަނީ ފެތުރިފައެވެ. ޓައިގާ ޝޮރޮފް އަކީ ނެށުމަށާއި އެކްޓިންއަށް ވަރަށް ކުޅަދާނަ ފަންނާނެކެވެ.\nޓައިގާ އެންމެފަހުން ފެނިފައިވަނީ "ވާރ" އިން އެވެ. އެ ފިލްމަށް ވަނީ ގިނަބައެއްގެ ތަރުހީބު ލިބިގެންގޮސްފައެވެ. ބޮކްސް އޮފީހުން މި ފިލްމަށް ތިންސަތޭކަ ކުރޯޑު ރުޕީސް ވަނީ ލިބިފައެވެ. ޓައިގާ އެކު މި ފިލްމުގެ ލީޑު ރޯލުން ފެނިގެން ދިޔައީ ރިތިކް ރޯޝަން އާއި ވާނީ ކަޕޫރެވެ.\nޓައިގާގެ ކުރިއަށް އޮތް ފިލްމު ސިނަމާތަަކަށް ނެރުމަށް ހަމަޖެހިފައިވަނީ އަންނަ މަހު6ވަނަ ދުވަހުއެވެ. ލީޑު ރޯލުން ޝުރައްދާ ކަޕޫރު ފެނިގެންދާ މި ފިލްމުގެ ރަސްމީ ޓުރެއިލާ މީގެ ހަފްތާއެއް ކުރިން ނެރުނު އެ ފިލްމުގެ ޓަރެއިލާއިން ވަނީ ދައްކާލާފައެވެ. މި ފިލްމުގެ ޑައިރެކްޓަރު އަހުމަދު ޚާން ބުނެފައިވާ ގޮތުގައި ބާގީ ގެ ފުރަތަމަ ބަޔާއި ދެވަނަ ބަޔަށް ވުރެން ތިން ވަނަ ބައިވެގެން ދާނީ ގިނަ ބަޔަކަށް ކަމުދާނެ އަދި ތަފާތު މަންޒަރުތަކެއް ދައްކުވައިދޭނެ ފިލްމަކަށެވެ.\nގިނަ ބެލުންތެރިނަށް ޓުރެއިލާއިން ކަމުދިޔަ ކަމަކަށް ފާހަގަވެފައިވަނީ ސުރައްދާގެ އެކްޓިންއެވެ. މިފިލްމުގެ އިތުރަށް ފެނިގެންދާނީ އަންކިތާ ލޮކަންޑޭ، ވިޖޭ ޝަރްމާ، އަޝުތޯޝް ރާނާ، ސަތިޝް ކޯޝިކް ގެ އިތުރުން ޗަންކީ ޕާންޑޭ ފަދަ ކުޅަދާނަ ފަންނާނުންނެވެ.\nބައްޕަ ދެއްކި ވިޔަފާރިވެރިޔަކާއި އިންނަން ކީރްތީ ރުހި ޤަބޫލު\nކްލާސްތެރޭ ރަންބީރު މޭޒު ދަށަށް ވަދެ އޮންނަނީ "ޓީޗަރުގެ ފަޔަށް ބަލަން"\nކޮވިޑް-19: ލަވަކިޔުންތެރިޔާ ކަނިކާ ހަތަރުވަނަ ފަަހަރަށް ފައްސިވެއްޖެ\nފެބުރުއަރީ 18, 2020 19:25\nއިނގިލިތަކުގައި ދަތް އަޅުއްވައިގެން ހުރެ އިމްރާން އިންޑިއާއަށް ފުރާވަޑައިގެންފި\nފެބުރުއަރީ 19, 2020 08:59\nމި އަކު ނެއް ހީރޯޕަންތީ2ގެ އެއްވެސް ތަފްސީލެއް


Mamma salaamaiy vee kulhen gengulhey ambulance ge sababun!\nޖޯޝް އޭނަގެ މަންމަ އާއިއެކު--\n12 އޮކްޓޯބަރ 2020 - 10:27:16\nއާއްމުކޮށް ކުޑަ ދަރިފުޅު ކުޅެން ހޯދައިދެވޭ ތަކެއްޗާ މެދު މާ ބޮޑު ސަމާލުކަމެއް ނުދެވެ އެވެ. އެއީ ކުއްޖާއަށް އެއްޗެއް ދަސްވާނެ ނޫނީ ކޮންމެ ވެސް ފައިދާއެއް ކުރާނެ އެއްޗެއްތޯ ބަލައި ލެވެނީ ވަރަށް މަދު ފަހަރަކު އެވެ.\nއެހެން ނަމަވެސް ފަސް އަހަރުގެ ޖޯޝް އާނަގެ މަންމަ ސަލާމަތްކޮށްދިނީ ކުޅެން ގެންގުޅުނު އެންބިއުލާސްގެ އެހީގައެވެ.\n"ސްޓެފްސް ޕެކްޑް ލަންޗް" ޝޯގައި ވާހަކަދައްކަމުން ޖޯޝްގެ މަންމަ ވަނީ އެކަން ހިނގި ގޮތް ކިޔައިދީފަ އެވެ.\nޖޯޝްގެ މަންމަ ލިސާ ބުނީ އެ ހާދިސާ ހިނގި ދުވަހު އޭނާ ބަލިވެގެން ނޫޅޭ ކަމަށާއި އަދި އުނދަގުލެއް ވެސް ނުވާ ކަމަށެވެ.\nހެނދުނު ޕާކަށް ގޮސް އެނބުރި ގެޔަށް އައިސް ކައިގެން ޖޯޝް ބޭނުންވީ ކުޅެން ކަމަށާއި ޖޯޝްގެ އެންމެ ގަޔާވަނީ ކާރާ ކުޅެން ކަމަށް ލިސާ ބުންޏެވެ.\nލިސާ ބުނީ އޭނާގެ އެންމެ ފަހުން ހަނދާނަކަށް ހުރީ ޖޯޝް އާއެކު ކުޅެން އުޅުނު ހަނދާން ކަމަށާއި އޭގެ ފަހުން ހޭވެރިކަންވީ ސިއްހީ ފަރުވާ ދެނިކޮށް ކަމަށެވެ.\nޝޯގެ ޕްރެޒެންޓަރު އެކަން ހިނގި ގޮތް ހަނދާން އެބަހުރިތޯ ޖޯޝް ކައިރި ސުވާލު ކުރުމުން އެ ކުއްޖާ ވަނީ އެ ދުވަހުގައި ކަން ހިނގި ގޮތް ކިޔައިދީފަ އެވެ.\nޖޯޝް ވަނީ މަންމަ ސަލާމަތް ކުރުމަށް ކުޅެން ގެންގުޅުނު އެންބިއުލާސްގައި ޖަހާފަައިވާ 112 ނަންބަރަށް ގުޅާފަ އެވެ. ޖޯޝް ގުޅައިގެން ދެއްކި ވާހަކައިގެ އޯޑިއޯ ރިކޯޑް ފުލުހުން ހިއްސާކޮށްފައި ވާއިރު އެ އޯޑިއޯއިން އެންމެ ފުރަތަމަ އިވެނީ ހަލޯ ބުނާ އަޑެވެ.\nޖޯޝް ކައިރީ މަންމަ ކޮބާތޯ އެހުމުން މަންމަ ވަރަށް ބަލި ކަމަށާއި މަންމަ އޮތީ ކާރުތައް ކައިރީ ވެއްޓިފައި ކަމަށް ބުނެ އެވެ. ދައްތަ އެއް ނުވަތަ ބޭބެއެއް އެބައުޅޭތޯ އެހުމުން ޖޯޝް ބުނެފައި ވަނީ "ބޭބީ ބޯއީ" އޮތީ މަންމަގެ ގައިމަތީގައި ނިދާފައި ކަމަށެވެ.\nއެއާއެކު ފުލުހުންނާއި އަވަސް ފަރުވާދޭ ޓީމް ވަނީ އެ ގެޔަށް ގޮސް ލިސާއަށް ފަރުވާ ދޭން ފަށާފަ އެވެ. ލިސާ ބުނީ އޭނަ ހޭ އެރުމުން އެމީހުން ކަންވީ ގޮތް ކިޔައިދިން ކަމަށެވެ.\nލިސާ ބުނީ 112 އަކީ އެމެޖެންސީ ނަންބަރެއްކަން އޭނައަށް ވެސް ނޭނގޭ ކަމަށެވެ. އެ ސަރަހައްދުގައި އެމެޖެންސީ ނަންބަރަކަށް އާއްމުކޮށް ބޭނުން ކުރަނީ 999 އެވެ.\nއެހެންކަމުން 112 އަކީ އިންޓަނޭޝަނަލް އެހެން ނަމަވެސް އެފަދަ އަވަސް ފަރުވާއަކަށް އެދެވޭނެ ހިދުމަތެއްކަން އެނގިފައި ވަނީ އެ ހާދިސާގެ ފަހުން ކަމަށް ލިސާ ކިޔާދިނެވެ.\nހުޅުމާލޭން ކާރެއް ކޮންޓުރޯލު ނުވެ ފެންސް ފޫއަޅުވައިފި


އަންހެނުން ފެޝަން އުމުރުން ދުވަސްވީ މީހުން އެމެރިކާ\nމަރުވުމުގެ ކުރިން ޓެޓޫނުން ޖަހަންވީ. ޝަހާދަތްކިޔާ އިސްލާމްވާންވީ. އެހެންނޫނީ ދާއިމީ މަންޒިލަކީ ނަރަކަ.\nހިދާޔަތަކީ އެންމެންނަށް ލިބޭ ނިޔުމަތެއްނޫން ހިދާޔަތުގެ ބޭނުން ހެޔޮގޮތުގަ ހިފާ ޝުކުރުވެރިވޭ\nޙަމަ ކަށަވަރުން ތި ޓެޓޫޖެހުނީތީ ރޮއެހޭރޭނެ ދުވަހެތް އަންނާނެ\nހީވަނީ މަރުވީމާ އެ ނިމުނީ ކަމަށް ދޯ އެވެ. ބަލަ އަދި ކިރިޔާ އެ ފެށެނީ އެވެ. "ނިދާފާ އޭ މިތިބެނީ..މަރުވުމުން ކިރިޔާ އެ ހޭލެވެނީ.. ނިދާނެ އެނދެއް، ނިދާ ހެދުމެއް ނުގެން ދެވެޔޭ އެދާ ތަނަކަށް"...( މަރުމޫމު މުޚްތާރު ފަހުމީގެ ޅެމެއް)


Hampu ge "Manma" madhaha in Emmen rohvaalaifi\nހަމްޕުގެ "މަންމަ" މަދަހައިން އެންމެން ރޮއްވާލައިފި\nރާޅުގަނޑު ބޮޑުބެރު ގުރޫޕްގެ ބާނީ އަދި ކުޅަދާނަ ލަވަކިޔުންތެރިޔާ ހައްމާދު ރަޝީދު (ހަމްޕު)\nމިއަދަކީ މިއަހަރުގެ ބައިނަލްއަގްވާމީ މަންމައިންގެ ދުވަހެވެ. ދުނިޔޭގެ އެކިކަންކޮޅުތަކުގައި މި ދުވަސް ވަރަށް ކުލަގަދަކޮށް ފާހަގަކުރެއެވެ. އެކި މީހުން އެކި ގޮތަށެވެ. ސޯޝަލް މީޑިއާގެ އެކި ޕްލެޓްފޯމްތަކުގައި މިއަދު އެންމެ ގަދަ އަޑަކީ މަންމައިންގެ އަޑެވެ. މަންމައިންގެ ފޮޓޯތަކާއި ތަސްވީރުތަކެވެ. މަންމައިންނަށް ރައްދު ކުރެވޭ ހެޔޮ ދުއާތަކާއި ހެޔޮ ބަސްތަކެވެ. އުފެއްދުންތެރިންގެ ތަފާތު އުފެއްދުންތަކުން މި ދުވަހަށް އިތުރު ފުރިހަމަ ކަމެއް ގެނުވައިދެއެވެ.\nއެގޮތުން މިއަހަރުގެ މަންމައިންގެ ދުވަހު އެންމެ ރަނގަޅު ހަދިޔާއެއް ލިބުނީ ރާޅުގަނޑު ބޮޑުބެރު ގުރޫޕްގެ ބާނީ އަދި ކުޅަދާނަ ލަވަކިޔުންތެރިޔާ ހައްމާދު ރަޝީދު (ހަމްޕު) ގެ ފަރާތުންނެވެ. މަންމައިންގެ ދުވަހަށް ހާއްސަކޮށްގެން ހައްޕު ވަނީ ވަރަށް އިބްރަތްތެރި މެސެޖްތަކެއް ދޭ މަދަހައެއް ބެލުންތެރިންނަށް ގެނެސްދީފައެވެ. ލޯތްބާއި އޯގާތެރިކަމަށް އެންމެ ބޭނުންވި ވަގުތު އެ އެހީތެރިކަން ނުދެވި ވަނިކޮށް މަންމަ ވަކިވެދަނީ އެވެ. އެކަމުގެ ސަބަބުން ދެން ލިބޭ ހިތާމައެވެ. ހަޔާތުން ބީވެގެން ދިޔައީ ކިހާ އަގުހުރި ޝަހުސިއްޔަތެއްކަން އިހުސާސް ކުރެވެނީ އެހިސާބުންނެވެ.\nދަރިއަކު ބަލާ ބޮޑުކުރުމަށް މަންމައަކުވާ ގުރުބާނީގެ އަގު ވަޒަން ކުރެވުނީ އަދި ކިރިއާއެވެ. ނަމަވެސް އޭރު ވަގުތު ފާއިތުވެއްޖެ އެވެ. މިއީ ހަމްޕުގެ މަދަހައިގެ މައިގަނޑު ވާހަކަތަކެވެ. ވަރަށްވެސް އިބްރަތްތެރި އެވެ. އެެހާމެ ޝައުގުވެރިއެވެ. މަދަހަ ފެށިގެން ނިމުމާ ހަމައަށްވެސް އެހާމެ އަސަރުގަދައެވެ.\nމަދަހައިގެ ޅެމާއި މޮލެޑީ ތައްޔާރުކުރީވެސް ހަމްޕު އެވެ.\nމިފަދަ ޅެމެއް ތައްޔާރުކުރުމުގެ ހިޔާލު އައީ ލޮކްޑައުންގެ ދުވަސްވަރު މަންމައާ ދުރުގައި ހުންނަން ޖެހުމުން ކަމަށް ހަމްޕު ބުންޏެވެ. އެއީ ކޮވިޑްގެ ބަލިމަޑުކަމުގެ ސަބަބުން މުޅި މުޖްތަމައު ބިރުވެރިކަމެއްގައި އޮތް ދުވަސްތަކެވެ. އުމުރުން ދުވަސްވީ މީހުންނަށް ބަލީގެ ނުރައްކާ ބޮޑެވެ. އެ ބަލީގައި އެތައް ބަޔަކު ދިޔައީ އަޅުގަނޑުމެންނާއި ވަކިވަމުންނެވެ. އެހެން ކަމުން މަންމައާ ދުރުގައި ހުރުން ހަމްޕުއަށްވެސް ވީ ވަރަށް ދަތި އެހާމެ އުނދަގޫ ކަމަކަށެވެ. ޅެމުގެ ހިޔާލް ސިކުޑީގައި އެނބުރި އެތުރެމުން އައީ އެ ސަބަބާއި ގުޅިގެންނެވެ.\nމަދަހައެއްގެ ގޮތުގައި ގެނެސް ދިނުމުގެ މައިގަނޑު ބޭނުމަކަށްވީ ޒުވާނުންނަށް މުހިންމު މެސެޖެއް ދިނުމެވެ.\n"ހަޔާތުގައި އެބަ އާދޭ މައިންބަފައިންގެ މާބޮޑު ދައުރެއް ނެތި އަމިއްލައަށް ކަންކަން ނިންމާ ދުވަސްތަކެއް. ނަމަވެސް އަޅުގަނޑުގެ މެސެޖަކީ ކޮންމެ ވަގުތަކީވެސް މައިންބަފައިންގެ ނަސޭހަތާއި އިރުޝާދު ބޭނުންވާ ވަގުތެކޭ. ވަގުތު ފާއިތުވުމުގެ ކުރީން މައިންބަފައިންނަށް ހެޔޮކޮށް ހިތާ އެ މީހުންގެ ބަސް އަހާ ރަނގަޅު އިންސާނެއްގެ ގޮތުގައި ދިރިއުޅެވޭތޯ ބަލާށޭ،"\nމަދަހައިގެ ވީޑިއޯ މަސައްކަތް ކޮށްފައިވަނީ ކުޅަދާނަ ޑައިރެކްޓަރު އަހްމަދު ޝިނާން އެވެ. މިއުޒިކް ކޮމްޕޯސްކުރީ އެ ދާއިރާއިން ފިލްމްފެއާ އެވޯޑް އުފާލާފައިވާ އިސްމާއީލް އަދްލީ (މިސްޓީ) އެވެ.\nމަދަހަގެ ގިނަ މަންޒަރުތައް ޝޫޓްކޮށްފައިވަނީ ޓްރީޓޮޕް ހޮސްޕިޓަލްގައެވެ. މިއީ އެ ހޮސްޕިޓަލްގައި މިފަދަ މަންޒަރުތަކެއް ނަގަން ހުއްދަ ދިން ފުރަތަމަ ފަހަރު ކަމަށްވާތީ އަދި އެފަދަ ފުރުސަތެއް ދިނީތީ ހަމްޕުގެ ވަރަށް ހާއްސަ ޝުކުރެއް ޓްރީޓޮޕް ހޮސްޕިޓަލްގެ މެނޭޖްމަންޓަށް އެބައޮތެވެ.\nމީގެ އިތުރުން ރާޅުގަނޑު ސްޓޫޑިއޯގެ ކޮންމެ މަސައްކަތަކަށް އެހީތެރިވާ ކޮކާ ކޯލާ ކޮންޕެނީގެ އެހީ މިފަހަރުވެސް ލިބިފައިވާކަން ހަމްޕު ފާހަގަކުރެއެވެ.\nވީޑިއޯގައި ފެނިގެންދާ މައިގަނޑު ކެރެކްޓާއަކީވެސް ހަމްޕު އެވެ. އަދި ރޯނުގޭ ހަސަން މަނިކާއި މަރިޔަމް ޝަކީލާ (ޝަކިއްތަ) އެވެ. މީގެ އިތުރުން ހާނި ބަދީއު އާއި ޝިފާއެވެ.\nޔަގީނުންވެސް ބެލުންތެރިންނަށް ހަމްޕުގެ މި ހަދިޔާ ވަރަށް ކަމުގޮސްފިއެވެ. އެތައް ބަޔަކަށް މުހިންމު އިބްރަތެއް ދީފިއެވެ.\nޢަސްރުގެ ރޯދަ ހަދިޔާ: މުހިންމު ފޮތްތަކެއް ނެރެފި


galehiri: ރާއްޖެއިން ތެޔޮ ފެނޭތޯ ބެލުން\nރާއްޖެއިން ތެޔޮ ފެނޭތޯ ބެލުން\nނޯޓް: މިލިޔުމަކީ އަލްމަރުޙޫމް ޢަލީ ނަޞީރު ޒޫރިޔާގެ/ މަޑަވެލި، 07 ފެބްރުއަރީ 2013މ. ގައި ލިޔުއްވައި "ގަލެހިރި" ސައިޓްގައި ޝާއިޢުކޮށްފައިވާ ލިޔުއްވުމެކެވެ.\nމިދުވަސްވަރަކީ އެކިއެކި ވަޢުދުތަކުގެ ދުވަސްވަރެކެވެ. ރިޔާސީ އިންތިޚާބް ކައިރިވަމުން އަންނާތީއެވެ. މި ވަޢުދުތަކަކީ އިންތިޚާބުގައި ވާދަކުރައްވާ ބޭބޭފުޅުން، އެބޭބޭފުޅުންގެ ޤާބިލުކަމާއި، ކެރިފޯރުންތެރިކަން ހާމަކޮށްދެއްވުމަށްޓަކައި ވިދާޅުވަމުންގެންދަވާ ވާހަކަފުޅުތަކެއްކަމަށް ޤަބޫލުކުރައްވާ މީހުންވެސް މަދެއްނޫނެވެ. ބައެއް ބޭފުޅުން ދެކެވަޑައިގަންނަވާގޮތުގައި ތެޔޮފެނިއްޖެނަމަ، ފަތުރުވެރިކަން ދަށަށްދާނެއެވެ\nނަމަވެސް އަޅުގަނޑުދަންނަވާނީ، ޤުދުރަތީވަޞީލަތްތަކާއި، މަސްނޫޢީ ވަޞީލަތްތަކުގެ ބޭނުމަކީ އިންސާނުން ތަރައްޤީވުމަށްޓަކައި ބޭނުންކުރާ ކަންކަމެވެ. ތަރައްޤީވުމަށްޓަކައި ބޭނުންކުރާ ކޮންމެ ވަޞީލަތަކީވެސް "އެވަޞީލަތެއްގެ ސަބަބުން" ދީނާއި ދުނިޔޭގެ މަޞްލަޙަތަށް ގެއްލުމެންނުވާނެ ކަމެއްކަމަށްވާނަމަ، މައްސަލައެއްއޮތް ކަމެއް ނޫނެވެ.\nޤުދުރަތީ ވަޞީލަތްތައް ހޯދުމަށްޓަކައި މަސައްކަތްކުރުމަކީ، ކޮންމެހެންވެސް ކުރަންޖެހޭނެ ކަމެއްކަމަށެވެ. އިންސާނުންނަށް ލާހިކު ކޮންމެކަމަކީވެސް ގަދައަޅާ މަސައްކަތްކޮށްފި ނަމަ، ކުރެވޭނެ ކަންކަމެވެ. ބުރަމަސައްކަތުން މެނުނީ ރަނަޅު ނަތީޖާއެއް ނުނިކުން ނާނެ އެވެ. ދުނިޔޭގެ އެއްވެސް ޤަވްމަކުން ދުނިޔޭގައި ލެއްވިހާ ވަޞީލަތްތަކެއް ލިބޭކަށް ނުހުރެއެވެ. އަދިހަމައެއާއެކު އެއްވަޞީލަތަކާ އެކު، ތާއަބަދު ދެމިއޮތް ޤަވްމުތައްވެސް ނެތެވެ. އެގޮތަށް ދެމިއޮވެވޭކަށްވެސް ނޯވެއެވެ. އެގޮތަށް އޮވެވޭނަމަ މިރާއްޖެ ތާއަބަދު ދެމިއޮތީހީ ބޮލީގެ ސިނާޢަތުގެ ނުވަތަ ކަނޑުމަހުގެ މަސްވެރިކަމުގެ ސިނާޢަތުގެ މަތީގަ އެވެ.\nދުނިޔޭގެ ހުރިހާ ޤަވްމުތައް ދެމިއޮތީ ފަތުވެރިކަމުން ލިބޭ ނަފާއަށް ބަރޯސާވެގެންތޯ ނުވަތަ ނޫންތޯ ވިސްނާލަން އެބަޖެހެއެވެ. ޤުދުރަތީ ގޭހުގެ މުއްސަނދިކަން އޮތް ބަޔަކަށް ބޯޓްދެލީގެ މުއްސަނދިކަން ބޭނުންވާނެތޯއެވެ؟ ތެލުގެ މުއްސަނދިކަން އޮތް ބަޔަކަށް ރަންރިހީގެ މުއްސަނދިކަމެއް ބޭނުންވާނެ ތޯއެވެ؟\nއާދެ! 1972 ވަނަ އަހަރުގެ ކުރިން ރާއްޖޭގައި ފަތުރުވެރިކަމުގެ މުއްސަނދިކަމެއް ނެތެއްނޫންތޯއެވެ؟ އޭގެކުރިން އޮތީ ކަނޑު މަހުގެ މުއްސަނދިކަން ނޫން ތޯއެވެ؟ އެމެރިކާ މުއްސަނދިވީ ދުންފަތުގެ ސަބަބުންނެވެ. އެއީ ބްރައޯން ގޯލްޑް އެވެ. ގަލްފުގެ ޤަވްމުތައް މުއްސަނދިވީ ތެލުގެ ސަބަބުންނެވެ. އެއީ ބްލެކް ގޯލްޑް އެވެ. އޮސްޓްރޭލިއާ މުއްސަނދިވީ ރަނުގެ ސަބަބުންންވެ. އެހެން ނަމަވެސް ސިންގަޕޫރު މުއްސަނދިވީ މަސްނޫޢީ މަސައްކަތުންނެވެ. ދިވެހިރާއްޖެއަކީ އެއްބައްރުން އަނެއްބައްރަށް ދަތުރުފަތުރުކުރި މީހުން ހުރަސްކުރި ބަދަރުމަތީ ރަށްތަެކެވެ. މިރަށްތަކުގެ ފުރަތަމަ ވަޒަންވެރީންނަކީވެސް އެމީހުންވެ. ވުމާއެކު، މިއަދުވެސް ވަޔާއި، ކަނޑުގެ ދަތުރވެރީންނަށް ޚިދުމަތްތަކެއް ފޯރުކޮށްދީގެން މަސްނޫޢީ ސިނާޢަތެއް ޤާއިމުކުރެވިދާނެ އެވެ.\nއަވައްޓެރި އިންޑިއާ އަކީވެސް ތެލާއި ދުރު ޤަވްމެއް ނޫނެވެ. އަދި ސިރިލަންކާ އަކީވެސް ތެލާމެދު އުންމީދުކުރެވޭ ޤަވްމެކެވެ. ނަމަވެސް އެޤަވްމަށް އޮތް ހުރަހަކީ ތެލާމެދު އުންމީދުކުރެވޭ އައްޓަކީ (ޕްލޭޓް) އިންޑިއާގެ ޕްލޭޓެއްކަމަށް ބުލެވޭތީ އެޅިފައިވާ ހިޔަންޏެވެ. މިރާއްޖެ އޮތީވެސް އިންޑިއާގެ އަށީގައެވެ. ވުމާއެކު ދިވެހިރާއްޖެ އުފެދުމާއި އަދި މިރާއްޖެއިން ތެޔޮފެނޭތޯ ކުރިން ކޮށްފައިވާ މަސައްކަތާމެދު ބަލާލަމާތޯއެވެ؟\nއާދެ! "ރީ ޔުނިއަން" އަލިފާންފަރުބަދަ ގޮވުމާއި ދިވެހިރާއްޖެ އުފެދުމާމެދުމާމެދު ސައެންވެރިން ބުނަނީ، ގާތްގަނޑަކަށް މީގެ 136 މިލިއަން އަހަރުކުރިން ޕެންގިއާއީ ދެބަޔަކަށް ކެހިގެންގޮސް މާސިންގާ ބިޔަ ދެބައި އުފެދުނެވެ. އޭގެތެރެއިން އުތުރަށް އޮތް ބިޔަ އަދި ބޮޑުބަޔަށް ކިޔާ ނަމަކީ "ލޫރޭޝިއާ" އެވެ. ދެކުނުގަ އޮތް ބިޔަ އަދި ބޮޑު ބަޔަށް ކިޔާ ނަމަކީ "ގޮންޑްވަނަލޭންޑް" އެވެ. މިދެބައިގެ ދެމެދުގައި އޮތް މާސިންގާ ކަނޑަށް ކިޔާ ނަމަކީ "ޓެތީސް" އެވެ. ގޮންޑަވަނަލޭންޑް ބައިތަކަކަށްބައިވެ، އެޓްލާންޓިކް ކަނޑު އުފެދި އެކަނޑު ބައިވެ، އެފްރީކާ ބައްރާއި، އެމެރިކާ ބައްރު އުފެދުނެވެ.\nއަލިފާންފަރުބަދަ ގޮވައި އެއިން ފޭބި އޮލައަލިފާންކިސަޑް (ލާވާ) އިން އުދެނުނު ޓެކްޓޯނިކް އަދި ޖިއޮލޮޖިކް އަށި، ބިންގަނޑުގެ އަޑިން ގޮވި ގޮވުމަކާއި ގުޅިގެން އެދި އެޙަްރަކާތުގައި ކައްސާލި ކައްސާލުމެއްގެ ސަބަބުން ކަނޑުގެ ނުވަތަ ފެނު އަޑީގެ ތަރަހަ ސިފަވެގެން ދިޔައެވެ. ކުއްލިއަކަށް މެދުވެރިވި މިބޮޑު ޙަރަކާތާއި ގުޅިގެން ލޫރޭޝިއާ ކުދިކުދިވެ، މީގެ 66 މިލިއަން އަހަރު ކުރިން އުތުރު ބައްރު އުފެދި ފުރިހަމަވެފައި ވެއެވެ. އިންޑިއާ ކަނޑު އުފެދެންފެށީ މީގެ 150 މިލިއަން އަހަރު ކުރިންނެވެ. އެދުވަސްވަރު އިންޑިއާ އަކީ، ގޮންޑަވަނަލޭންޑް މާބައްރުގެ ދެކުނު ބައެކެވެ. އޭޝިއާ އަކީ، ލޫރޭޝިއާ ބިމުގެ އުތުރުގެ މާބައެކެވެ. އެދުވަސްވަރު ޓެކްޓޯނިކްސް ތަކަށް ލޮޅުންއައިސް އިންޑިއާ އެކުލެވޭ ބިމުގެ އަށި މަޑުމަޑުން އުތުރަށް ކައްސަމުން ދިޔައެވެ. އިންޑިއާ ކަނޑުގެ ތެރެއިން މިއަށި ހަރާތްކުރުމުންދިޔައިރު ހޫނުމާއްދާތަކާއި ގުޅި ލާމެހިގެން ދިޔައެވެ. މިހޫނު ކުނޑިތައް އެކުވެ، އުފެދިފައިވާ ބަޔަކީ، ގާތްގަނޑަކަށް މިހާރުގެ ރީޔުނިއަން އައިލެންޑެވެ. މިހޫނު ދަގުއިތައް ނުވަތަ ކުރިން ބުނެވިދިޔަ "ލާވާ" ތައް ދިވެހިރާއްޖެ އުފެދުމަށް (އާދަޔާޚިލާފް) ވަރަށްއިސް ދަވްރެއް އަދާކޮށްފައި ވެއެވެ.\nސައިންސުގެ ހޯދުންތަކުން ކަށަވަރުކޮށްދެނީ، އިންޑިއާގެ މައިވަންތަ އަށީގެ ބޮޅުތަކާއި ދިވެހި ރާއްޖޭގެ އަށީގެ ބޮޅުތައް ނުވަތަ ދިވެހިރާއްޖެ އުފެދިފައިވާ (RIDGE) ޗާގޯސްގެ ރަށްތަކުން ފެށިގެން އުތުރަށްގޮސް ދިވެހިރާއްޖޭގެ ރަށްތަކާއި އަދި ލަކްޝަދީޕް ވެސް ފަހަނަޅާ ހޮޓް ސްޕްޓްގެ ކުންނާއި ހަމަޔަށް ވާސިލުވެފައިވާކަމެވެ. އަލިފާން ފަރުބަދައިން ފޭބި ދަގުއި އިން އުތުރަށް ދެމިގެންދިޔަ ބައިގައި އިންޑިއާގެ (އިންޑިއަން މައިވަންތަ) އަށި އުފެދި ހިމޭންވި އެވެ. އިންޑިއަން އަށި އުތުރަށް ކުރިދަތުރު ނިމިފައިވަނީ އޭޝިއާގެ ދެކުނު އައްޓާއި ހަމަޔަށެވެ.އެހިސާބަށް ދެމިގެން ދިޔަ ދިއުމުގައި އުފެދުނު ވަރަށްބޮޑު އަދި ބިޔަ ކުރުގެޅުމަކަށް ނިމުމެއް އައީ، ހިމާލިޔާ އަށީގެ ބޮޅުތަކާއި އެކުވެ، ހިނގި މުޑިއެރު މެއްގައެވެ.އެ ހަރަކާތުގައި އިންޑިއާ ކަނޑުގެ އަޑީގެ ތިލަވަތްގާ އުފެދި (ފަށަލަ ތަކެއްގެ ގޮތުގައި) އަނތުނަރު ނުވަތަ ގޮނޑުދޮށްތައް ސިފަވެފެ ނިމުމަކަށް އައެވެ.\nމުސްކުޅި ރީޔުނިއަން އަލިފާން ފަރުބަދަ ގޮވައި އެއިން ފޭބި ލާވައިން ދިވެހިރާއްޖޭގެ ސިފަ އެކުލެވި ވަރަށް ދިގު މުއްދަތެއްގެތެރޭގައި (ވަރަށްވެސް ލަސްލަހުން) އުފެދި، އިންޑިއާ ކަނޑުގައި މާބަޑުވެ އެކަނޑަށް އުފަންވެ، މިހާރު މިއޮތްގޮތަށް މިރާއްޖެ ބުރުސޫރަ ކުރެވުނީއެވެ. އަލިފާން ފަރުބަދައެއްގެ މަތީގައި އޮތް ޓެކްޓޯނިކް ޕްލޭޓެއްގެ މަތީގައި އޮތް ދިވެހިރާއްޖޭގެ ރަށްތަކުގެ ބިންގަލުގެ އަސްލުކަމަށްވާ ފަރުބަދަ ލަސްލަހުން އިންޑިއާ ކަނޑަށް ޣަރަގުވެ، އެފަރުބަދަ މަތީގައި ކުނޑި އުފެދި އެފަރުބަދަމަތީގައި ތަތްވެ އެފަރުބަދައިގައި އުފެދުނު މަތީފަށަލަ އަކީ ދިވެހިރާއްޖޭގެ ބިމުގެ ބިންގަލުގެ އަޞްލެވެ. އޭގެ މިލިއަން އަހަރުތަކަށްފަހު، އިސްވެ ލިޔެފައިވާ ލޮނދި ފަށަލައިގެ ކުނޑިތަކަށް ދިރުންލިބި އެ ފަރުބަދަމަތީގައި އުފެދި ބޮޑުވި މުރަކައިގެ އަސްލަކީ (މުރަކައިން އުފެދިފައިވާ) މި ދިވެހިރާއްޖޭގެ ރަށްތަކެވެ. މުރަކައިން އުފެދެނީ ދޮންވެއްޔެވެ. ދިވެހިރާއްޖެއާއި މަލިކާއި އަދި ފޯޅަވަހީގައި ވަނީވެސް ދޮންވެލިން އުފެދިފައިވާ ޖަޒީރާތަކެކެވެ. (ދިވެހިރާއްޖެ ކުރިންއޮތީ އެހެން ސަރަހައްދެއްގައި ކަމަށްވާނަމަ، އަލިފާންފަރުބަދަ މަތިން ރާއްޖޭގެ އަށި މިވަނީ ކައްސާލާފައެވެ.) ލިޔެވިފައިނުވާ އަދި ހުސްކަމެއްގެ ތެރެއަށްގޮސް ގެއްލިފައިވާ ތާރީޚުން އެނގޭގޮތުގައި ދިވެހިރާއްޖެއޮތް އަށި އުފެދުފަހުން މިހާރު 225 މިލިއަން އަހަރަށްވުރެ ގިނަވެދާނެކަމަށް ބެލެވެއެވެ. (ރީޔުނިއަން އަލިފާފަރުބަދަ ހިމެނޭ ސަރަޙައްދަކީ މަޑަގަސްކަރައިގެ ދެކުނތަނޑީގައި މޮރިޝަސްގެ އިރުމަތީ ބިތުގައި އިންޑިއަން އޯޝަން އެވެ.)\nރާއްޖޭގެ ހަފަރާތަށް ބަލާލާއިރު ރާއްޖޭގެ އުތުރުގައި އޮތީ، ލަކްޝަދީޕް އައިލެންޑްސް އެވެ. ލަކަޑީވް އައިލެންޑްސްގެ އުތުރަކީ، އެރެ ބިއަން ސީ އެވެ. ލަކްޝަދީޕްގެ ހުޅަނގު އުތުރުން އެންމެ ފާހަގަކޮށްލެވޭތަނަކީ، ސުއްކަތުރާއެވެ. އެއީ ޔަމަނުކަރައިގެ ދާއިރާއެވެ. ލަކްޝަދީޕް އާއި ޖެހިގެން ދެކުނުގައި އޮތީ މަލިކެވެ. މަލިކާއި ޖެހި މަލިކު ކަނޑުގެ ދެކުނަށް އޮތީ ދިވެހިރާއްޖެ އެވެ. ދިވެހިރާއްޖޭގެ އިރުމަތީގެ ކަނޑަކީ ލަކަޑީވް ސީ އެވެ. ރާއްޖޭގެ ދެނުގައި އޮތީ ޗާގޯސްގެ ރަށްތަކެވެ. ޗާގޯސް އާއި ޖެހިގެން ދެކުނަށް އޮތީ ޑިއެގޯ ގާސިއާ ނުވަތަ ފޯޅަވަސެވެ. އެ ދިމާއިން ދުރު ހުޅަނގުގައި އޮތީ ސީޝެލްސް އެވެ. ރާއްޖޭގެ ދެކުނުގައިއޮތީ، ފޯޅަވަހި ނުވަތަ ޑިއެގޯގާރސިއާ އެވެ. ރާއްޖެއާއި ޑިއެގޯ ގާރސިއާ އާއި އިދެމެދުގެ ދުރުމިނަކީ 420 ވަރަކަށް މޭލެވެ. ރާއްޖޭގެ އިރުމަތީ ބިތުގައި އޮތީ، އިންޑިއާ އެވެ. ހުޅަނގުބިތުގައި އޮންނަނީ، ސޯމާލިއާ އެވެ. ދިވެހިރާއްޖެ އޮތީ އީކްއޭޓަރުގެ ހަތްދިހަ ޑިގްރީގައެވެ. ރާއްޖޭގެ އަނެއްފަރާތަކީ، މާސިންގާ ޕެސިފިކް ކަނޑުގެމެދެވެ. އެއީ އީކްއޭޓަރުގެ އަނެއްފަރާތުގެ ސަތޭކަ ސާޅީސް ޑިގްރީއަށް ސީދާވާ ރޮގެވެ. އެއްވެސް ޤަވްމަކާއި ދިވެހިރާއްޖެ އާއި ބިމުގެގޮތުން ދިމާނުވެއެވެ. ޕެސިފިކް ކަނޑަކީ ބޮޑުމިނަކީ 000،000،181 އަކަކިލޯ މީޓަރެވެ. އެއީ ބިމުގެ ބޮޑުމިނުގެ ގާތްގަނޑަކަށް 3/1 އެވެ. އެކަނޑުގެ ދެކުނުބިތަކީ ދެކުނުސީ އެވެ. އެކަނޑުގެ ފުންމިނަކީ 15215 ފޫޓެވެ. ނަމަވެސް އެންމެ ފުން ނުކުތާއަކީ 36200 އަކަފޫޓުގެ މެރިއާނާ ޓްރަންޗެވެ. ހަވަނަ ފަރާތަކީ، ހުސްކަމެއްގެ ތެރެއަށްގޮސް ގެއްލިފައިވާ ހަވާ އެވެ.\nއާދެ! ރާއްޖޭގެ ބައެއް ރަށްރަށުގައި 1980 ގެ ކުރީކޮޅު ކުރި އާކިއޮލޮޖިކަލް ދިރާސާތަކަކަށްފަހު ނޯވޭގެ އާކިއޮލޮޖިސްޓް ތޯ ހައިދާލް ވިދާޅުވެފައިވަނީ ރާއްޖޭގައި މީހުން ދިރިއުޅެން ފެށި ތާރީޚް ވަރަށް ފަހަތަށް ދާކަމަށެވެ. ފ. ނިލަންދޫގައި ހުރި ވީރާނާވެފައިވާ ފައްޅިއެއްގެ ގާކޮޅެއް ލެބޯޓްރީގައި ތަހްލީލްކޮށް ބެލުމަށްފަހު ބުނެފައިވަނީ، އެއީ މީލާދީން 550 ގެ ތާރީޚެއްގެ ތަނެއްކަމަށެވެ. އަދި އޭނާ ނިންމެވި ގޮތުގައި ޔޫރަޕްގެ ގައުމުތަކުން އިންޑިއާ ކަނޑުގެ ސަރަހައްދަށް އައުމުގެ 1000 އަހަރު ކުރިން ވަރަށް ކުރިއަރާފައިވާ ހަޒާރަތެއް ރާއްޖޭގައި އޮތެވެ. އަދި ތޮއްޑޫން ވަނީ 90 ބީސީގައި ރޯމުގައި ބޭނުންކުރި ވައްތަރުގެ ފައިސާ ފޮއްޗެއްވެސް ފެނިފައެވެ. އަދި 2000 ބީސީގެ ކުރިން ޗައިނާ ފަދަ ގައުމު ނުވަތަ ސަގާފަތްތަކާއި ގުޅިފައިވާ ތަށި ފަދަ ތަކެތީގެ ބައިތައްވެސް ފެނިފައިވެއެވެ. ރާއްޖޭގައި މީހުން ދިރިއުޅެން ފެށި ތާރީޚާ ބެހޭ ގޮތުން ލިބިފައިވާ މައުލޫމާތު ފިޔަވައި އިތުރު މައުލުމާތުތަކެއް އަދި އާއްމު ވެފައެއް ނެތެވެ. ރާއްޖެ، ގުރދުރަތީ ގޮތުން އުފެދިފައިވަނީ ކޮން އިރަކު ކިހިނެއް ކަމެއް އެހާ ބޮޑަކަށް ނޭނގެއެވެ. އެހެން ނަމަވެސް، ރާއްޖެ ޠަބިޢީ ގޮތުން އުފެދިފައިވާ ގޮތާއި އަދި އެންމެ ފުރަތަމަ ރާއްޖެ އުފެދުނުކަމަށް ލަފާކުރެވޭ ގޮތުގެ ދިރާސާ އެއް ވަނީ، އެމެރިކާގައި ހަދާފައެވެ.\nރާއްޖޭގައި ތެޔޮ ހުރިތޯ ބެލުމަށް ފަރަންސޭސި ވިލާތުގެ އެލްފް އަކުއިޓޭން އިން 1968އާއި 1978 އާ ދެމެދު އަދި ހޮލެންޑްގެ ރޯޔަލް ޑަޗް ޝެލް އިން 1989 އާއި 1991 އާ ދެމެދު ކަނޑުގެ އަޑިން ބިން ތޮރުފައިގެން ހޯދި މާޢުލޫމާތު ދިރާސާކުރުމަށްފަހު އެމެރިކާގެ ދެ ސައެންސްވެރިއަކު ވިދާޅުވެފައި ވަނީ ރާއްޖެ އުފެދިފައި ވަނީ ގާތްގަނޑަކަށް މީގެ 50 މިލިއަން އަހަރު ކުރިން ކަމަށެވެ.\nހަވީރުގައި ޝާއިޢު މިކުރާ މި ލިއުން ބިނާކޮށްފައި ވަނީ، އެމެރިކާގެ ދެ ރިސާޗަރަކު 1994 އަދި 2000 ވަނަ އަހަރު ހައްދަވާފައިވާ ޑޮކްޓޯރަލް ރިސާޗެއްގައި ހިމަނާފައިވާ މަޢުލޫމާތުގެ މައްޗަށެވެ. 1000 ސަފްހާ އަށްވުރެ ދިގު މި ދެ ރިސާޗްގައި ރާއްޖެއާ ބެހޭ ވަރަށް ގިނަ ޖިއޮލޮޖިކަލް މައުލޫމާތާއި ކުރެހުންތައް ހިމަނާފައި ވެއެވެ. އަޅުގަނޑުމެން އެ މައުލޫ މާތުތައް ބޭނުންކޮށްގެން ރާއްޖެ އުފެދިފައިވާ ގޮތުގެ ތާރީޚީ މައުލޫމާތު ހިމަނައިގެން މިލިއުން ތައްޔާރުކޮށްފައި މިވަނީ އެމެރިކާގެ ދެ ރިސާޗަރުން ކަމުގައިވާ އޮލިވާ އާރބަޓާއި އަންދްރޭ ބެލޮޕޮލްސްކީ ކުރައްވާފައިވާ މަސައްކަތް ވަރަށްބޮޑަށް ފާހަގަ ކުރަމުންނެވެ.\nރާއްޖެއާއި ބަހާމާސް އަކީ ދުނިޔޭގައި ވަކިން އޮތް އެންމެ ބޮޑު ދެ ކާބަނެޓް (ވިރިކެކޭ އަޅިން އުފެދިފައިވާ) ޕްލެޓްޕޯމެވެ. ރާއްޖޭގެ ރަށްތައް އުފެދިފައިވަނީ މި ޕްލެޓްފޯމުގައެވެ. މިފަށަލައިގެ ދިގުމިނަކީ 800 ކިލޯ މީޓަރެވެ. ފުޅާމިނަކީ 130 ކިލޯ މީޓަރެވެ. ބޯމިނުގައި 23 ކިލޯ މީޓަރު ހުންނާނެއެވެ. މި ކާބަނޭޓް ޕްލެޓްފޯމުގެ އަޑީގައި ވަނީ ވޯލްކެނިކް ހިލައިގެ (އަލިފާންފަރުބަދައިގެ) ފަށަލައެކެވެ. އެއީ އެއީ 60 ވަރަކަށް މިލިއަން އަހަރުގެ ކުރިން ގޮވާފައިވާ އަލިފާން ފަރުބަދައަކުން ފޭބި ދިޔާ އަލިފާނުން (ލާވާއިން) އުފެދުނު ފަށަލައެކެވެ. މިލާވާ ފަށަލައިގެ އަސްލަކީ އިންޑިއާ ކަނޑުގެ ދެކުނުގައިވާ ރީޔުނިއަން "އަލިފާންފަރުބަދަ" އެވެ.\nރާއްޖޭގެ ރަށްތައް އުފެދިފައިވާ ގޮތުގެ ދިރާސާތަކެއް އެންމެ ފުރަތަމަ ކޮށްފައިވަނީ 19 ވަނަ ގަރުނުގެ ކުރީކޮޅުގައެވެ. އެއީ 1835 ގައި މޮރެސްބީ އާއި 1842 ގައި ޑާވިން ކުރި ދިރާސާ އެވެ. އިނގިރޭސީން ތައްޔާރުކޮށްފައިވާ އެޑްމިރަލްޓި ޗާޓުގެ އަލީގައި މޮރެސްބީ އާއި ޑާވިން ވިދާޅުވެފައިވަނީ ރާއްޖޭގެ ފަރުތައް އުފެދިފައި ވަނީ ގެނބެމުންދާ ރަށްތަކެއްގެ މަތީގައި ކަމަށެވެ. އަތޮޅުތައް އުފެދޭ ގޮތުގެ މޮޑެލެއް ޑާވިން ގާއިމްކުރެއްވީ މިދިރާސާވެސް ބޭނުން ކުރައްވައިގެންނެވެ. އަދި 20 ވަނަ ގަރުނުގެ ކުރީކޮޅުގައިވެސް ރާއްޖޭގެ ފަރުތަކާބެހޭ ދިރާސާތަކެއް ކޮށްފައި ވެއެވެ. ނަމަވެސް، ރާއްޖެ އުފެދިފައިވާގޮތުގެ އަސްލާ ބެހޭ އެންމެ ފުރިހަމަ މައުލޫމާތުތަކެއް ލިބުނީ ތެޔޮ ހުރިތޯ ބެލުމަށް ކުރި މަސައްކަތުންނެވެ. ރާއްޖޭގެ އެތެރެވަރީގައި ތެޔޮ ހުރިތޯ ބެލުމަށް ކަނޑުގެ އަޑިން ބިންގަނޑު ތޮރުފައިގެންހޯދި ސެއިސްމިކް އަދި ޖިއޮލޮޖިކަލް މައުލޫމާތު ތަކުންނެވެ.\nމިގޮތުން އެލްފް އަކުއިޓޭން އިން 1976 ގައި މާލެ އަތޮޅު އުތުރުން ރަސްދޫ ކައިރިން 47 މީޓަރު ފެނެ އަޑިން ބިންގަނޑު ތޮރުފައިގެން މައުލޫމާތު އެއްކުރިއެވެ. އެތަނުން މީގެ 55 މިލިއަން އަހަރު ވެފައިވާ 2100 މީޓަރު ބޯ ކާބަނޭޓް ފަށަލައަކާއިނ ދިމާވިއެވެ. އަދި އޭގެ އަޑީގައި 115 މީޓަރުގައި "ލާވާ" އިން އުފެދިފައިވާ ހިލައިގެ ފަށަލައެއް އޮތެވެ. އެކިސަރަހައްދުތަކުގެ ބިމުން ނެގި ތަކެތި ދިރާސާ ކުރުމުން ސާބިތުވީ ހިލައިގެ ފަށަލައިގެ އުމުރު ގާތްގަނޑަކަށް 57 މިލިއަން އަހަރު ކަމެވެ. އަދި އެފަށަލައަކީ ރީޔުނިއަން އަލިފާން ފަރުބަދަ ގޮވައިގެން އުފެދުނު ފަށަލައެއްކަމެވެ. އެފަރުބަދަ ގޮވާފައި ވަނީ މީގެ 67 މިލިއަން އަހަރު ކުރިންނެވެ. ރާއްޖެ ހިމެނޭ ރިޖާއީ، ލެކަޑިވްސް އަދި ޗާގޮސް އުފެދިފައި ވަނީ އެއަށްފަހުއެވެ. ލަފާކުރެވެނީ އެއީ މީގެ 33 އާއި 65 މިލިއަން އަހަރު ކުރިން ކަމަށެވެ.\nއެދުވަސްވަރަކީ ދުނިޔޭގެ އެކި ބައްރުތައް ބައިބައިވެފައިވާ ދިގު ޒަމާނެވެ. އިންޑިއަން ސަބްކޮންޓިނެންޓް އޮތީ ޔޫރޭޝިއާއާ ވަކިންނެވެ. ހިމާލިއާ ފަރުބަދަ އުފެދެން ފަށައިފައިވަނީ މީގެ 45 އާއި 50 މިލި އަން އަހަރު ކުރިންނެވެ. ކޮންޓިނެންޓްތަކަށް އަންނަމުންދިޔަ ބަދަލުގައި ނުވަތަ ކޮންޓިނެންޓަލް ޑްރިފްޓްގައި އިންޑިއާ ކަނޑުގެ ދެކުނުން ރީޔުނިއަން ކައިރީގައި ރާއްޖޭގެ ރިޖް (ބިނމުގެ ސަރަޙައްދު) އޮތުމަށްފަހު ސަބްކޮންޓިނެންޓާ އެކު، މިހާރު މިއޮތް ސަރަހައްދަށް "އެ ރިޖް" ބަދަލުވީއެވެ. (ބުރެކެޓްކޮށްފައި އެވަނީ އަމިއްލަ ބަސްތަކެވެ.)\nރާއްޖެ އުފެދެންފެށީ މީގެ 55 މިލިއަން އަހަރު ކުރިން\n(އެމެރިކާގެ ސައިންސްވެރިން ބުނަނީ ރާއްޖޭގެ ރަށްތައް ވަނީ އަލިފާން ފަރުބަދަތަކެއްގެ މައްޗަކު ނޫން ކަމަށް)\nނޯޓް: މީގެ 55 މިލިއަން އަހަރުކުރިން ރާއްޖެ އޮތީ ކޮންތާކު، ކޮންގޮތަކަށް؟\nއެމެރިކާގެ ސައޮންސްވެރީން ބުނަނީ އެންމެ ފުރަތަމަ ރާއްޖެ އޮތީ ރިޔުނިއަން އައިލެންޑް ކައިރީގައި ކަމަށެވެ. މިދިޔަ ހަފުތާގައި ޝާއިޢުކުރި ލިއުމުގައި ފާހަގަކޮށްފައިވާ ގޮތުން ރާއްޖެ އުފެދެން ފާށާފައިވަނީ މީގެ 55 ވަރަކަށް މިލިއަން އަހަރު ކުރިންނެވެ. އެއީ އިންޑިއާ ކަނޑުގެ ސަރަހައްދަށް އަންނަން ފެށި ބަދަލުތަކަށްފަހުގައެވެ. އެންމެ ފުރަތަމަ ކަމަކަށް ފާހަގަ ކުރެވެނީ ރީޔުނިއަންގެ އަލިފާން ފަރުބަދަ ގޮވުމެވެ. އަދި އިންޑިއަން ސަބްކޮންޓިނެންޓްގެ ޑެކަން ޓްރެފް އަލިފާންފަރުބަދަ އޭގެ ތަންކޮޅެއް ކުރިން ގޮވާފައި ވެއެވެ. މި ކަންތައްތަކުގެ ސަބަބުން ޖިއޮލޮޖިކަލް އަދި ތިމާވެށީގެ ބޮޑު ބަދަލުތަކެއް އަންނަންފެށީއެވެ. ރާއްޖޭގެ ސަރަހައްދުގެ ބިމު އަޑީގެ ބައެއް ހިސާބު ތަކުގައި "ލާވާ" ގެ އެކެއް ނޫނީ ދެފަށަލަ (ޅަފަތުގެ އަޅި) ވާކަމަށް ދިރާސާތަކުން އެނގެއެވެ. ރާއްޖޭގެ ރަށްތައް އުފެދިފައިވަނީ އެލާވާ ފަށަލައިގެ މަތީގައި އުފެދުނު ކާބަނޭޓް ޕްލެޓްފޯމް ގެ މަތީގައެވެ.\nރާއްޖެ އުފެދިފައި ވަނީ ދުނިޔެއަށް ޚާއްޞަކޮށް އިންޑިއާ ކަނޑުގެ ސަރަހައްދަށް އަންނަމުން ދިޔަ ޖިއޮލޮޖިކަލް ތިމާވެށީގެ އަދި މޫސުމީ ބަދަލުތަކާ އެކުއެވެ. މިގޮތުން ތިމާވެއްޓަށް އައި އެންމެ ބޮޑު މޫސުމީ ބަދަލުތަކާ އެކުއެވެ. މިގޮތުން ތިމާވެއްޓަށް އައި އެންމެ ބޮޑު އެއްބަދަލަކީ ކަނޑުގެ ލޮނުގަނޑު ތިރިވެ އަދި އުފުލުމެވެ. މީގެ 30 މިލިއަން އަހަރު ކުރިން ކަނޑުގެ ލޮނުގަނޑު ވަރަށް ބޮޑަށް ތިރިވުމުން ލޮނުގަޑަށްވުރެ މައްޗަށް ބިން އެރި އެވެ. އަދި ފަހުން ކަނޑުގެ ލޮނުގަނޑު އުފުލެން ފެށުމުން އެއާ އެއްވަރަކަށް ފަރުތައްވެސް އުފެދި ރަށްތައްވެސް ބޮޑުވަމުން ދިޔަ އެވެ.\nކަނޑުގެ ލޮނުގަނޑު އުފުލުމުގެ ސަބަބުން މީގެ ހަތަރު ވަރަކަށް މިލިއަން އަހަރު ކުރިން ރާއްޖޭގެ މެދުތެރޭގައިވާ އަތޮޅުތަކުގެ ހުޅަނގު ފަރާތުގައިވާ ބައެއް ކާބަނެޓް ޕްލެޓްފޯމްތައް އަޑިއަށްގޮސްފައިވާކަމަށްވެސް ކޮށްފައިވާ ރިސާޗުން ދައްކައެވެ. މީގެ ތެރެއިން ރަސްދޫ (އަތޮޅު) އަކީ އަޑިއަށް ނުގޮސް އޮތް އަތޮޅެކެވެ. މާލެ އަތޮޅުގެ ހުޅަނގު ފަރާތުގައި 250 މީޓަރު އަޑީގައި އަދިވެސް ބައެއް ޕްލެޓްފޯމްތައް އެބަހުއްޓެވެ. މިހާރު ރާއްޖޭގައި މިފެންނަ ފަރުތައް އުފެދެން ފެށީ ގާތްގަނޑަކަށް މީގެ 000'10 އަހަރު ކުރިން ކަމަށް ލަފާކުރެވެއެވެ.\nއެމެރިކާގެ ދެ ރިސާޗްރުން ބުނެފައިވާ ގޮތުގައި މާލެއަތޮޅުގެ ފަރުތައް އަދި ފަހުން ރަށްތަކުގެ ބިން ފާހަގަވާން ފެށީ ގާތްގަނޑަކަށް 33 މިލިއަން އަހަރު ކުރިންނެވެ. އަންނަމުންދިޔަ ޖިއޮލޮޖިކަލް އަދި ތިމާވެށީގެ ބަދަލުތަކުގެ ތެރޭގައި މޯލްޑިވްސް ރިޖްގައި އުފެދިފައިވާ ކާބަނޭޓް ޕްލެޓްފޯމުގެ ސެޑިމެންޓް (ކުނޑިތައް) އޮޔާގޮސް، މިހާރު އަތޮޅުތައް މިހުރި ގޮތަށް ރަށްތަކާއި ފަރު އަދި އަތޮޅުތައް އުފެދުނީއެވެ. ހުޅަނގު މޫސުމާއި، އިރުވައި މޫސުން ފެށުނީ މީގެ 12 ވަރަކަށް މިލިއަން އަހަރު ކުރިން ޓިބެޓް ޕްލެޓޯ މައްޗަށް އުފުލުމުން ކަމަށް ގަބޫލުކުރެވޭ އިރު ރާއްޖޭގެ ރަށްތަކަށްވެސް މި ދެ މޫސުމުގެ އަސަރުކުރަން ފެށިކަމަށްވެއެވެ. ކަނޑުގެ ލޮނިގަނޑު އުފުލުމުގެ ސަބަބުން މީގެ ހަތަރު ވަރަކަށް މިލިއަން އަހަރު ކުރިން ރާއްޖޭގެ މެދުތެރޭ ގައިވާ އަތޮޅުތަކުގެ ހުޅަނގު ފަރާތުގައިވާ ބައެއް ކާބަނެޓް ޕްލެޓްފޯމްތައް އަޑިއަށް ގޮސްފައިވާ ކަމަށް ވެސް ކޮށްފައިވާ ރިސާޗުން ދައްކައެވެ. މީގެ ތެރެއިން ރަސްދޫ އަކީ އަޑިއަށް ނުގޮސް އޮތް އަތޮޅެކެވެ.\nއެ ރިސާޗަރުންގެ ކުރެހުމުގައި ދައްކައިދެނީ މީގެ ގާތްގަނޑަކަށް 23 މިލިއަން އަހަރު ކުރިން އަރިއަތޮޅު އަދި ބ. އައަތޮޅު ސަރަހައްދުގެ ކާބަނޭޓް ޕްލެޓްފޯމް އޮތްގޮތާއި އަދި މީގެ 1.8 މިލއަން އަހަރު ކުރިން އޮތްގޮތް. އެންމެ ފުރަތަމަ ރާއްޖޭގެ ކާބަނޭޓް އޮތީ އެއް ފަސްގަނޑަކަށެވެ. ނަމަވެސް ތިމާވެއްޓަށް އަންނަމުން ދިޔަ ބަދަލުތަކާއެކު ބައެއް ސަރަހައްދުތަކުން ކާބަނޭޓް ޕްލެޓްފޯމް ގޮސް، ކަނޑު އޮޅި އުފެދި އަދި ފުންވެ، އަތޮޅުތައް ވަކިވެގެން ދިޔައީއެވެ. ކުރެހުމުގައި ވާގޮތުން އެންމެ ފުރަތަމަ ރަސްދޫ އޮތީ ކާބަނޭޓް ޕްލެޓްފޯމް ގައެވެ. އެހެން ނަމަވެސް މީގެ 1.8 މިލިއަން އަހަރު ކުރީގައި ފުން ކަނޑަކުން ރަސްދޫ ހިމެނޭ އަތޮޅު ވަނީ ވަކިވެފައެވެ.\nރާއްޖޭގެ ރަށްތަކަކީ އެއްގޮތަކަށްވެސް އަލިފާން ފަރުބަދަތަކެއްގެ މަތީގައި އުފެދިފައިވާ ރަށްތަކެއް ނޫނެވެ. އެކަމަކު ރާއްޖެ އުފެދިފައި ވަނި ރާއްޖޭގެ ދެކުނުގައި އިންޑިއާ ކަނޑުގައިހުރި ރީޔުނިއަން ފަރުބަދައިން ފޭބި ލާވާ އިން އުފެދިފައިވާ ހިލައިގެ ފަށަލައިގެ މަތީގައި އުފެދިފައިވާ ކާބަނެޓް ޕްލެޓްފޯމުތަކެއްގެ މަތީގައި ކަމަށް ސައިންސްގެ ހޯދުންތަކުން ދައްކައެވެ. ރީޔުނިއަން އަލިފާންފަރުބަދަ ވަރަށް ވަރުގަދައަށް ގޮވާފައިވަނީ މީގެ 65 މިލއަން އަހަރު ކުރިންނެވެ.އަދި މި އަލިފާން ފަރުބަދަ ގޮވުމުގައި އިންޑިއާގެ ޑެކާން ޕްލެޓްފޯމް އުފެދުމާ ވެސް ގުޅުމެއް ހުރެދާނެ ކަމަށް ބެލެވެ އެވެ. ސަބްކޮންޓިނެންޓްގެ ހުޅަނގުގައި މިހާރު ބޮމްބޭ އޮތް ސަރަހައްދުގައި މީގެ 65 ނުވަތަ 68 މިލިއަން އަހަރު ކުރިން އަލިފާން ފަރުބަދަތައް ގޮވައި ވަރަށް ބޮޑުސަރަހައްދަކަށް ލާވާ ފެތުރުފައި ވެއެވެ.ގާތްގަނޑަކަށް 000'33 އަހަރު ވަނަދެން އަލިފާންފަރުބަދަތައް ގޮވަމުން ގޮސްފައި ވެއެވެ. ޑެކާން ޓްރެފާއި ރީޔުނިއަން އަލިފާން ފަރުބަދައިގެ ސަބަބުން ވަރަށް ބޮޑު ބަދަލުތަކެއް މިސަރަހައްދުގެ ބިމުގެ އުފެދުމަށް އައުމުގެ އިތުރަށް މޫސުމަށްވެސް އައެވެ. (ކާބަނޭޓް ޕްލެޓްފޯމަށް އައި ބަދަލުތައް ރިސާޗަރުންގެ ކުރެހުމުގައި ދައްކާދީފައިވެއެވެ.)\nދިވެހިރާއްޖޭގެ ހުޅަނގު ފަރާތް ހުޅުވިފައިވަނީ މާކަނޑަށެވެ. އިރުމަތީ ފަރާތް ހުޅުވިފައިވަނީ ހުވަދޫ ކަނޑާވީފަރާތަށެވެ. އެއްފަރާތުން ސޯމާލީ ކަރަޔާވީ ފަރާތަށް ހުޅުވިފައިވާއިރު އަނެއް ފަރާތުން ހުޅުވިފައިވަނީ އަސޭކަރަޔާވީ ފަރާތަށެވެ. ކުރީގައި ދިވެ ރާއްޖޭގެ ބައެއްކަމަށްވާ މަލިކު އޮންނަނީ ދިވެހިރާއްޖެ އުތުރުގަ އެވެ. އެދުވަސްވަރު ރާއްޖޭގެ ސަރަހައްދު ކަމަށް ކިޔައިއުޅެނީ މަލިކައްޑޫ މި ދެމެދެވެ.ނަމަވެސް މިހާރު ކިޔެނީ ތިލައްޑޫ މިދެމެދެވެ. އެއީ ތިލަދުންމަތިން ފެށިގެން އައްޑު އަތޮޅުގެ ނިޔަލަށެވެ. ރާއްޖޭގެ ދެކުނުން އޮންނަ ފޯޅަވައްސަކީ ރާއްޖޭގެ ބައެއްނޫންކަމަށް ތާރީޚް ހެކިދެއެވެ. އާދެ! ސަތާރަވަނަ ޤަރްނުގެ މެދެންހާ ހިސާބަށް އައިއިރު ފަސްސަތޭކަ ތިރީސްހާސް އަހަރުވެފައިވާ އަލިފާންފަރުބަދަ ސަތޭކަ ހަތްދިހަ ފަހަށް ގޮވާފައިވާކަމަށް ވެއެވެ. ލާ ރީޔުނިއަން އަކީ މަޑަގަސްކަރައާއި މޮރިޝަޝް އާއި ދެމެދުގައިވާ ކުދިކުދިރަށްތަކެކެވެ. (ހަފުތާ ނޫސް 11 – 12 އަދި 18 – 19 ސެޕްޓެމްބަރ 2008 ޢަލީ ރަފީޤް / ހަވީރު ނިއުސް ސާރވިސަސް ޢަލީ ރަފީޤް)


Saudi Ah Missile Hamalaa Eh Amaazukohfi - Vaguthu\nސައުދީއަށް މިސައިލް ޙަމަލާއެއް އަމާޒުކޮށްފި\nސައުދީ އަރަބިއްޔާގެ ޔަންބޫ ސިޓީއަށް އަމާޒުކޮށް ފޮނުވާލި ބްލާސްޓިކް މިސައިލް ޙަމަލާއެއް، އެޤައުމުން ނާކާމިޔާބު ކޮށްލައިފިއެވެ.\nމިކަމާއި ގުޅިގެން ސައުދީގެ އަސްކަރިއްޔާއިން ބުނީ، މި ޙަމަލާ ދީފައިވަނި މިއަދުގެ ވަގުތެއްގައި ޔަމަނުން ކަމަށާއި، މިސައިލްގެ މަންޒިލަށް އެ މިސައިލް ވާސިލްނުވަނީ ސައުދީ އެއާ ޑިފެންސް އިން ޙަމަލާ ނާކާމިޔާބުކޮށްލާފައިވާ ކަމަށެވެ.\nމި ޙަމަލާ ސައުދީއަށް ފޮނުވާލާފައިވަނީ، ޔަމަނުގައި ޙަރަކާތްތެރިވާ ހޫތީ ހަނގުރާމަވެރިންނެވެ. އެ ޖަމާޢަތުން މީގެ ކުރިންވެސް އެކި ފަހަރު މަތިން ސައުދީއަށް ވައިގެ މަގުން ޙަމަލާ ދިނުމަށް މަސައްކަތްކޮށްފައިވާއިރު އެކަން ކާމިޔާބުވެފައެއް ނުވެއެވެ. އެ ޖަމާޢަތުން ވަނީ މިއަދު ފޮނުވާލި ޙަމަލާގެ ޒިންމާ ވެސް ނަގާފައެވެ.\nމިއަދު ސައުދީއަށް މިސައިލް ޙަމަލާއެއް އަމާޒުކޮށްފައި މިވަނީ، އީރާނުން ޔަމަންގެ ހަނގުރާމަވެރި ޖަމާޢަތްތަކަށް އެހީތެރިވެ ހަތިޔާރު ފޯރުކޮށްދެމުންދާތީ އެކަން ހުއްޓުވުމަށް ފިޔަވަޅު އަޅާނެކަން އަރަބި ކޯލިޝަނުން ބުނެފައިވަ ދަނޑިވަޅެއްގައެވެ.


ހޫދުގެފާނުގެ ވާހަކަ2– DhiSalafiyyah\nހޫދުގެފާނުގެ ވާހަކަ 2\n14/09/2019 ނަބީބޭކަލުން, ކުޑަކުދިން, ސިޔަރަތާއި ތާރީޚްއަލްއަޚް ޢަބްދުލްމުޢިއްޒު ރަޝީދު\nނިޢުމަތްތަކަށް ޝުކުރުވެރި ނުވުން\nމާތް ﷲ ޢާދު ބާގައިމީހުންނަށް މިހާ ގިނަ ނިޢުމަތްތައް ދެއްވުމުންވެސް އެމީހުން އެ ނިޢުމަތްތަކަށް ޝުކުރުވެރިއެއް ނުވެއެވެ. ނޫޙުގެފާނުގެ ވާހަކައަކީ މި މީހުންނަށް އާވާހަކައެއް ނޫނެވެ. އެވާހަކައަކީ އެމީހުންގެ ކާބަފައިންގެ ކިބައިން އެމީހުންނަށް އިވޭ ވާހަކަތަކެކެވެ. އަދި އެ ޠޫފާނުގެ އަޘަރުތައް ބިންމަތިން ފެންނަންވެސް ހުއްޓެވެ. ނަމަވެސް އެމީހުން މި ކަންތައްތަކަށް ބަލާ ވިސްނައެއް ނޫޅެއެވެ. އަދި އެމީހުންގެ ކާބަފައިން ކިޔައިދެއްވާ ނޫޙުގެފާނުގެ ވާހަކަތަކާއި މެދުވެސް ވިސްނައެއް ނޫޅެއެވެ. ނޫޙުގެފާނުގެ ޤައުމުގެ މީހުންނަށް ކުރިމަތިވި ބިރުވެރި ޠޫފާނުގެ މަތިން އެމީހުން ހަނދާންވެސް ނެތް ފަދައެވެ. ނޫޙުގެފާނުގެ ޤައުމަށް ﷲ ޠޫފާން ފޮނުއްވި ސަބަބު ޢާދު ބާގައިމީހުން ހަނދާން ނައްތާލިއެވެ.\nދެން މި މީހުން ކުރަންފެށީ ކޮންކަމެއްކަން ތިޔަކުދިންނަށް އެނގޭ ހެއްޔެވެ؟\nނޫޙުގެފާނުގެ ޤައުމުގެ މީހުން ފަދައިން އެމީހުންވެސް ބުދަށް އަޅުކަން ކުރަންފެށީއެވެ. އެމީހުންގެ އަމިއްލަ އަތްތަކުން ހިލަތައް ކަނޑައި، ކޮށައި، ބުދުތައް ހެދިއެވެ. އަދި އެއަށް ފަހު، އެ ބުދުތަކަށް ސަޖިދަކޮށް، އަޅުކަންކުރާ ބައެއްކަމުގައި އެމީހުން ވިއެވެ.\nނޫޙުގެފާނުގެ ޤައުމުގެ މީހުން ބުދުތަކާއި މެދު ކަންތައް ކުރި ގޮތް ތިޔަކުދިން ހަނދާން އެބަހުރި ހެއްޔެވެ؟\nއެމީހުން ބުދުތަކަށް ދުޢާކޮށް، އެމީހުން ބޭނުންވާ ކަންތައް ފުއްދައިދިނުމަށް އެދުނެވެ. އަދި އެ ބުދުތަކަށްޓަކައި އެއްޗެހި ކަތިލައި، ޤުރުބާންވެސް ކުރިއެވެ. މިއީ މާތް ﷲ، އެބައެއްގެ މައްޗަށް ވަރުގަދަ ޠޫފާނެއް ފޮނުއްވި ނޫޙުގެފާނުގެ ޤައުމުގެ މީހުން ކަންތައް ކުރަމުން އައި ގޮތެވެ.\nތިޔަކުދިންނަށް އެނގޭ ހެއްޔެވެ؟\nޢާދު ބާގައިމީހުންވެސް އައީ ހަމަ މިފަދައިން ކަންތައް ކުރަމުންނެވެ. ދުނިޔަވީ ގޮތުން އެމީހުންނަކީ އެންމެ ވިސްނުން ތޫނު މީހުންކަމުގައި ހީކޮށެވެ.\nނަމަވެސް ތިޔަކުދިންނަށް އެނގޭ ހެއްޔެވެ؟\nއެމީހުންނަކީ ޙަޤީޤަތުގައި އެންމެ ވިސްނުން ކޮށި މީހުންނެވެ. އެމީހުން ބުއްދިވެރި ބަޔަކަށް ވިނަމަ، އެއްވެސް އާރެއް، ބާރެއް ނެތް ހިލަތަކަކަށް އެމީހުން އަޅުކަންކޮށް ހަދާނެ ހެއްޔެވެ؟


އެމްޑީޕީން ވަކިކުރި ކައުންސިލަރު ޕީޕީއެމްގެ ޓިކެޓްގައި މާފަރު ގޮނޑިއަށް ވާދަކުރަނީ\nހުސައިން ހަސަން 26 މާރޗް 2012\nއެމްޑީޕީގެ ޓިކެޓްގައި ނުކުމެ މާފަރު ކައުންސިލްގެ ގޮނޑި ކާމިޔާބުކުރި ކައުންސިލަރު އަންވަރު އަބްދުލްޣަނީ އެ ޕާޓީން ވަކިކުރުމުން ޕީޕީއެމްގެ ޓިކެޓްގައި މާފަރު ކައުންސިލްގެ ގޮނޑިއަށް ވާދަކުރަން ނިންމައިފި އެވެ.\nޕީޕީއެމްގެ ޓިކެޓްގައި މާފަރު ކައުންސިލަށް ވާދަކުރުމަށް އަންވަރަށް ފުރުސަތު ދިނީ އިއްޔެ އޭނާ އެ ޕާޓީ އަށް ސޮއިކުރެއްވުމުންނެވެ. ރައީސް މައުމޫން ބައިވެރިވެވަޑައިގެންނެވި އެ ރަސްމިއްޔާތުގައި އަންވަރު ޕީޕީއެމަށް ސޮއިކުރެއްވުމުން މައުމޫން ވަނީ އޭނާ އަށް މަރުހަބާ ވިދާޅުވެފަ އެވެ.\nމަޝްހޫރު ފުޓްބޯޅަ އާއިލާއަކަށް ނިސްބަތްވާ އައްސަދު އަބްދުލް ޣަނީގެ ކޮއްކޮ އަދި އަކުރަމް އަބްދުލް ޣަނީގެ ބޭބެ، އަންވަރު ސަން އަށް ދެއްވި އިއްޓަވިއުއެއްގައި މިއަދު ވިދާޅުވީ ޕީޕީއެމްގެ ޓިކެޓްގައި ނުކުންނަވައި މާފަރު ކައުންސިލްގެ ގޮނޑި ޔާމިޔާބު ކުރައްވާނެ ކަމަށެވެ. އަދި އެމްޑީޕީގެ ޓިކެޓްގައި ވާދަކޮށް، ކައުންސިލްގެ ރައީސްކަން ކުރެއްވި އިރު މަސައްކަތް ކުރެއްވީ އެމްޑީޕީގެ އެކްޓިވިސްޓުންގެ ނުފޫޒާއި ބާރުގެ ދަށުގައި ނޫން ކަމަށެވެ. ނަމަވެސް އެ ޕާޓީން އޭނާ ވަކިކުރީ ޕާޓީގެ އެކްޓިވިސްޓުން ބުނާ ގޮތް ނުހެދުމުން ކަމަށާއި ނަމަވެސް އޭނާ އެ ގޮނޑިއަށް ދެންހޮވުނަސް މަސައްކަތް ކުރައްވާނީ ޕާޓީގެ މަސްލަހަތަށް ވުރެ ގައުމީ މަސްލަހަތު އިސްކޮށްގެން ކަމަށް އަންވަރު ވިދާޅުވި އެވެ. އަދި ޕީޕީއެމުން އެކްޓިވިސްޓުން މެދުވެރިކޮށް ތަފާތު ނުފޫޒެއް ނުފޫޒެއް ނޮފޯރުވާނެ ކަމުގެ ޔަގީންކަން އެބައޮތް ކަމަށް އަންވަރު ވިދާޅުވި އެވެ.\n"އެމްޑީޕީން އަޅުގަނޑު ދުރަށްލީ އެކްޓިވިސްޓުން ބުނާ ގޮތް ނަހަދައިގެންނޭ ބުނެ. މިއަދު މިކުރިމަތި މިލަނީ އެއްވެސް ވަރަކަށް ޕާޓީގެ އެކްޓިވިސްޓުންގެ ނުފޫޒެއް ނެތް ކަން ޔަގީންވެ އޮވެ ޕީޕީއެމްގެ ޓިކެޓްގައި މާފަރުގެ ހަމަ އެ ގޮނޑިއަށް. ޔަގީން އަޅުގަނޑު އެ ގޮނޑި ނަގާނަން،" އެމްޑީޕީ ވަކިކުރާނެ ކަމުގެ އިންޒާރުދެމުންދިޔައިރު ވެސް އެ ޕާޓީއަށް ބަހުގެ ހަމަލާތަކެއް ދެމުންދިޔަ އަންވަރު މިއަދު ވިދާޅުވި އެވެ.\nއެމްޑީޕީން ވެސް ވަނީ މާފަރު ގޮނޑިއަށް ނުކުންނާނެ ކެނޑިޑޭޓެއް ޕްރައިމަރީއަކުން އިއްޔެ ހޮވައިފަ އެވެ. އެމްޑީޕީގެ ޓިކެޓް ދީފައި ވަނީ މާފަރު ހީނާމާގޭ، މުހައްމަދު އަބްދުލް ޣަނީ އަށެވެ.\nމާފަރު ގޮނޑީގެ ބައި އިލެކްޝަން އޮންނާނީ އަންނަ މަހުގެ 28 ވަނަ ދުވަހު އެވެ. އަދި ބައި އިލެކްޝަންގައި ބައިވެރިވުމަށް އެދި ނަން ހުށަހެޅުމުގެ ފުރުސަތު ހުޅުވާލާފައި ވަނީ މާދަމާގެ ނިޔަލަށެވެ.\nމިމަހުގެ 17 ވަނަ ދުވަހު ބޭއްވި މާފަށު ކައުންސިލުން ގޮނޑިއެއްގެ ބައި އިލެކްޝަންގައި އެމްޑީޕީން ވަނީ އެ ގޮނޑި ކާމިޔާބުކޮށްފަ އެވެ. އެ ގޮނޑި އެމްޑީޕީ ކާމިޔާބު ކުރީ ހަތަރު ވޯޓުގެ ތަފާތުންނެވެ


100 Rufiya Aai, Keveli Kolhakaai, Phone Thakehgge Veri Faraai Hoadhanee - Vaguthu\n100 ރުފިޔާ އާއި ކެވެލި ކޮޅަކާއި، ފޯންތަކެއްގެ ވެރިފަރާތް ހޯދަނީ\n6 ދުވަސް ކުރިން ( ޖުލައި 20, 2021 )\nފުލުހުންގެ ބެލުމުގެ ދަށަށް ގެނެސްފައިވާ 100 ރުފިޔާ އާއި ކެވެލި ކޮޅަކާއި، ފޯންތަކެއްގެ ވެރިފަރާތް ހޯދަން އިއުލާނުކޮށްފިއެެވެ.\nފުލުހުންގެ ވެބްސައިޓްގައިކޮށްފައިވާ އިއުލާނެއްގައި ބުނެފައި ވަނީ، އެކި މައްސަލަތަކުގައި ފުލުހުންގެ ބެލުމުގެ ދަށަށް ގެނެސްފައިވާ ބައެއް ތަކެތީގެ ވެރިފަރާތް ހޯދުމުގެ މަސައްކަތް ފުލުހުން ކުރަމުންދާ ކަމަށެވެ.\nފުލުހުން ވިދާޅުވީ، އެ ތަކެއްޗަކީ ހޮވައިގެން ގެނެސް ފުލުހުންނާ ހަވާލުކޮށްފައިވާ ތަކެއްޗާއި މާލޭގެ އެކި ސަރަހައްދުތަކުން ތުހުމަތު ކުރެވިގެން ހުއްޓުވައި ސުވާލުކުރި ބައެއް މީހުންގެ އަތުން ފެނިފައިވާ ތަކެތި ކަމަށެވެ. އަދި އެ ތަކެތީގެ ވެރިފަރާތް އެ މީހުންނަށް ބުނެދެވިފައި ނުވާތީ އެ ތަކެތި ފުލުހުންގެ ބެލުމުގެ ދަށަށް ގެނެސްފައިވާ ކަމަށް ފުލުހުން ވިދާޅުވެފައިވެއެވެ.\nމިހާރު ފުލުހުންގެ ބެލުމުގެ ދަށުގައި ތިބި ތަކެތި\nޖުލައި 15 ވަނަ ދުވަހު ވިލިމާލެ ފެރީ ޓަރމިނަލް ކައިރިން އާންމު ފަރާތަކުން ހޮވައިގެން ގެނެސް ފުލުހުންނާ ހަވާލުކޮށްފައިވާ 100 ރުފިޔާ. އިންސިޑެންޓް ނަންބަރ 492259\nޖުލައި 17 ވަނަ ދުވަހު ނޯތުހާބަރުން ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނައި މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ ހަ ކާޓޫނު ކެމަލް ލައިޓު ސިގެރެޓު. އިންސިޑެންޓް ނަންބަރ 492384\nޖުލައި 18 ވަނަ ދުވަހު ބާޒާރުމަތިން ވައްކަމުގެ ތުހުމަތުގައި ފުލުހުންގެ ދަށަށް ގެނައި މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ ރެޑްމީ 8އޭ ބްރޭޑްގެ މޯބައިލް ފޯނެއް. އިންސިޑެންޓް ނަންބަރ 492469\nޖުލައި 18 ވަނަ ދުވަހު، އައިޖީއެމް ހޮސްޕިޓަލު ލެބޯޓްރީ އަށް އަރާންސިޑިމަތިން އާންމުފަރާތަކުން ހޮވައިގެން ގެނެސް ފުލުހުންނާ ހަވާލުކޮށްފައިވާ ރަން ކެވެލިއެއް. ސިޑެންޓް ނަންބަރ 492506\nޖުލައި 20 ވަނަ ދުވަހު ސެވަންއެންޑްހައުސް ގޭ ސިޑިދަށުން ހޮވައިގެން ގެނެސް ފުލުހުންނާ ހަވާލުކޮށްފައިވާ3މޯބައިލް ފޯނު (އައިފޯނު6ޕްލަސް، އޮއްޕޯ، އެމްއައި)\nފުލުހުން ވަނީ މި ތަކެތީގެ ވެރިފަރާތުން، ފުލުހުންގެ ޖެނެރަލް އިންވެސްޓިގޭޝަން ޑިޕާޓްމަންޓުގެ ނަންބަރު 9631696 އަށް ގުޅައި އިންސިޑެންޓް ނަންބަރާއެކު މައުލޫމާތު ހިއްސާކުރުމަށް އެދޭ ކަމަށެވެ. އަދި ކާކުކަން އެނގޭނެ ލިޔުމަކާއެކު ޝަހީދު ހުސައިން އާދަމް ބިލްޑިންގަށް ހާޒިރުވެ ތަކެއްޗާއި ހަވާލުވުމަށް ފުލުހުން އެދިފައި ވެއެވެ.\nފުލުހުންގެ ތަހުގީގަށް މަހުލޫފްގެ ތައުރީފް\nބޮމުގެ ހަމަލާއަށް ފަންޑު ކުރި ބަޔަކު ނެތް ކަން ދައްކަން އުޅުމުން ސުވާލު އުފެދޭ: ވައްޑެ\nޖުލައި 21, 2021 10:59\n100 މިލިއަން އެކައުންޓުގަ ހުންނަ މީހާކާރީގަ އެ ލިބުނުގޮތެއް އަހަން ނޭގޭ 740 މިލިއަންރުފިޔާގެ ޕްރޮޖެކްޓް ބިޑަކާނުލާ ދޭ އިރު އަނގައިން އެވާހަކަ ދައްކާނެ މީހަކު ހުންނަ ކަމަކައް ނުވޭ 100 ރުފިޔާ އާއި ކެވެލި ކޮޅެއްގެވާހަކަ ގިނަވެގެން މިއުޅެނީ އިދާރާތަކުން މަސައްކަތް ބައިވަރު ކުރާ ގޮތް ދައްކަން